' ބާރަ ދުވަސް ' ކީރިތި ރަސޫލާ (ސއވ)ގެ ޢީދު ސިޔަރަތުގެ ބައެއް މުހިއްމު މަގުފާހަގަތައް -2 - Sandhaanu\n‘ ބާރަ ދުވަސް ‘ ކީރިތި ރަސޫލާ (ސއވ)ގެ ޢީދު ސިޔަރަތުގެ ބައެއް މުހިއްމު މަގުފާހަގަތައް -2\nކުރީގެ ޢަދަދާއި ގުޅޭ ….\nމަދީނާގައި އިސްލާމީ ދައުލަތެއް ގާއިކުރެއްވުމުގެ މަސައްކަތުގައި ކުރިއަށް ވަޑައިގެންނެވިއިރު، އެކަލޭގެފާނައި ވަރުގަދަ ދެ ގޮންޖެހުމެއް ކުރިމަތިވިއެވެ. މަދީނާގެ ތެރެއިން އައި ދާޚިލީ ގޮންޖެހުމަކާއި މަދީނާގެ ބޭރުންއައި ޚާރިޖީ ގޮންޖެހުމެކެވެ. މަދީނާގެ ތެރެއިން މަދީނާގައި އުޅުނު ޔަހޫދީ ގަބީލާތައް އެމީހުންނާކުރެވުނު މުއާހަދާތަކާ ޚިލާފުވެ، މުސްލިމުންނާ ދެކޮޅުވެރިވެ ގަތެވެ. މިކަމުގެ އަސްލު ގުޅެނީ މަދީނާގައި އޮތް މަދީނާގެ ޔަހޫދީންގެ ވިޔަފާރީގެ މަގާމާއެވެ. މި މަގާމު ގެއްލި މުސްލިމުންގެ އަތް މައްޗަށް މިކަން ފުރޮޅިގެން ހިނގައިދާނެ ކަމުގެ ބިރު ހީވުމުން، މުސްލިމުންނާ ދެކޮޅުވެރިވެގަތީއެވެ.\nމިކަން ފެށުނީ ކީރިތި ރަސޫލާގެ ނިންމެވި ނިންމުމަކަށް އަމަލީ ސިފަ ގެންނަވާތަން ފެށުމުންނެވެ. ކުރިން ނަންގަތް، މަދީނާގެ ގާނޫނު އަސާސީގައި ކަނޑައެޅިފައި އޮތް އެއް ބަންދަކީ މުސްލިމުންނަކީ އިގުތިސާދީ ގޮތުން މިނަވަން ބައެއް ކަމުގައެވެ. އަދި އެހެންވެ، އެމީހުންނަކީ، އެމީހުންގެ މައީޝީކަންކަން ފުއްދުމުގައި އެހެން މީހުންގެ މައްޗަށް ބަރޯސާވާނޭ ބަޔަކަށް ނުވާނޭކަމެވެ. މިކަމަށް އަމަލީ ސިފަ ގެންނެވުމުގެ ގޮތުން، އިޚާއުގެ މުއައްސަސާ ގާއިމުކުރެވުނެވެ. މުހާޖިރިއްޔަ ބޭކަލުންނާއި އަންސާރިއްޔަ ބޭކަލުންނަކީ އަޚުންކަމުގައި ހައްދަވައި، މުޖުތަމައުގެ ފަގީރުކަމުގެ މައްސަލައިގެ މަސްއޫލިއްޔަތު އުފުލުން އެންމެންގެ މައްޗަށް ބައްސަވާލެއްވިއެވެ. އަދި، ސަދަގާތް ދިނުމަށް އިތުރަށް ބާރުއެޅިގެން ދިޔައެވެ. މުސްލިމުންގެ އިގުތިސާދީ ޙާލަތު ރަނގަޅުވެ، ޒަކާތުގެ ތަފްސީލުތައް ހަމަޖެހިދަންދެން މިކަން ކުރިއަށް ގެންދެވުނެވެ. މިކަންވެސް ކީރިތި ރަސޫލާގެ ބަސްފުޅަކުން ފެނިގެން ދެއެވެ. ‘ކަލޭމެންގެ އަތުގައި ކަދުރެއްގެ އެތިކޮޅެއް ބާކީ އޮތް ނަމަވެސް، އެއިން ސަދަގާތްކުރާށެވެ!’، މިބަސްފުޅުންނެވެ.\nމީގެ އިތުރުން، މުސްލިމުންގެ އަމިއްލަ ބާޒާރެއް ވެސް، މަދީނާގައި ގާއިމުކުރެވުނެވެ. މިކަން ވެގެން ދިޔައީ ޔަހޫދީ ގަބީލާތަކުގެ ނުރުހުން ލިބުނުކަމަކަށެވެ. އަދި، މަދީނާގެ ޔަހުދީ ގަބީލާތަކާއި މުސްލިމުންނާ ޖެހިގަންނަން ދިމާވި މައިގަނޑު ސަބަބަށެވެ. މިކަމަކަށް ޙައްލެއް ހޯދުމުގެ ގޮތުން، އެއްކޮޅުން، މަދީނާގެ ޔަހޫދީ ގަބީލާތަކަށް އިސްލާމް ދީނަށް ވަނުމަށް ދައުވަތު ދެވުނެވެ. އެމީހުންގެ ފަރުދުންގެ އިގުތިސާދީ ޙާލަތު، އޭރުން، އެމީހުން ހީކުރާ ގޮތަށް ބަދަލުނުވެ، ދެމިއޮންނާނެތީއެވެ.\nއަނެއްކޮޅުން، މައްކާގެ މުޝްރިކުންނާ ގުޅިގެން، މުސްލިމުންނާ ދެކޮޅަށް އެމީހުން ރާވަމުންދާ ރޭވުންތަކުން، ސަލާމަތްވުމަށް މުސްލިމުން ހޭލުންތެރިކުރުވައި އަދި، ޔަހޫދީންގެ ތާރީޚުން އިބުރަތް ލިބިގަނެ، ދީނީ އަގުތަކުގައި ހިފަހައްޓައިގެން ތިބުމަށް މުސްލިމުންނަށް އިރުޝާދު ދެވުނެވެ. މިވާހަކަތައް، ބަޤަރާ ސޫރަތުގެ ސާޅީސް ވަނަ އާޔަތުން ފެށިގެން ސަތޭކަ ސައްވީސް ވަނަ އާޔަތާ ހަމައަށް ބަޔާންކުރެވިފައިވެއެވެ.\nކޮންމެއަކަސް، މަދީނާގެ ޔަހޫދީންގެ ފަރާތުން ކުރިމަތިވީ ގޮންޖެހުމާއި އިތުރު އެކަލޭގެފާނު ކުރިމަތިލެއްވިއެވެ. އެމީހުންނާ ކުރެވުނު މުޢާހަދާއާ ޚިލާފުވެ، މައްކާގެ މުޝްރިކުންނާ ބައިވެރިވެ، މުސްލިމުން ނެތިކޮށްލަން މަދީނާގެ ޔަހޫދީން ކުރި މަސައްކަތް ކާމިޔާބެއް ނުވިއެވެ. އާޚިރުގައި، އެމީހުން ބަލިވެ، އެމީހުންގެ ދެ ގަބީލާއަކަށް މަދީނާއިން ބޭރުވާން ޖެހުނެވެ. އަދި، އެމީހުންގެ ތިން ވަނަ ގަބީލާއެއްގެ މީހުން، ހަނގުރާމައިގައި ބަލިވެ، އެދުވަސްވަރުގެ ހަނގުރާމައިގެ ގާނޫނާއި ގަވާއިދުތަކުގެ މަތިން، މަރަން ހުކުމްކޮށް މެރުނެވެ. މި ހަނގުރާމައަކީ ޚަންދަގު ހަނގުރާމައެވެ. އެމީހުން ތިބީ، މައްކާގެ މުޝްރިކުން ބޭރުން އައިސް މަދީނާއާ ޙަމަލަދީ މަދީނާއަށް އަރައިގަތުމުން، މަދީނާގެ އެތެރެއިން މުސްލިމުންނާ ހަމަލާދޭށެވެ. ކޮންމެ އަކަސް މައްކާގެ މުޝްރިކުންގެ ރޭވުން ނާކާމިޔާބުވެ، އެމީހުން ބޭނުން ގޮތަކަށް ކަންތައް ނުވީއެވެ. އަދި، އެއަށް ފަހު، މައްކާގެ މުޝްރިކުންނާ ބައިވެރިވި މީހުން، ހިސާރުކުރެވި، ބަލިކުރެވި، އެމީހުންނަށް މަރުގެ އަދަބު ދެވުނީއެވެ.\nޚާރިޖީ ގޮން ޖެހުމަކަށްވީ ދެންމެ އިޝާރަތްކޮށްލި ފަދައިން، މައްކާގެ މުޝްރިކުންނެވެ. މައްކާގެ މުޝްރިކުންގެ ވެސް އެދުމަކަށްވީ މުސްލިމުން ނެތިކޮށްލުމެވެ. މިގޮތުން މައިގަނޑު ހަތަރު ހަނގުރާމަ ކުރެވުނެވެ. އެންމެ ފުރަތަ މައިގަނޑު ހަނގުރާމައަކީ ހިޖުރައިން ދެވަނަ އަހަރު ކުރެވުނު ބަދުރު ހަނގުރާމައެވެ. މި ހަނގުރާމައިގައި، މުސްލިމުނަށް ފުރިހަމަ ކާމިޔާބީއެއް ލިބުނެވެ. އަދި، އެކަމުގެ ނަތީޖާއެއްގެ ގޮތުން، އަރަބި ކަރައިގެ ބާރަކަށް މުސްލިމުން ވިއެވެ. ދެން، ވިދިގެން އައި އަހަރު، އުޙުދު ހަނގުރާމަ ކުރެވުނެވެ. އެ ހަނގުރާމައިގައި ކޮންމެ ވެސް ވަރެއްގެ ނާކާމިޔާބީއަކާ މުސްލިމުން ކުރިމަތިލާން ޖެހުނެވެ. ނަމަވެސް، މައްކާގެ މުޝްރިކުންގެ ބޭނުން، މުސްލިމުން ނެތިކޮށްލުން މިކަން ހާސިލެއް ނުވެއެވެ. އުޙުދު ހަނގުރާމައަށް ފަހު، ހިޖުރައިން ފަސްވަނަ އަހަރު، ޚަންދަގު ހަނގުރާމަ ކުރެވުނެވެ. އެ ހަނގުރާމައިގައިވެސް މައްކާގެ މުޝްރިކުންނަށް ކާމިޔާބީއެއް ނުލިބެއެވެ.\nމިހިސާބަށް އައިރު، މުސްލިމުންގެ އިގުތިސާދީ ހާލަތު ރަނގަޅުވެ، މުސްލިމުންގެ ބާރު ގަދަވެއްޖެއެވެ. މިކަން ނިޔާކުރީ، ހިޖުރައިން ހަ ވަނަ އަހަރު، ސުލްޙަވެރި ކަމުގައި، މުސްލިމުން މައްކާއަށް ޒިޔާރަތްކުރުމެވެ. އުމުރާ އަދާކުރުމުގެ ބޭނުމުގައެވެ. މައްކާއަކީ ޙަރަމަށް ވެފައި، އެބަހީ އަރަބިންގެ އާދަކާދައިގެ މަތިން، ހަނގުރާމަ ކުރެވިގެންވާނޭ ތަނަކަށް ނުވެފައި، ކޮންމެ އަރަތްބަކަށް ވެސް، މައްކާއަށް ޒިޔާރަތްކުރުމުގެ ޙައްގު ލިބިގެން ވެއެވެ. ނަމަވެސް، ޢުމުރާގެ މިދަތުރު، ނިމުނީ ޢުމުރާ ނުކުރެވި، މައްކާގެ މުޝްރިކުންނާއި މުސްލިމުންނާ ދެމެދު ހުދުނާއެއްގެ (ޓްރޫސްއެއްގެ)، އެބަހީ ވަގުތީ ސުލްޙައެއްގެ، އެއްބަސްވުމެއް ވެވިގެންނެވެ. އާދެ، ސުލްޙަލް ހުދައިބިއްޔައިގެ ހުދުނާގެ އެއްބަސްވުމެވެ. މި އެއްބަސް ވުމުގައި މުސްލިމުންނާއި މައްކާގެ ގުރައިޝުނާ ދެމެދުގައި ހުދުނައިގެ ދިހަ އަހަރު އޮތުމަށް އެއްބަސްވެވުނެވެ.\nއަދި، އެ އަހަރު، އާދެ، ހިޖުރީ ހަވަނަ އަހަރު، އުމުރާ ނުކޮށް މުސްލިމުން މަދީނާއަށް އެނބުރި ގޮސް، ވިދިގެން އަންނަ އަހަރު، އާދެ، ހިޖުރީ ގޮތުން ހަތް ވަނަ އަހަރު، މުސްލިމުން ބޭނުން ނަމަ، ޢުމުރާއަށް އާދެވޭ ގޮތަށް ވެސް އެއްބަސްވެވުނެވެ. ކޮންމެ އަކަސް، ސުލްޙައިގެ އެއްބަސްވުމާ މައްކާގެ މުޝްރިކުން ޚިލާފުވިއެވެ. އެއީ މުސްލިމުންނާ އެކު ޚިލްފީ އިއްތިހާދެއްގައިވި ގަބީލާއަކަށް ޙަމަލާދިނުމަށް އެހެން ގަބީލާއަކަށް އެހީތެރިވުމުންނެވެ. މި ޚިލާފުވުމުގެ ނަތީޖާއަކަށްވީ މައްކާ ފަތަޙަކުރެއްވުމަށް ކީރިތި ރަސޫލާ ނިންމެވުމެވެ. އަދި، ހިޖުރައިން އަށް ވަނަ އަހަރު މިކަމަށް އަމަލީ ސިފަގެނެވި، މައްކާ ފަތަހަކުރެވުނެވެ.\nނަބަވީ މަދަނީ މަރުޙަލާގެ އެންމެ މުހިއްމު ހާދިސާއެއްކަމަށް ފާހަގަވަނީ މައްކާ ފަތަހަކުރެއްވުމެވެ. މިކަމުގެ މުހިއްމުކަން ދެ ސޫރަތެއްގައި ފާހަގަކުރެވިފައިވެއެވެ. ނަޞްރު ސޫރަތާއި ފަތުޙު ސޫރަތުގައެވެ. މިކަން މުހިއްމު ވެގެން ދިޔައީ މައްކާއަކީ އަރަބިކަރައިގެ މައި މަރުކަޒަށް ވެފައި، މައްކާގެ އަހުލުވެރިން އިސްލާންވުމުން، އަރަބިކަރައިގެ އެންމެންހެން އިސާލާމް ދީން ގަބޫލުކުރުމުންނެވެ. ނަސްރު ސޫރަތުގައި ފާހަގަކުރެވިފައިވާ ފަދައިންނެވެ. އަދި، މިކަން ވެގެން ދިޔައީ، އަބްދުﷲ އިބްނު އައްބާސްގެފާނު ފާހަގަކުރެއްވި ގޮތުގައި، ކީރިތި ރަސޫލާގެ ރިސާލަތުގެ ނިމުމުގެ ފެށުމާއެވެ. އަދި، އިތުރު އެކަލޭގެފާނުގެ ދުނިޔަވީ ޙަޔާތުގެ ނިމުން ގާތްވުމާވެސް މެއެވެ.\nމައްކާ ފަތަހަވުމަށް ފަހު، އިތުރު ދެތިން ހާދިސާއެއް، އިތުރު އެކަލޭގެފާނުގެ ސިޔަރަތުން ފެނިގެންދެއެވެ. ޙުނައިނު ހަނގުރާމައާއި ތަބޫކު ހަނގުރާމައެވެ. ޙުނައިނު ހަނގުރާމަ ކުރެވުނީ މައްކާ ފަތަޙަކުރެއްވުމަށް ފަހު، ހަމަ ހިޖުރައިން އަށްވަނަ އަހަރުއެވެ. އެއަހަރު ޝައްވާލު މަހުއެވެ. އެ ހަނގުރާމަކުރެވުނީ މައްކާގެ ވަށައިގެން އުޅުނު މުސްލިމުންނާ ޢަދާވަތްތެރިވި ގަބީލާތަކާއެވެ. މި ހަނގުރާމަށް، އެ ހަނގުރާމައިގެ ނަންގަނެވި، ތައުބާ ސޫރަތުގައި އިޝާރަތް ކުރެވިފައިވެއެވެ.\nތަބޫކަކީ އަރަބިކަރައިގެ އުތުރު ހުޅަނގުގައި، އަގަބާގެ ޚަލީޖު ކައިރީ، މަދީނާއާ ގާތްގަނޑަކަށް އަށެއްކަ ސަތޭކަ ކިލޯ މީޓަރު ދުރުގައި އޮންނަ ރަށެކެވެ. އަރަބި ގަބީލާއެއްކަމަށްވާ ޤަޟާޢަތުގެ ވަޒަނެވެ. އޭރު އެމީހުން އޮތީ ރޫމާނީންގެ ބާރުގެ ދަށުގައެވެ. އެ ހަނގުރާމައިގެ މައްސަލަ ކުރިމަތިވީ މި ހިސާބުގަނޑުން، ރޫމާނީންގެ ލަޝްކަރެއް މުސްލިމުންނާ ހަނގުރާމަކުރަން ތައްޔާރުވަމުންދާ ކަމުގެ ޚަބަރު ލިބުމުންނެވެ. ކޮންމެ އަކަސް، ތިރީހަކަށް ހާހުގެ ލަޝްކަރަކައިގެން، ހިޖުރައިން ނުވަ ވަނަ އަހަރު، ކީރިތ ރަސޫލާ ތަބޫކަށް ވަޑައިގެން، އެހިސާބު ގަނޑުގައި ކަންތައް އޮތް ގޮތް ބެއްލެވިއެވެ. ނަމަވެސް، ރޫމީންގެ ލަޝްކަރެއް ނައުމުން، އެހިސާބުގަނޑުގެ ގަބީލާތަކާއި މުޢާޙަދާތައް ކުރެއްވުމަށް ފަހު، މަދީނާއަށް އެނބުރިވަޑައިގަތީއެވެ.\nދެން އޮތް މުހިއްމު ދެ ހާދިސާއަކީ ނުވަ ވަނަ އަހަރު އަރަބިކަރައިގެ އެތައް މިތަނުން، މަދީނާއަށް ވަފްދުތައް އައުމާއި ހިޖުރައިން ދިހަވަނަ އަހަރުގެ އެކަލޭގެފާނު ކުރެއްވި ހައްޖު، އާދެ، ވަދާއީ ހައްޖުގެ ހާދިސާއެވެ.\nހިޖުރައިން ނުވަ ވަނަ އަހަރު، އާދެ، އިސްލާމީ ތާރީޚުގައި ވަފްދުތަކުގެ އަހަރުގެ ނަމުން ނަންދެވިފައިވާ އަހަރު، ހިމެނިގެން ދިޔައީ ދެންމެ ބުނިފަދައިން، އަރަބިކަރައިގެ އެކި ދިމަދިމާއިން، އެކިއެކި ގަބީލާތައް މަދީނާއަށް ޒިޔާރަތްކޮށް، އިސްލާން ދީން ގަބޫލުކުރިކަން އިއުލާނުކޮށް ކީރިތި ރަސޫލާއަށް ބައިއަތުހިފި އަހަރު ކަމުގައެވެ. އަދި، އެ ގަބީލާތަކުގެ މީހުންނަށް، އިސްލާމް ދީން އުނގަންނައި ދެއްވުމުގެ ގޮތުން، އިލްމުވެރި އަސްޙާބު ބޭކަލުން ފޮނުއްވިއެވެ. މިފަދަ ބޭބޭކަލުންގެ ތެރެއިން އިސްލާމީ ތާރީޚުގައި މަޝްހޫރުވެފައިވަނީ ޔަމަނުކަރައަށް ފޮނުއްވުނު، މުޢާޛުގެފާނެވެ. މިތަނުގައި ވެސް، އިސްލާމް ދީނުގައި އިލްމު އުގެނުމަށް ދެވިފައިވާ އަހައްމިއްޔަތުކަން ފާހަގަކުރެވެއެވެ. ދީނީ އިއުތިގާދުތަކާއި ދީނީ އަމަލުތައް ބިނާވާން ޖެހޭނީ އިލްމުވެރިކަމުގެ މައްޗަށެވެ. އުނގެނުމާއި ދެނެގަތުމުގެ މައްޗަށެވެ.\nކީރިތި ރަސޫލާގެ ސިޔަރަތުގައި އެންމެ ފަހުގެ މަގުފާހަގައަކަށް އޮތީ ހިޖުރައިން ދިހަ ވަނަ އަހަރުގައި އެކަލޭގެފާނު އަދާކުރެއްވި ޙައްޖުގެ އަޅުކަމެވެ. މިއީ އެކަލޭގެފާނު ކުރެއްވި ހަމައެކަނި ހައްޖެވެ. މި ހައްޖުގައި ހިނގައިދިޔަ މުހިއްމު ކަންތައްތަކުގެ ތެރެއިން ދެކަމެއް ފާހަގަކޮށްލަން ބޭނުމެވެ. ފުރަތަމަ ކަމަކީ ހައްޖުގެ އަޅުކަމުގެ ރަސްމެވެ.\nއެކަން، އިސްލާމީ ގޮތަށް، އަދާކުރާނޭ ގޮތުގެ އަމަލީ ސިފައެވެ. މިކަން ފުރިހަމަވުމުން، އިސްލާމް ދީނުގެ އަޅުކަންތައް ފުރިހަމަވެ، އިސްލާމްދީނުގެ ތައުލީމާތުތައް ފުރިހަމަވެގެން ދިޔައީއެވެ. އަދި މިކަން ފުރިހަމަވުމާއި ވިދިގެން، اليوم أكملت لكم دينكم وأتممت عليكم نعمتي ورضيت لكم الإسلام دينا، (މިއަދު، ކަލޭމެންނަށްޓަކައި ކަލޭމެންގެ ދީން، އެބަހީ ކަލޭމެން މާތްﷲ އަށް ތަބާވެ، އެކަލާގެއާއި ގުޅުން އުފައްދައި، ކުއްތަންވާނޭ ގޮތް، ތިމަން ރަސްކަލާނގެ ފުރިހަމަ ކޮށްދެއްވައިފީމުއެވެ. އަދި، އެގޮތުން ތިމަންﷲގެ ނިއުމަތްތައް ކަލޭމެންގެ މައްޗަށް ފުރިހަމަކުރައްވައި، ދީނެއްގެ ގޮތުގައި، ތިމަން ﷲެއަށް (ކަލޭމެންގެ ނަފްސު) ދީލާލުން، ތިމަންރަސްކަލާނގެ ރުހިވޮޑިގަންފީމުއެވެ.)، މިއާޔަތް ބާވާލެއްވުނެވެ. މިއާޔަތަށް ފަހު، ޝަރީއަތާ ބެހޭ އެއްވެސް އާޔަތެއް ބާވާ ނުލެއްވެއެވެ.\nހައްޖުގައި ހިނގި ކަންތައްތަކުގެ ތެރެއިން ދެން ފާހަގަކޮށްލަން ޖެހޭ ހާދިސާއަކީ ހައްޖުގައި އެކަލޭގެފާނުން އުއްމަތާއި މުޚާތަބުކުރައްވައި ދެއްކެވި ވާހަކަތަކެވެ. އާދެ، ވަދާއީ ހައްޖުގެ ވަދާއީ ޚުތުބާއެވެ. އެ ޚުތުބާގައި، މުސްލިމުންނާ މުޚާތަބުކޮށް މުހިއްމު ކަންތައްތަކެއް ހަނދާންކޮށް ދެއްވިއެވެ. ތަގުވާވެރިކަން މަތީ ދެމި ތިބުމަށެވެ. އާދެ، ފަރުދީ އިސްލާހުވުމުގެ މަގުގައި، ހުއްޓުމެއް ނެތި މަސައްކަތްކޮށް، މާތްރަސްކަލާނގެއަށް އީމާންވާ، ހެޔޮލަފާ ބައެއްގެ ގޮތުގައި ދެމިތިބުމަށެވެ. ތަޅާފޮޅައި ލޭ ނުއޮހުރުވަމަށެވެ.\nޖާހިލީ ޒަމާނުގައި އެއްބަޔަކު އަނެއްބަޔަކާ މެދު އޮތް ދެކޮޅުވެރިކަމާއި އަދާވަތްތެރިކަން އަލުން ނުނެގުމަށެވެ. ރިބާގެ މުއާމަލާތު، އެބަހީ ދަރަނީގެ ގޮތުގައި ފައިސާދީ، މިކަމުން ނާޖާއިޒު ފައިދާތައް ނަގައި މީހުން އަޅުވެތިކުރުމުގެ، މުއާމަލާތުތައް ނުކުރުމަށެވެ. އަނބިންގެ ހައްގުތައް އަދާކޮށް އެމީހުންނަށް ހެޔޮކޮށް ހިތުމަށެވެ. އިސްލާމް ދީން ދޫކޮށް މުރުތައްދުވެ، ޖާހިލީ ޒާމާނުގައި ކަންތައް އޮތްފަދައިން އެއްބަޔަކު އަނެއްބަޔަކާ އަދާވަތްތެރިވެ ހަނގުރާމަ ނުކުރުމަށެވެ. އަދި، އެކަލޭގެފާނުގެ ރިސާލަތުގެ މަސައްކަތް ފުރިހަމަކުރައްވައި، ނިންމެވި ވާހަކަ އިއުލާނުކޮށް، “ދެން ތިމަންކަލޭގެފާނު ކަލޭމެންނާ މިހެން ބައްދުލުވެދާނެ ކަމެއް ނޭނގެއޭ ވިދާޅުވެ” އެކަލޭގެފާނަށް، މި ފަނާވަނިވި ދުނިޔޭ ދޫކުރެއްވުމުގެ ވަގުތު ޖެހިއްޖެކަމަށް ވެސް އިޝާރަތްކުރެއްވިއެވެ.\nޙައްޖުގެ އަޅުކަން އަދާކުރެއްވުމަށް ފަހު، މަދީނާއަށް އެނބުރިވަޑައިގަތެވެ. އަދި، ދެމަހެއްހާ ފަހުން އެކަލޭގެފާނު މިދުނިޔެ ދޫކުރައްވައި ސުވަރުގެ ވަޑައިގަތެވެ. އެއީ ހިޖުރައިން އެގާރަ ވަނަ އަހަރުގެ ރަބީއުލް އައްވަލު މަހުގެ ބާރަވަނަ ދުވަހެކެވެ. ހައްޖުވެވަޑައި ގަތުމަށް ފަހު، ގާތްގަނޑަކަށް އަށްޑިހަ ދުވަސް ފަހުންނެވެ. އެކަލޭގެފާނު އަވަހާރުވުމުގެ ނުވަ ވަރަކަށް ދުވަސްކުރިން، ކީރިތި ގުރުއާނުގެ އެންމެ ފަހު އާޔަތްކަމުގައިވާ ބަޤަރާ ސޫރަތުގެ ދުއިސައްތަ އެކާހި ވަނަ ބާވާލެއްވުނެވެ. އެއާޔަތުގައި އަދިވެސް އެއްފަހަރު، މާތްﷲއަށް އީމާންވެ، ހެޔޮ ގޮތުގައި ތިބުމަށް މުސްލިމުންނަށް ހަނދާންކޮށްދެވުނެވެ. واتقوا يوما ترجعون فيه إلى الله ثم توفى كل نفس ما كسبت وهم لا يظلمون (އެދުވަހަކުން، ތިޔަބައި މީހުން މާތްﷲގެ ހަޒުރަތަށް ގެންދެވޭނޭ ދުވަހަކަށް ބިރުވެތިވާ ހުށިކަމެވެ. އެދުވަހުން، އެއްވެސް ބަޔަކަށް އަނިޔާވެރިވުމެއް ނެތި، ކޮންމެ ނަފްސަކަށް ވެސް، އެ ނަފްސެއް ލިބިގެން ކަމެއް ފުރިހަމަކޮށް ދެވޭނެއެވެ.) މިއާޔަތެވެ. އާދެ، މި ހިސާބުން ކީރިތި ރަސޫލާގެ ސިޔަރަތު ނިމުނީއެވެ.\nމިއަދާއި އަދި އެހެން ދުވަސްތަކުގައި ވެސް، އެކަލޭގެފާނު މަތިން އަޅުގަނޑުމެން ހަނދާންކުރާ އިރު، ހިތަށް ގެންނަން ޖެހެނީ ކޮން ކަމެއް ހެއްޔެވެ؟ އެކަލޭގެފާނުގެ ރިސާލަތުގެ ވާހަކައެވެ. އެ ރިސާލަތު ބިނާވެފައި އޮތީ ދެކަމެއްގެ މައްޗަށެވެ. ހެޔޮލަފާ އަފުރާދުންތަކެއް އުފެއްދުމާއި އަދި ހަމަހަމަކަމާއި އަދުލު އިންސާފުގެ މައްޗަށް ބިނާވެފައި އޮތް މުޖުތަމަޢުއެއް އުފެއްދުމެވެ. އަޅުގަނޑުމެންގެ މުސްލިމު މުޖުތަމަޢަތަކަށް ބަލާލާއިރު، އަދު ފެންނަނީ ކޮން ކަހަލަ މަންޒަރެއް ހެއްޔެވެ؟ ހަމަ އެކަނި، ދީނުގެ ބޭރުފުށުގެ ކަންކަމަށް އިސްކަންދީ، ދީނުގެ ދީނީ ޖައުހަރު، އެތެރެ އިސްލާހުކުރުމުގެ މަސައްކަތް، ނެތެމުންދާތަނެވެ. ހަމަހަމަކަމާއި ޢަދުލު އިންސާފު ގެއްލި، އެކަކު އަނެކަކަށް ވުރެ، ކޮންމެ ވެސް ސިފައެއްގައި، މޮޅުކަން ދައްކައި، ޚާއްސަ އިމްތިޔާޒުތަކެއް ލިބިގެންވާ ކަން ދެއްކަމުންދާ ތަނެވެ.\nކީރިތި ރަސޫލާގެ ސިޔަރަތަށް ނަޒަރު ހިންގާލުމުން، މިއަދުވެސް އަޅުގަނޑުމެންނަށް ފެނިގެންދަނީ، އަޚުލާގީ އަގުތަކެއްގެ މަތީގައި ފަރުދީ އިސްލާހުންވުން ހަގީގަތަކަށް ހަދާލައި، ހެޔޮ މުޖުތަމައުއެއް ބިނާކުރާނޭ ގޮތުގެ އަގުހުރި މިސާލެކެވެ. އެކަލޭގެފާނަށް ހައްގު އިހުތިރާމު އަދާކޮށް، އެކަލޭގެފާނަށް ތަބާވާކަމުގެ ދައުވާ އަޅުގަނޑުމެން ކުރާ ނަމަ، މިއަދު އަޅުގަނޑުމެންގެ އެންމެ އިސް ވާޖިބަކަށް ހަދަންވީ، އެކަލޭގެފާނު އަޅުގަނޑުމެންނަށް ދެއްކެވި އިލާހީ ހިދާޔަތުގެ މަގުގެ އަލީގައި ފަރުދީ އިސްލާހުވުން ގެންނާނީ ކިހިނެއްކަމާއި އަދި ހަމަހަމަކަމާއި އަދުލު އިންސާފުގެ މުޖުތަމާއެއް ބިނާކުރާނީ ކިހިނެއްކަމާ މެދު ވިސްނާ ފިކުރުކުރުމެވެ. އަދި، އެކަމަށް އަމަލީ ސިފައެއް ގެންނާނީ ކިހިނެއްކަން ބުނެދީ އެކަން ކުރުމުގެ މަސައްކަތް ފެށުމެވެ. މިކަން ފެށެން އަންނަނީ އަޅުގަނޑުމެންގެ ފިކުރު ތަރައްގީ ކުރެވިގެންނެވެ. އަޅުގަނޑުމެންގެ ތެރޭގައި އާ އިލްމީ އޮއިވަރެއް އުފައްދާލައި، އިސްލާމީ ފިކުރީ ހަރަކާތެއް ފެށިގެންނެވެ. ކީރިތި ރަސޫލާގެ އީދު މީލާދު ދުވަހު، ހަނދާން ކޮށްލަން ޖެހޭ މުހިއްމު އެއްކަމަކީ މިއެވެ.\nނަފީސާ ޒާހިރު ނޮވެމްބަރ 6, 2020 At 10:23 ޕމ\nޑރ ގެ ލިިޔުއްވުންތަށް އަޅުގަނޑަށް ވަރަށް ކަމުދޭ. ވަރަށް ބައިވަރު އެނގޭ. ޝުކުރިއްޔާ!


Majlis Menbaraku University Test Ah Fonuvee Eynaa Aai Vahtharu Meehunthakeh - Vaguthu\nމަޖިލިސް މެންބަރަކު ޔުނިވަސިޓީ ޓެސްޓަށް ފޮނުވީ އޭނާ އާއި ވައްތަރު މީހުންތަކެއް\nބަންގްލަދޭޝްގެ ޤާނޫނު ހަދާ މަޖިލީހުގެ އަންހެން މެންބަރަކު އޭނާގެ ބަދަލުގައި ޔުނިވާސިޓީ ޓެސްޓު ހަދަން އޭނާއާ އެއްވައްތަރުގެ 8 މީހަކަށް ފައިސާދިން މައްސަލައިގައި، ޔުނިވާސިޓީއިން ވަކިކޮށްފިއެވެ.\nބަންގްލަދޭޝްގެ ވެރިކަން ކުރާ 'އަވާމީ ލީގު ޕާޓީ' ތަމްސީލް ކުރާ ތަމައްނާ ނުސްރަތުގެ މައްޗަށް ތުހުމަތު ކޮށްފައި ވަނީ އޭނާ އާ އެއްވައްތަރުމީހުންނަށް އޭނާއަށް ހެދިގެން 13 ޓެސްޓެއް ހެދުމަށް ފައިސާ ދިން މައްސަލައެކެވެ.\nމިކަން ފަޅާ އަރުވާލާފައިވަނީ ބަންގްލަދޭޝްގެ ޓީވީ ޗެނަލެއް ކަމަށްވާ 'ނަގޮރިކް ޓީވީ' އިންނެވެ. އެމީހުންގެ ނޫސްވެރިއަކު ވަނީ ޔުނިވާސިޓީގެ ޓެސްޓު ހަދަމުން ދިޔަ ހޯލަށް ވަދެ، ނުސްރަތު ކަމަށް ހެދިގެން އުޅުނު އަންހެނަކާއި ދިމާކޮށްފައެވެ. އެމީހުން ވަނީ ޓެސްޓު ކުރިއަށް ދަނިކޮށް "ނުސްރަތު" އާއި އިންޓަވިއުއެއްވެސް ކޮށްފައެވެ. ޓެސްޓު ހަދަން ހުރި އަންހެން މީހާ އެންމެ ފަހުން އަނގަ އޮޅި، އޭނާއަކީ "ނުސްރަތު" ނޫންކަމަށް އެއްބަސްވާން މަޖުބޫރުވިއެވެ.\nބަންގްލަދޭޝްގެ އޯޕެން ޔުނިވާސިޓީއިން ވަކިކުރިއިރު ނުސްރަތު ދިޔައީ ބެޗެލާ އޮފް އާޓްސްގެ ޑިގްރީ ފެންވަރާ ހަމަޔަށް ކިޔަވަމުންނެވެ. އޭނާ މަޖިލީހަށް ހޮވިފައިވަނީ މިދިޔަ އަހަރުގެ ތެރޭގައެވެ. ނުސްރަތު ވަކިކުރުމާ ގުޅިގެން ޔުނިވާސިޓީގެ އޮފިޝަލަކު ވަނީ ބަންގާޅު ނޫހަކަށް ސިއްރުން މަޢުލޫމާތު ދީފައެވެ.\n"އެގޮތަށް ޓެސްޓު ހަދާ ޚާއްސަ ދަރިވަރުން ޓެސްޓު ހަދާއިރު، އެމީހުންގެ ސަލާމަތަށް ގާޑުންވެސް ތިބޭ. ނުސްރަތުގެ ހާދިސާގައިވެސް އޭނާގެ ހަށިފާރަވެރިން ޓެސްޓު ހޯލުގައި ތިބޭ. އެންމެންނަށް އެނގޭ އެކަން، އެކަމަކު އެއްވެސް އެއްޗެކޭ ކިޔަން ނުކެރޭ އެކަކަށްވެސް. ސަބަބަކީ އޭނާއަކީ ވަރަށް ނުފޫޒުގަދަ އާއިލާއަކަށް ނިސްބަތްވާ މީހަކަށް ވާތީ،" އޮފިޝަލު މަޢުލޫމާތު ދެމުން ބުންޏެވެ.\nޓެސްޓުގައި މަކަރު ހެދުމާއި، ޓެސްޓު ޕޭޕަރު ލީކުކުރުމަކީ ބަންގްލަދޭޝްގައި ވަރަށް އާއްމުކޮށް ހިނގާ ކަމެކެވެ. އެކަމާ ގުޅިގެން އެޤައުމުގެ ކަމާބެހޭ ފަރާތްތަކަށް ވަރަށް ގިނައިން ޓެސްޓުތަކުގެ ނަތީޖާތައް ކެންސަލް ކުރަންވެސް ޖެހެއެވެ.\nއިންޑިއާ ހިމެނޭހެން އޭޝިއާގެ ހަގައުމަކުން ގަތަރަށް ދަތުރުކުރާނަމަ ކަރަންޓީންވާން ޖެހޭ\nއޮކްޓޯބަރ 23, 2019 18:31\nބަންގާޅީން ދޯ ލޮލް\nއޮކްޓޯބަރ 24, 2019 12:44\nޙައިރާން ވާކަށްނުޖެހޭ. ބަންގާޅީއެއްނު.


SunOnline: Sun Badhige - Thafaathu kohlan Raanbaafathu kaashi folhi\nފިރާޝާ މުހައްމަދު 23 May 2020, 10:39\nދިވެހިންގެ ކެއުމުގެ ވައްޓަފާޅީގައި ރާނބާފަތުގެ ދައުރު ބޮޑެވެ. ބަތް ކެއްކިޔަސް ރާނބާފަތް ހިމަނަންޖެހެއެވެ. ރިހަ ތެއްޔަށް ވެސް މަދުވެގެން ދެ އިންޗީގެ ރާނބާފަތްކޮޅެއް ވައްޓާލަން މަޖުބޫރެވެ. ބޮނޑިބަތުގެ އެކި ވައްތަރުތަކުގައިވެސް ރާނބާފަތް ހިމަނާނުލެވިއްޖެނަމަ ގިނަ ކެއްކުންތެރިން އޭގެ ރަހަ އާއި މެދު ހިތްހަމައެއްނުޖެހެއެވެ.\nމިއަހަރުގެ ރޯދަމަސް މިއަދު އަހަރެމެންނާ އަލްވަދާޢު ކިޔާއިރު ސަންބަދިގޭގައި މިހިމަނާލަނީ މަރިޔަމް އަހުމަދުގެ ރެސިޕީޢެކެވެ. މިއޮތީ މި ރޯދަމަހު ސޯޝަލް މީޑިއާގައި ބޮޑު މަޤްބޫލްކަމެއް ހޯދަމުން އަންނަ "ޕެންޑަން ކްރޭޕް" ގެ މަރީވީއެމްއެމްގެ ވާޝަން، ރާނބަފަތު ކާށި ފޮޅި ރެސިޕީއެވެ. އަޖުމަބަލާލާށެވެ.\nކާށި ހުނި ފިލިންގ ހެދުމަށް\n1 ޖޯޑު ކާށި ހުނި\n1/2 ޖޯޑު ގެރިކިރު\n1 މޭޒުމަތީ ސަމުސާ ކޯންފްލަރ\n2 ބިހުގެ ގޮބޮޅި\n3/4 ޖޯޑު ފުލްކްރީމް ކިރު\n2 މޭޒުމަތީ ސަމުސާ ބަޓަރ\n1/2 ޖޯޑު ފުލްކްރީމް ކިރު\n1/2 ޖޯޑު ރާނބާފަތުގެ ދިޔަ (މިކްސަރުން ގިރުމަށްފަހު ފުރާނާފަ)\nބަޓަރ ފިޔަވާ ބާކީ ހުރި ބާވަތްތައް ވީޑިއޯއިން ފެންނަގޮތަށް އެއްކޮށް ކައްކާލާށެވެ. އެއަށްފަހު އުނދުންމަތިން ބޭލުމަށްފަހު ބަޓަރ ކޮޅު އެއްކޮށްލާށެވެ. ބަޓަރ ކޮޅު ރަނގަޅަށް ވިރެންދެން އެއްކޮށްލާށެވެ. ކާށި ހުނި ފިލިންގް ތައްޔާރުކޮށްލުމަށްފަހު ދެން ފޮޅި ފިހެލަންވީއެވެ.\nމަރީވީއެމްއެމް ފޮޅި ފިހަން ބޭނުންވާ ފުށްގަނޑު ތައްޔާރުކުރަން، ރާނބާފަތުގެ ދިޔަ ހެދުމަށް4ރާނބާފަތް 1/2 ޖޯޑުގެ ފެނުގައި މިކްސަރުން ރަނގަޅަށް ގިރާލުމަށްފަހު ފުރާނާލީއެވެ.\nއެއަށްފަހު ފޮޅި ފިހަން ބޭނުންވާ 1 ޖޯޑު ފުށާއި،2ބިސް އަދި 1/2 ޖޯޑު ފުލްކްރީމް ކިރު، 1/2 ޖޯޑު ރާނބާފަތުގެ ދިޔަ އާއި އެއްކޮށް މިކްސަރަށް އަޅާ ރަނގަޅަށް ގިރާލުމަށްފަހު، މި މިކްސްވެސް ފުރާނާލަން ވާނެއެވެ.\nވީޑިއޯއިން ފެންނަގޮތަށް ތަވައެއްގައި ފޮޅިތައް ފިހޭށެވެ. އަހަރެމެން އާއްމުކޮށް ރިހަފޮޅި ފަދަ ތަކެތި ތައްޔާރުކުރާގޮތަށް ކާށި ހުނި ފިލިންގ ފޮޅިތެރެއަށް އަޅާލުމަށްފަހު އޮޅާލާށެވެ. ރާނބާފަތު ކާށި ފޮޅި ތިތައްޔާރުކޮށްލެވުނީއެވެ.\nގާރނިޝްކޮށްލަން ބޭނުންވާނަމަ ކާށި ހުނިކޮޅެއް ކުޑަ ހަކުރުކޮޅަކާއި އެކު މަޑުގިނީގައި ތަވާގައި ހަނާކޮށްލުމުން ގާރނިޝްއެއްގޮތަށް ބޭނުންކޮށްލަން ވަރަށް ހިތްގައިމުވާނެއެވެ.


Guest house hunna rahththakun quarantine nuve dhathuru kureveyne6haalatheh gai\nގެސްޓްހައުސް ހުންނަ ރަށްތަކުން ކަރަންޓީން ނުވެ ދަތުރުކުރެވޭނީ6ޙާލަތެއްގައި\nގެސްޓްހައުސް ހިންގާ ރަށްތަކާއި އެރަށްތަކުން އެހެން ރަށްތަކަށް ކަރަންޓީން ނުވާގޮތަށް ދަތުރުކުރެވޭނީ6ޙާލަތެއްގައިކަމަށް އެޗްޕީއޭއިން ބުނެފި އެވެ.\nހެލްތް އެމަޖެންސީ އޮޕަރޭޝަން ސެންޓަރު އެޗްއީއޯސީގެ ނޫސްވެރިންގެ ބައްދަލުވުމުގައި ވާހަކަދައްކަވަމުން، ސެންޓަރުގެ ތަރުޖަމާނު ޑރ. ފާތުމަތު ނަޒްލާ ރަފީޤު ވިދާޅުވީ ގެސްޓްހައުސް ހިންގާ ރަށްތަކުން އެހެން ރަށްތަކަށް 6ޙާލަތެއްގައި ދަތުރުކުރެވޭނެކަމަށެވެ.\nމިހާލަތުގައި ޚިދުމަތްފަށާ ގެސްޓަހައުސް ހުންނަ ރަށްތަކުން އެހެން ރަށްތަކަށް ދަތުރުކުރާ މީހުން ޢާއްމު އުސޫލުން 14ދުވަހު ކަރަންޓީނުވާން ޖެހޭގޮތަށް އެޗްޕީއޭއިން ވަނީ އުސޫލު އެކުލަވާލާފައެވެ.\nގެސްޓްހައުސްތައް މިމަހުގެ 15ވަނަ ދުވަހު ހުޅުވާލުމަށް ހަމަޖެހިފައިވާއިރު، މި ޚިދުމަތް ދިނުމުގައި ޢަމަލުކުރަންޖެހޭ ޢުސޫލު އެޗްޕީއޭއިންވަނީ ޢާއްމުކޮށްފައެވެ.\nއެ އުސޫލުގައިވާގޮތުން ދަތުރުކުރެވޭނީ ސިއްޙީ ކަމެއްގައި، އާއިލާގެ މީހަކު ބަލިވެގެން، ބޭންކިންގ ޚިދުމަތަށް، ކާބޯތަކެތި ފޯރުކޮށްދިނުމަށް ކުރާ ދަތުރުތައް، ކޯޓުގެ ޚިދުމަތަށް އަދި ސްކޫލަށް ދިޔުމަށް ދެރަށްދެމެދުކުރާ ދަތުރުތަކަށް އެކަންނެވެ.\nއެޗްޕީއޭއިން ވަނީ ގެސްޓްހައުސްތައް ހިންގަން ފަށާ ރަށްތަކުގައި މާސްއެޅުންވެސް މަޖުބޫރުކޮށްފައެވެ. އަދި ރަށުގައި ޚިދުމަތްދިންނަމަވެސް ގެސްޓްހައުސްތަކަށްދާ މީހުން އާއްމުން ދިރިއުޅޭ ގެތަކަށް ވަދެއުޅުން ވަނީ މަނާކޮށްފައެވެ.\nއުސޫލުގައި ބުނެފައިވާގޮތުން ގެސްޓްހައުސްގެ ޚިދުމަތްފެށުމުގެ ހުއްދަ ދެނީ ކައުންސިލްގެވެސް ހުއްދައާއި އެކުގައެވެ. އަދި މި ޚިދުމަތް ފެށުމަށް ހުއްދަ ދޭނީ، ރަށުގައި ފްލޫ ކުލިނިކާއި، ކަރަންޓީން ފެސިލިޓީ އާއި، އަދި ބައްޔަށް މީހަކު ޕޮސިޓިވް ވެއްޖެނަމަ އައިސޮލޭޓް ކުރެވޭނެ ފެސިލިޓީތައް ޤާއިމުވެފައި ހުންނަ ރަށްތަކަށެވެ.


SunOnline: Islaamdheenuge mu'ujizaathakuge therein: Umaru saanee umarubunu abdul azeez rahima'llah - ep16\nއިންޒާރުކުރެއްވުމާއި މަލާމާތްކުރެއްވުމުން ސަލާމަތްވުމަށްޓަކައި އެއްބަޔަކު ރާބޮއި އުޅުނީ ނަބީޒުގެ ނަމުގައެވެ.\nޝަރީޢަތުގެ ސީދާވެގެންވާ ތެދުމަގުން އެއްފަރާތްވެ ޢަޖަމީ އަސަރުތައް ފެތުރޭން ފެށުމުން މުސްލިމުންގެ ތެރޭގައި ވަނީ އިސްލާމީ ރޫޙާ ޚިލާފު އެތައްކަމެއް އާދަވެފައެވެ. އެފަދަ ކަންތައްތަކުގެ ތެރޭގައި ހިމެނޭ އެއްކަމަކީ އަންހެނުންނާއި ފިރިހެނުން އެކުގައި ފެންވަރައި އުޅޭ ޢާއްމު ޙައްމާމުތަކުގެ މައްސަލައެވެ. އެފަދަ ޙައްމާމުތައް ވަރަށް ގިނައެވެ. އެތަންތަން ބޭނުންކުރާ މީހުންގެ ކިބައިގައި ލަދުހަޔާތުގެ ކަންފުޅެއްވެސް ނުހުރެއެވެ. އެޙައްމާމުތަކުގެ ފާރުތަކުގައި އޮރިޔާން ކުރެހުންތައް ކުރަހައިފައި ހުރެއެވެ. އެކުރެހުންތައް ފެނުމުން މީހުންގެ ޖިންސީ އުދާސްތައް ކެކިއުތުރެން ފަށައެވެ.\nދީނީ ބައިބައިވުމާއި، ތަފާތު ފިރުޤާތައް އުފެދުންވެސް އޮތީ ހައްދުން ނައްޓައިލައިފައެވެ. އުމަވީން އެބައިމީހުންގެ ވެރިކަމުގެ ބާރުގައި އަމީރުލްމުއުމިނީން ޢަލީ ކައްރަމަﷲ ވަޖްޙަހޫއަށް ފާޅުގައި އާޑަފުރައްސާރަކޮށް ހުތުރު އެއްޗެހި ގޮވުންވަނީ އުންމަތުގެ ހަތަރު ބިތަށް ފަތުރައިފައެވެ. އެކަން ޢާއްމުވެފައި އޮތް ވަރުން އަލްމަސްޖިދުއްނަބަވީގައި، އިތުރު ސާހިބާގެ ރައުޟާ ޝަރީފާގެ ކައިރީގައި، އެމާތް ސާހިބާގެ މިންބަރުކޮޅު މަތީގައި ތިބެ އެމާތް ސާހިބާގެ އެންމެ ލޮބުވެތި އަޚާ އަދި ދަނބިދަރިކަލުންނަށް ހުކުރު ޚުޠުބާގައި އެއްޗެހި ގޮވަމުން ގެންދިޔައެވެ. އަހްލުބައިތުން ނުހަނު ހިތްޕުޅުގައި ޖެހިވަޑައިގަތުމާއެކު ލޭގެ ކޯވަރުތައް ހިއްޕަވަމުން އެއަޑު އައްސަވަން ތިއްބަވައެވެ. (ޚިލާފަތުވަމުލޫކިއްޔަތު- ސައްޔިދު އަބުލް އައުލާ މައުދޫދީ) މިކަމުގެ ފެށުމަށް ބަލާއިރު މިކަންފެށިފައިވަނީ އަމީރުލްމުއުމިނީން އަލީ ރަޟިޔަﷲ ޢަންހުއާއި އަމީރު މުޢާވިޔާ ރަޟިޔަﷲ ޢަންހު އާދެ ބޭކަލުންގެ ދެމެދުގައި އުފެދުނު ހިޔާލުފުޅުގެ ތަފާތުގައެވެ. ޞިއްފީނު ހަނގުރާމައަށް ފަހުގައެވެ. އެކަމަކު އަލީގެފާނާއި އަހްލުބައިތުން ވަނީ އަމީރު މުޢާވިޔާއަށް އެއްޗެހި ވިދާޅުވުން ހުއްޓައިލައްވައިފައެވެ. ނަމަވެސް އުމަވީން އެކަންތައް ގެންދިޔައީ ދުވަހެއް ދުވަހަކަށް ވަރު އަރުވަމުންނެވެ. އެންމެފަހުން އެކަންތައް ގޮސްފައި އޮތް ހިސާބު އިސްވެދިޔަތާނގައި ބަޔާންކޮށްފައި އެވަނީއެވެ.\nއަލްޚުލަފާއުއްރާޝިދޫންގެ ދައުރުގައި އިސްލާމީ ފުޠޫޙާތު ކުރިޔަށް ގެންދެވި އެއްސަބަބަކީ އިސްލާމްދީން ފެތުރުއްވުމުގައި ދިމާވެފައިހުރި ހުރަސްތައް ނައްތައިލެއްވުމެވެ. ދެވަނަ ސަބަބަކީ ކިސްރާއާއި، ޤައިޞަރާއި އެބޭފުޅުންގެ ޑޯލާ ރަސްކަލުންގެ ހައްދުފަހަނަޅައިފައި އޮތް އަނިޔާވެރިކަމުން އިންސާނިއްޔަތު ސަލާމަތް ކުރެއްވުމެވެ. އެތަންތާނގެ ރައްޔިތުން އިސްލާމީ ދައުލަތުގައި އެކަމަށް އެދިފައިވެސް އެބަހުއްޓެވެ. ނަމަވެސް މަރްވާނީ ދައުލަތުން ފުތޫޙާތު ކުރިޔަށް ގެންދިޔައީ ރަސްކަމުގެ ސަރަޙައްދު ފުޅާކުރުމަށްޓަކައެވެ. އެބޭފުޅުން އިސްލާމްދީން ތަބްލީޣު ކުރައްވައި ދީން ފަތުރުއްވާކަށެއް މަސައްކަތްޕުޅެއް ނުކުރައްވައެވެ. ޚަލީފާއިން ނުރަނގަޅުމަގަކުން ހިންގަވަމުން ވަޑައިގަތުމުގެ ނަތީޖާއެއްގެ ގޮތުން ގަވަރުނަރުން ތިއްބެވީ ޖިހާދުގެ ޙަޤީޤީރޫޙާމެދު ލޯފުޅު މަރުއްވައިލައްވައިގެންނެވެ.\nކުރީންވެސް ދެންނެވި ފަދައިން އަމީރުލްމުއުމިނީން ޢުމަރު ބުނު ޢަބްދުލްޢަޒީޒު ރަޙިމަހުﷲ އިސްލާމީ ޝަރީޢަތް ދިރުއްވުމަށްޓަކައި އިންތިހާދަރަޖައަށް ބާރުލައްވައި މަސައްކަތްޕުޅުކުރެއްވިއެވެ. އިސްލާމީ ޝަރީޢަތް ޤާއިމުކުރެއްވުމަށް ދައުލަތުގެ ކީރިތިކަމުގެ ފުރަމާނަ އޭގެ އެންމެމަތީ ދަރަޖައިގައި ބޭނުންކުރެއްވިއެވެ. ގަވަރުނަރުންނަށް އެކި ފަހަރު އެކި މޭރުމުން ފަތްތޫރަ ހިންގެވިއެވެ.\nއަމީރުލްމުއުމިނީން ޢުމަރު ބުނު ޢަބްދުލްޢަޒީޒު ރަޙިމަހުﷲގެ އިސްލާޙީ މަސައްކަތްޕުޅުތަކުގައި އެންމެ ބޮޑު އިސްކަމެއް ދެއްވީ އުންމަތުގެ ފިކުރު އިސްލާޙުކުރެއްވުމަށެވެ. މުޖްތަމަޢެއްގެ ފިކުރާއި ވިސްނުމަށްހެޔޮ ބަދަލެއް ގެނެވިގެން މެނުވީ އެމުޖްތަމަޢެއް އިސްލާޙުނުވާނެކަން ޢުމަރު ރަނގަޅަށް ދެނެވަޑައިގަންނަވައެވެ. މިގޮތުން ކުރެއްވި މަސައްކަތްޕުޅާ ގުޅޭގޮތުން އަލްއިމާމު ބުޚާރީ އާއި އެނޫންވެސް މުޙައްދިޘުން ލިޔުއްވައިފައިވެއެވެ. އަމީރުލްމުއުމިނީން އެކަލޭގެފާނުގެ ގަވަރުނަރަކަށް އަންނަނިވި މޭރުމުން ފަތްކޮޅެއް ފޮނުއްވިއެވެ.\n"އީމާންކަމަކީ ފަރުޟުތަކަކާއި، ޙުކުމްތަކަކާއި، ޢަޤީދާތަކަކާއި ސުންނަތްތަކެއްގެ ނަމެކެވެ. އެކަންކަމާ އެއްގޮތަށް ޢަމަލުކޮށްފިމީހާ އޭނާގެ އީމާން ފުރިހަމަކޮށްފިއެވެ. އެކަންކަމަށް ޢަމަލު ނުކުރާމީހާގެ އީމާންކަން އޮންނާނީ ފުރިހަމަނުވެއެވެ. އަހަރެން ދިރިހުރިކަމުގައިވާ ނަމަ އީމާންކަމުގެ ހުރިހާ ބައިތަކެއް ތިޔަބައިމީހުންނަށް ޞަރީޙުކޮށް ބަޔާންކޮށްދޭހުށީމެވެ. މުސްލިމުން އެއާ އެއްގޮތަށް ޢަމަލުކުރުމަށްޓަކައެވެ. އަހަރެން މަރުވެއްޖެކަމުގައިވާނަމަ،ދަންނާށެވެ. ތިޔަބައިމީހުންގެ ތެރޭގައި ދެމިހުރުމުގެ ދަހިވެތިކަމެއްވެސް އަހަރެންގެ ކިބަޔަކު ނެތެވެ."\nމުސްލިމުންގެ ޢަޤީދާތަކަށާއި އަޅުކަމަށާއި އަޚްލާޤަށް އަންނަންފަށައިފައިވާ ފޭރާން ދެރަކަން ރަނގަޅު ކުރައްވަން ނިހާޔަތަށް ބާރުލެއްވިއެވެ. ސަރުކާރުގެ ހުރިހާ ވަސީލަތެއް އެންމެ ފުރިހަމަޔަށް ބޭނުންކުރެއްވިއެވެ.\nމައުބަދު ޖަހުނީ އާއި، ޣީލާން ދިމިޝްޤީ އޭރު ވަނީ ޤަޟާޤަދްރާ ބެހޭގޮތުން ނުހަނު އޮޅުންބޮޅުން ބޮޑު މައްސަލަ ގަނޑެއް ނިއުޅައިލައިފައެވެ. އޭގެ ސަބަބުނ މުސްލިމުން ގޭތެރޭގައި މަސައްކަތުގެ ރޫޙުވަނީ ވަރަށް ކަނި ވެފައެވެ. މުސްލިމުންގެ އިމާންކަން ދިޔައީ ބަލިކަށިވަމުންނެވެ. އަމީރުލްމުއުމިނީން ޢުމަރު ބުނު ޢަބްދުލް އަޒީޒު ރަޙިމަހުﷲ އެދެމީހުން ގެންނަވައި ވާހަކަފުޅު ދައްކަވައި ތައުބާ ލައިދެއްވިއެވެ. އެދެމީހުންގެ ޚިޔާލުތައް ޤަބޫލުނުކުރެއްވުމަށާއި އެފަދަ ފިކުރުތައް ނުފަތުރުއްވަން ނަސޭހަތް ދެއްވައި އުންމަތުގެ ހުރިހާ މުޙައްދިޘުންނަށާއި ފިޤުހުވެރީންނަށް ސިޓީ ފޮނުއްވިއެވެ. ކީތިރި ޤުރްއާނުގެ މުތަސާބިހު އާޔަތްތަކާއި ދީނީ ކަންތައްތަކުގެ ތެރޭގައި ހިމެނޭ ދަތި އުނދަގޫ (ލައުޙާއި، ޤަލަމާއި، އަރްޝިއާއި ކުރުސީގެ ޙަޤީޤަތްތަކާއި، ތާޅަފިލީގެ ސިފަތައްފަދަ ޣައިބުގެ ކަންކަން) މައްސަލަތައް ޢާއްމުންގެ ކުރިމަތީގައި ނިއުޅައިލައި އެކަކު އަނެކަކާ ޖަދަލުކުރުން މަނާކުރެއްވިއެވެ. އުމަރު ވިދާޅުވިއެވެ. ހަނދާންކުރާށެވެ. ތިޔަ ބާވަތުގެ އުނދަގޫ މައްސަލަތައް އާއްމުންގެ ކުރިމަތީގައި ނިއުޅުމަކީ މަގުފުރެދުމުގެ ބިންގާއެޅުމެވެ. އުމަރު ބުނު ޢަބްދުލްޢަޒީޒުގެ މަސައްކަތްޕުޅުން އިޚްތިލާފީ މައްސަލަތަކާމެދު އަރާރުންވުން ހުއްޓި ދީނީ ކަންކަމުގެ ތަފްޞީލުތަކާމެދު އެއްބަޔަކު އަނެއްބަޔަކާ އިޙްތިރާމާއެކު ވާހަކަދައްކަންފެށުނެވެ.\nމީސްތަކުން ނަމާދުވަގުތަށް ފަރުވާ ނުބަހައްޓާކަން އެނގިވަޑައިގެންނެވުމުން އެކަމާ ބެހޭގޮތުން އާމިލުންނަށް ސިޓީ ފޮނުއްވިއެވެ. ސިޓީގައި ލިޔުއްވައިފައިވެއެވެ.\n"ނަމާދު ވަގުތަށް ހުރިހައި މަސައްކަތެއް ހުއްޓައިލައިފައި ތިޔަބައިމީހުންގެ ވެރިރަސްކަލާނގެ ޙަޟުރަތަށް ޙާޒިރުވާށެވެ. އެހެނީ ނަމާދު ފާއިތުކުރާ މީހުންނަކީ އެހެނިހެން ފަރުޟުތައް އެންމެ އަދާނުކުރާ މީހުންނެވެ." (ސީރަތު ޢުމަރު ބުނު ޢަބްދުލްޢަޒީޒު)\nމިދެންނެވި ސިޓީގެ އިތުރަށް ނަމާދު ޤާއިމުކުރުމުގެ އިންތިޒާމުކުރެއްވިއެވެ. ބަންގި ދިނުމަށްޓަކައި މުދިމުންލައްވައި މުދިމުންނަށް މުސާރަދެއްވަން ފެއްޓެވިއެވެ.\nޒަކާތުގެ ނިޒާމު އިސްލާޙުކުރެއްވުމަށްޓަކައިވެސް ގަވަރުނަރުންނަށް ތަކުރާރުކުރައްވައި ސިޓީ ފޮނުއްވަމުން ގެންދެވއެވެ. ޒަކާތް ވާޖިބުނުވާ މީހުންގެ އަތުން ޒަކާތް ނުނެގުމަށް ގަދަ އަމުރުން އަމުރުކުރެއްވިއެވެ. ޝަރީޢަތުގައި ކަނޑައަޅިފައިވާ މަގުން، ކަނޑައެޅިފައިވާ ބެހެނިވެރީންނަށް ޒަކާތް ދިނުމަށްވެސް އެސިޓީފުޅުތަކުގައި އަންގަވަމުން ގެންދެވިއެވެ. ހަމައެފަދައިން ޒަކާތް ވާޖިބުވާ މީހަކު ޒަކާތް ނުދީ ނުހުރުމުންވެސް ނަސޭހަތްދެއްވިއެވެ. ޞަދަޤާތް ކުރުމުގެ ޝައުޤު އުފެއްދެވުމަށްވެސް މަސައްކަތްކުރެއްވިއެވެ.\nރާބުއިން ހުއްޓުވުމަށްވެސް ސަރުކާރުގެ ފެންވަރުގައި މަސައްކަތްކުރެއްވިއެވެ. ގަވަރުނަރުންނަށް އަމުރު ފޮނުއްވިއެވެ. " މުސްލިމުންގެ ރަށްރަށަށް އެއްވެސް ހާލެއްގައި ރާ ނުގެންނަށް ޣައިރު މުސްލިމުންނަށް އަންގާށެވެ." އިސްލާމީ ދައުލަތުގެ ސަރަހައްދުގައި ހުރި ހުރިހާ ރާފިހާރަތަކެއް ބަންދުކުރެއްވިއެވެ. އިބްނުލްޖައުޒީ ސީރަތު ޢުމަރުބުނު އަބްދުލްޢަޒީޒުގައި ލިޔުއްވައިފައިވާ ގޮތުގައި، އެދުވަސްވަރު ވަރަށް ގިނަ މީހުން ނަބީޒުގެ ނަމުގައި ރާބޮމުން ގެންދެއެވެ. އެހެންކަމުން ޢުމަރު ބުނު އަބްދުލްޢަޒީޒު އެކަލޭގެފާނުގެ އާމިލަކަށް އެކަމާބެހޭގޮތުން ލިޔުއްވިއެވެ.\n"ބައެއް މީހުން ނަބީޒު ބޮއިގެން މަސްތުގެ ޙާލަތުގައި ވަރަށް ގިނަ ނުބައިކަންތައްތަކަށް އަރައިގަންނަމުން އެބަގެންދެއެވެ. އަނެއްބަޔަކު ބުނާގޮތުގައި ރާބުއިމަކީ ގެއްލުންހުރި ކަމެއްނޫނެވެ. ނަމަވެސް އަހަރެން ބުނަމެވެ. އިންސާނާ އެއެއްޗެއް ބުއިމުން އޭނާ ލައްވައި ނުބައިކަންތައް ކުރުވާ އެއްޗެއް ބޭނުންކުރުމަކީ ޝައްކެއްނެތްގޮތުގައި ގެއްލުންހުރި ކަމެކެވެ. އަރަހުށި މާތްﷲ ވަނީ އިންސާނާ ބޯންބޭނުން ކުރާނެ ފައިދާހުރި އެތައް ބާވަތްތަކެއް މިބިންމަތީގައި ލައްވައިފައެވެ. މީރުފެނާއި، ކިރާއި، މާމުޔާއި އަދި މިނޫންވެސް އެތައް ބާވަތްތަކެކެވެ. ކޮންމެއަކަސް މީހަކު ރާބޮއިފިނަމަ އެމީހަކަށް ދީނުގައި ކަނޑައަޅުއްވައިފައިވާ އަދަބުދޭށެވެ. ސިއްރުން ރާބޮއި އުޅޭމީހުން ދަންނައެ! އަރަހުށި މާތްﷲ އެފަދަ މީހުން އެކަލާނގެ ދެއްވާ ގަދަފަދަ އަޒާބުގައި ހައްޔަރުކުރައްވާ ހުއްޓެވެ."\nޢުމަރު ބުނު ޢަބްދުލްޢަޒީޒަށް ރަޙިމަހުﷲ އަށް އެއްފަހަރަކު އެނގިވަޑައިގެންނެވިކަމަކީ ވިޔާނުދާ ޒާތުގެ އަންހެނުން އެބައިމީހުންގެ ގާތްތިމާގެ މިހުން މަރުވުމުން ބޮލު އިސްތަށިގަނޑު ނިއުޅައިލައިގެން ރޮމުން ހިތާމައިގެ ޅެންކިޔަމުން ޖަނާޒާތަކުގެ ފަހަތުންދާކަމެވެ. މިއީ ޢަރަބީންގެ ޖާހިލިއްޔަ ޒަމާނުގެ އާދައެކެވެ. ޢުމަރު ބުނު ޢަބްދުލްޢަޒީޒު ރަޙިމަހުﷲ ރަސްމީގޮތުން އެކަންމަނާކުރެއްވިއެވެ. މުސްލިމުން ޖާހިލިއްޔަތުގެ ދައުރަށް އެނބުރި ރުޖޫޢަވަމުންދާ ކަމުގެ ހެއްކަކަށް އެކަންތައްވާތީއެވެ.\nހަމައެފަދައިން ދެޖިންސުގެ މީހުނަށް ހަދައިފައި ހުންނަ ޙައްމާމުތަކަށް އަންހެނުން ދިއުންވެސް ރަސްމީ އަމުރުފުޅެއް ނެރުއްވައި މަނާކުރެއްވިއެވެ. ފިރިހެނުން އާއްމު ޙައްމާމުން ފެންވަރާއިރު އެންމެ ކުޑަމިނުން ފޫޅާއި ކަކުލާ ދެމެދުން ނިވާކޮށްގެން ތިބެ މެނުވީ ފެންނުވަރަން އެންގެވިއެވެ. ސީރަތު އުމަރު ބުނު ޢަބްދުލްޢަޒީޒުގައި ވާގޮތުން އިސްލާމީ ދައުލަތުގެ ސަރަޙައްދުގެ އެއްކޮޅުން އަނެއްކޮޅަށް މިއަމުރުފުޅު ވަރަށް ވަރުގަދަޔަށް ހިންގެވިއެވެ. މިއަމުރުފުޅާ ޚިލާފުވާ މީހުންނަށް އަދަބުދެއްވިއެވެ.\nޢާއްމު ޙައްމާމުތަކުގެ ފާރުތަކުގައި ކުރަހައިފައި ހުންނަ ނާތަހުޒީބު ކުރެހުންތައް ފޮހެ ނައްތައިލަން އަމުރުކުރެއްވިއެވެ. އެއްފަހަރަކު އެފަދަ ކުރެހުންތަކެއް އަމިއްލަފުޅަށްވެސް ފޮއްސެވިއެވެ. ޢުމަރު ވިދާޅުވިއެވެ. މިކުރެހުންތައް ކުރަހާ ބަޔަކު އެނގޭނަމަ އަހަރެން އެބަޔަކަށް އަދަބުދިނީމުހެވެ.\nއެދުވަސްވަރު ބައެއް ފިރިހެނުން ފެޝަނެއްގެ ގޮތުން ބޮލުގައި ހުޅިޖަހައި އުޅޭތީ އެކަންވެސް މަނާކުރެއްވިއެވެ. އަންހެނުން ފިރިހެނުންގެ ސިފަ ޖައްސައިގެން އުޅުމާއި، ފިރިހެނުން އަންހެނުންނާ އެއްވައްތަރަށް ހެދުމާއި، ބޭރުފުށުގެ މަލައާއި ބޮލުގެ އިސްތަށިގަނޑު ބެހެއްޓުމަކީ ދީން ތަރުޙީބުދޭ ކަމަކަށް ނުވާތީޢެވެ. އެކަން ހުއްޓުވުމަށްޓަކައި ހުކުރު ދުވަސްދުވަހު މިސްކިތްތަކުގެ ކައިރިޔަށް ފުލުހުން ފޮނުއްވިއެވެ. އަންހެނުން ހުޅިޖަހާ ގޮތަށް ހުޅިޖަހައިފައިހުރި ފިރިހެނަކު ފެނިއްޖެނަމަ އެމީހެއްގެ ބޯކޮށައިލަން އަމުރުކުރެއްވިއެވެ.\nކުރީންވެސް އިޝާރާތްކޮށްލިފަދައިން އުމަވީ ޚަލީފާއިންނާއި އަމީރުންނާއި ގަވަރުނަރުން ގެންދެވީ އަމީރުލް މުއުމިނީން ޢަލީ ކައްރަމާﷲ ގެ ވަޖުހަތުއަށާއި އަހްލުބައިތުންނަށް ފާޅުގައި ހުތުރު އެއްޗެހި ވިދާޅުވަމުންނެވެ. އެކަންއޮތީ ހުކުރު ޚުތުބާގެވެސް "ލާޒިމު ރުކުނެއް" ފަދަ ކަމަކަށް ހައްދަވައިފައެވެ.\nއަމީރުލް މުއުމިނީން ޢުމަރު ބުނު ޢަބްދުލްޢަޒީޒަށް ޚަލީފާކަން ލިބިވަޑައިގެންނެވުމާއެކު އެކަން މަނާކުރައްވަން ގަވަރުނަރުންނަށް ވަރަށް ވަރުގަދަޔަށް އަމުރުކުރެއްވިއެވެ. ހުކުރު ޚުތުބާއިން އެބައި އުނިކޮށް އޭގެ ބަދަލުގައި ކީރިތި ޤުރްއާނުގެ ސޫރަތުލް ނަޙްލުގެ ނުވަދިހަ ވަނަ އާޔަތް ކިޔެވުމަށް އަމުރުކުރެއްވިއެވެ. އެއާޔަތުގެ މާނައިގައިވަނީ މިދަންނަވާފަދައިންނެވެ.\n"ހަމަކަށަވަރުން ޢަދުލުވެރިވުމަށާއި، އިޙްސާންތެރިވުމަށާއި، ގާތްތިމާގެ މީހުންނަށް ހެޔޮފޯރުވުމަށް ﷲ އަމުރުކުރެއްވަތެވެ. އަދި ހުތުރުކަން ބޮޑުވެގެންވާ ފާފަތަކާއި، މުންކަރާތްތަކާއި، އަނިޔާވެރިވެ އުޅުން، އެކަލާނގެ ނަހީކުރައްވަތެވެ. އެކަލާނގެ، ތިޔަބައިމީހުންނަށް ވަޢުޠު އިއްވަވަނީ، ތިޔަބައިމީހުން ހަނދުމަކުރުމަށްޓަކައެވެ."\nއަމީރުލް މުއުމިނީން ޢުމަރު ބުނު ޢަބްދުލްޢަޒީޒު ރަޙިމަހުﷲ މިމަކްރޫޙާ ބިދުޢަ ވަރުގަދަޔަކަށް މަނާކުރައްވައިފައި ވަނިކޮށް ހުޝާމު ބުނު އަބްދުލްމަލިކަށް ޚަލީފާކން ލިބިވަޑައިގެންނެވުމުން އެބޭފުޅުންގެ ޢާއިލާގެ މިހުތުރު "ސުންނަތް" އަލުން ދިރުއްވިއެވެ. (ޚިލާފަތު ވަމުލޫކިއްޔަތު- ސައްޔިދު އަބުލްއަޢުލާ މައުދޫދީ)


Velana international airport ge aa seaplan terminal ge masakkaiy fashaifi | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ސީޕްލޭން ޓާމިނަލްގެ ބިންގާ އިކޮނޮމިކް މިނިސްޓަރު ސައީދު(ވ2)އާއި އެމްއޭސީއެލްގެ އެމްޑީ އާދިލް (ކ1) އަދި ޗައިނާ ސަފީރު (ކ2) އަދި ބީޔޫސީޖީގެ ސިއީއޯ އަޅުއްވައިދެއްވަނީ. ފޮޓޯ: ހުސެއިން ވަހީދު /މިހާރު\nވެލާނާ އިންޓަނޭޝަނަލް އެއާޕޯޓުގެ އާ ސީޕްލޭން ޓާމިނަލްގެ މަސައްކަތް ފަށައިފި\n29 ޖެނުއަރީ 2018 - 17:593comments\nވެލާނާ އިންޓަނޭޝަނަލް އެއާޕޯޓު (ވީއައިއޭ)ގެ އާ ސީޕްލޭން ޓާމިނަލްގެ މަސައްކަތް ރަސްމީކޮށް މިއަދު ފަށައިފި އެވެ.\nވެލާނާ އެއާޕޯޓުގެ އިރުމަތީ ފަރާތުގައި، އެއާ ޓްރެފިކް ކޮންޓްރޯލް ޓަވަރުގެ ފުރަގަހަށް ވާ ގޮތަށް އޮންނަ ފަޅު ހިއްކައިގެން ހަދާ، އާ ސީޕްލޭން ޓާމިނަލްގެ މަސައްކަތް ރަސްމީކޮށް ފައްޓަވައި ދެއްވީ އިކޮނޮމިކް މިނިސްޓަރު މުހައްމަދު ސައީދެވެ. މި ރަސްމިއްޔާތުގައި ރާއްޖޭގައި ހުންނަވާ ޗައިނާގެ ސަފީރާއި ޓާމިނަލް ހެދުމުގެ މަސައްކަތް ހަވާލުކޮށްފައިވާ، ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) ގެ އިސްވެރިން ވެސް ބައިވެރިވެވަޑައިގަތެވެ.\nބީޔޫސީޖީ އަކީ ވެލާނާ އެއާޕޯޓުގެ އާ ރަންވޭގެ މަސައްކަތް ވެސް ހަވާލުކޮށްފައިވާ ކުންފުންޏެވެ.\nއެއާޕޯޓުގެ އާ ސީ ޕްލޭން ޓާމިނަލެއް ހެދުމަށް ހިންގާ 40 މިލިއަން ޑޮލަރު (616 މިލިއަން ރުފިޔާ)ގެ ބޮޑު މަޝްރޫއުގެ ދަށުން 3.2 ހެކްޓަރު (32،000 އަކަމީޓަރު) ގެ ބިން ހިއްކުމުގެ މަސައްކަތް ނިންމީ މިދިޔަ އަހަރުގެ ޖޫން މަހުގެ ފަސްވަނަ ދުވަހެވެ.\nއާ ސީ ޕްލޭން ޓާމިނަލްގެ ބިންގާ އެޅުމުގެ ރަސްމިއްޔާތުގައި ވާހަކަ ދައްކަވަމުން މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ މެނޭޖިން ޑިރެކްޓަރު އާދިލް މޫސާ މިއަދު ވިދާޅުވީ، ދުނިޔޭގެ އެންމެ ބޮޑު ސީ ޕްލޭން އޮޕަރޭޝަން ހިންގަނީ ވެލާނާ އެއާޕޯޓުގައި ކަމަށާއި މިކަމުގައި ރާއްޖޭގެ ތަޖުރިބާ އެހެން ގައުމެއްގައި ހުންނާނެހެން ހީ ނުވާ ކަމަށެވެ.\n"ވެލާނާ އިންޓަނޭޝަނަލް އެއާޕޯޓުގައި މިހާރު ވެސް ވަރަށް ބޮޑު މަޝްރޫއުތަކެއް އަންނަނީ ހިންގަމުން. އަދި އެ މަސައްކަތްތައް ކުރިއަށް ދަނީ މާސްޓާ ޕްލޭނެއްގެ ދަށުން. މި ސީ ޕްލޭން ޓާމިނަލަކީ އެ ޕްލޭންގައި ހިމެނޭ ވަރަށް މުހިންމު ވަރަށް މަޝްރޫއެއް،" އޭނާ ވިދާޅުވި އެވެ.\nއާދިލް ވިދާޅުވި ގޮތުގައި، އާ ސީ ޕްލޭން ޓާމިނަލަކީ، ކުރީގެ ޓާމިނަލަށް ވުރެ ދެ ގުނަ ބޮޑު ތަނަކަށް ވާނެ އެވެ. އަދި އެއާއެކު އޮޕަރޭޝަން ހިންގަން ފަސޭހަވެ، ޚިދުމަތުގެ ފެންވަރު ރަނގަޅު ވާނެ ކަމަށް ވެސް އޭނާ ވިދާޅުވި އެވެ.\n"މި ޓާމިނަލަކީ ފަހުން ބޮޑު ކުރެވޭ ގޮތަށް ހަދާ ތަނެއް. އަޅުގަނޑުމެން މި މަސައްކަތް ކުރަނީ މި އެއާޕޯޓު ހަތް މިލިއަން ފަސިންޖަރުންނަށް ހިދުމަތް ދެވޭ ފެންވަރަށް ތަރައްގީ ކުރަން،" އާދިލް ވިދާޅުވި އެވެ.\nއާދިލް ވިދާޅުވީ ވެލާނާ އެއާޕޯޓަކީ ހުއްޓުމެއް ނެތި 24 ގަޑިއިރު ހިންގަމުންދާ ތަނަކަށް ވާތީ، އަލަށް ހަދާ ރަންވޭގެ މަސައްކަތް ހުރިހާ ވަގުތަކު ކުރިއަށް ގެންދަން ދަތިވާ ކަމަށާއި ނަމަވެސް މި އަހަރުގެ ތެރޭގައި އެ މަސައްކަތް ވެސް ނިންމޭނެ ކަމުގެ ޔަގީންކަން އެބައޮތް ކަމަށެވެ. އަދި އެއާޕޯޓުގެ އާ ފިއުލް ފާމާއި ވީއައިޕީ ކޮމްޕްލެކްސް ފަދަ އިމާރާތްތަކުގެ މަސައްކަތް ވެސް އަންނަ މަހުގެ ތެރޭގައި ފެށޭނެ ކަމަށް ވެސް އޭނާ ވިދާޅުވި އެވެ.\n"ދެން ހުރި މަސައްކަތްތައް ވެސް މަހެއްހާ ދުވަހުގެ ތެރޭގައި ފެށޭނެ. އަދި އެ މަސައްކަތްތައް ފެށުމަކީ އެއާޕޯޓަށް ވަރަށް ބޮޑު ކުރިއެރުންތަކެއް އަންނާނެ މަސައްކަތްތަކެއް،" އާދިލް ވިދާޅުވި އެވެ.\nއާ ސީ ޕްލޭން ޓާމިނަލް ގާއިމް ކުރުމުގެ މަޝްރޫއުގެ ދަށުން ހިއްކާފައި ވަނީ އާ ޓާމިނަލް ހެދުމަށް 18،000 އަކަމީޓަރުގެ ބިމާއި ސީ ޕްލޭންގެ ހެނގަރު ހެދުމަށް 14،000 އަކަމީޓަރު ބިން ކަމަށް ވެސް ވެލާނާ އެއާޕޯޓް ހިންގާ އެމްއޭސީއެލްއިން ބުންޏެވެ. އޭގެ އިތުރުން އެ މަޝްރޫއުގެ ދަށުން ސީޕްލޭންގެ ޑޮކިން އާއި އެ ސަރަހައްދުގެ މަގުތައް ހެދުމާއި ޓާމިނަލް ބިލްޑިން އަދި ހެނގަރު ވެސް ހެދުމަށް ނިންމާފައިވާ ކަމަށް އެ ކުންފުނިން ބުންޏެވެ.\nއެމްއޭސީއެލް އިން ބުނީ ހަތަރު ބުރިއަށް ހަދާ ޓާމިނަލްގައި ފަސިންޖަރުންނަށް ބޭނުންވާ ހުރިހާ ވަސީލަތްތަކެއް ގާއިމް ކުރާނެ ކަމަށެވެ. އެގޮތުން ރެސްޓޯރަންޓާއި ލައުންޖްތައް ވެސް ހިމެނޭނެ ކަމަށް އެ ކުންފުނިން ބުންޏެވެ.\nއެމްއޭސީއެލް އިން ބުނިގޮތުގައި، އާ ޓާމިނަލްގައި ސީޕްލޭން ޕާކް ކުރުމަށް 80 އަށް ވުރެ ގިނަ ޑޮކިން ޕްލެޓްފޯމް އަޅާނެ އެވެ. އަދި ފްލޯ އޭރިއާ އާއި ލައުންޖާއި ބޯޑިން ގޭޓްތަކަށް ވެސް 50 ޕަސެންޓް ޖާގަ އިތުރުވާނެ ކަމަށް ވެސް އެ ކުންފުނިން ބުނެ އެވެ. އޭގެ އިތުރުން އެ ޓާމިނަލްގައި އެރައިވަލް ލޮބީ އާއި ވީއައިޕީގެ ހިދުމަތް ވެސް ލިބެން ހުންނާނެ ކަމަށް އެމްއޭސީއެލް އިން ބުންޏެވެ. މިއީ މިހާރު ބޭނުން ކުރާ ސީ ޕްލޭން ޓާމިނަލްގައި ލިބެން ނެތް ހިދުމަތްތަކެކެވެ.\nއިތުރު ލިޔުންތައް ސީޕްލޭން ވައިގެ ދަތުރުފަތުރު އެމްއޭސީއެލް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް އާދިލް މޫސާ


HRCM ah thin beyfulhaku ayyanu kohfi\nމަގާމަށް އައްޔަރު ކުރުމުގެ ރަސްމިއްޔާތުގެ ތެރެއިން -ފޮޓޯ: ރައީސް އޮފީސް\nހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗް.އާރް.ސީ.އެމް) ގެ މެންބަރުކަމުގެ މަގާމަށް ތިން ބޭފުޅަކު އައްޔަންކުރައްވައިފި އެވެ.\nއެ ކޮމިޝަނުގެ މެންބަރުކަމުގެ މަގާމަށް މިއަދު އައްޔަންކުރެއްވި ތިން ބޭފުޅުންނަކީ އާމިނަތު ޝިފާއަތު އަބްދުއްރައްޒާގާއި، މުއުމިނާ ވަޙީދު އަދި ޑޮކްޓަރ އަޙްމަދު އަދުހަމް އަބްދުﷲ އެވެ. މި ރަސްމިއްޔާތު އޮތީ މިއަދު މެންްދުރުފަހު ރަައީސް އޮފީހުގަ އެވެ. އެ ބޭފުޅުންނަށް ހުވައި ލައިދެއްވީ، އުއްތަމަފަނޑިޔާރު އަޙްމަދު މުޢުތަޞިމް ޢަދުނާނެވެ.\nތިން ބޭފުޅުންގެ ތެރެއިން އާމިނަތު ޝިފާއަތު އަކީ، އޮސްޓްރޭލިއާގެ ޔުނިވަސިޓީ އޮފް ސިޑްނީއިން މާސްޓަސް އޮފް ކްރިމިނޮލޮޖީ ހާސިލުކުރައްވާފައިވާ ބޭކަނބަލެކެވެ. އެންމެ ފަހުން އަދާކުރައްވާފައިވަނީ ހިއުމަން ރައިޓްސް ކޮމިޝަންގެ އެކްޓިން ސެކްރެޓަރީ ޖެނެރަލްގެ މަގާމެވެ.\nމުއުމިނާ ވަހީދަކީ އޮސްޓްރޭލިއާގެ ޔުނިވަސިޓީ އޮފް ސިޑްނީއިން މާސްޓަރސް އޮފް ހިއުމަން ރައިޓްސް އެންޑް ޑިމޮކްރަޓައިޒޭޝަން (އޭޝިއާ ޕެސިފިކް) ފުރިހަމަކުރައްވާފައިވާ ބޭކަނބަލެކެވެ. މިއަދާ ހަމައަށް ހުންނެވީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ކޮންސަލްޓަންޓެއްގެ މަގާމުގައެވެ.\nއަދި، ޑޮކްޓަރ އަޙްމަދު އަދުހަމް ޢަބްދުﷲ، ޑޮކްޓްރޭޓް އޮފް ފިލޯސޮފީ އިން އިންޓަނޭޝަނަލް ލޯ ފުރިހަމަކުރައްވާފައިވަނީ އޮސްޓްރޭލިއާގެ ވޭލްސްގެ ޔުނިވާސިޓީ އޮފް ވޮލޮންގޮންގް އިންނެވެ. ވިލާ ކޮލެޖުގައި ޕަބްލިކް އިންޓަނޭޝަނަލް ލޯ ގެ ލެކްޗަރައެއްގެ މަގާމުވެސް އަދާކުރައްވާފައި ވެ އެވެ.\nރައީސް އިބްރާހިމް މުހައްމަދު ސޯލިހު އެޗްއާރްސީއެމް ރައީސް އޮފީސް\nމަތީ ދަރަޖައިގެ އިނާމަށް ކުރިމަތިލުމުގެ މުއްދަތު އާދީއްތައަށް\nގާސިމްގެ އާއިލާއަށް ރައީސްގެ ތައުޒިޔާ


F. Atoll Vikkaalun: As vikkiyas lagan vikkaa nulaasheve.\nފ. އަތޮޅު ވިއްކާލުން: އަސް ވިއްކާލިޔަސް ލަގަން ވިއްކާ ނުލާށެވެ.\nފ އަތޮޅު ވިއްކާލުމުގެ އަޑު ގަދަވެފައިވާއިރު ސަރުކާރުގެ ބަހެއް ނެތް\nފ. އަތޮޅު ރައްޔިތުންގެ ބަހެއް ހޯދާފައެއް ނެތް\nކ. މާލެ | 22 ފެބްރުއަރީ 2017 | ބުދަ 13:36 | 18,660\nފ. އަތޮޅުގެ ރަށްތައް: 23 ރަށުގައި 4000 އަށް ވުރެ ގިނަ މީހުން ދިރިއުޅޭ - ގޫގުލް\nއިލާހީ ރަޚުމަތުން، ދުނިޔޭގެ ޗާޓުގައި ދިވެހިންނަށް ލިބިފައިވާ މަގާމަކީ ބޮޑެތި ބާރުތަކުން މި ކުދި ޖަޒީރާތަކަށް އަތްގަދަ ކުރުމަށް ބޭނުންވާ މައިގަނޑު ސަބަބެވެ. މި އަމާޒު ހާސިލުކުރުމަށް ކޮންމެ ޒަމާނެއްގައި ވެސް އެއިރަކު ދުނިޔޭގެ އެންމެ ބާރު ގަދަ ގައުމުތަކުން އިންތިހާ އަށް މަސައްކަތް ކޮށްފައިވާކަން ތާރީޚީ ފަތްފުށްތަކުން ފެންނަން އެބައޮތެވެ. ބޭރުގެ ބޮޑެތި ބާރުތަކުން ރަންޒަމާނުން ފެށިގެން ދިވެހިރާއްޖޭގެ ބިމުގެ ކައިވަތަކަށް ނަމަވެސް އިންތިޒާރު ކުރަމުންދިޔަ ކަމީ ދެބަސްވެވެން ނެތް ހަގީގަތެވެ.\nމާކަނޑުގެ މެދު ތެރޭގައި މި ވާ 1190 އެއްހާ ރަށުގައި މީހުން ދިރިއުޅޭތާ 2500 އަށް ވުރެ ގިނަ އަހަރު ފާއިތުވެއްޖެ ކަމަށް އެކި ރަށްރަށުން ފެނިފައިވާ އާސާރީ ހެކިތަކުން ކަށަވަރުކުރެވެ އެވެ. ރަށްރަށަށް ދަތުރުކޮށް އުޅެން އުނދަގޫވި ޒަމާންތަކާއި، ކާބޯތަކެއްޗަށް ދިވެހިން ޖެހުނު ޒަމާންތަކާއި، ބޭރުގެ އިސްތިއުމާރީ ބާރުތަކުން މި ފަސްގަނޑު ހިފަން އެރި ޒަމާންތަކެއް މާޒީން ފެންނާން އެބައޮތެވެ. އަދި ދިވެހިރާއްޖޭގައި ގޮށްމުށުގެ ބާރުން އަނިޔާވެރިކަމާއެކު ދިވެހިން އަޅުވެތިކުރުވައިގެން ވެރިކަން ކުރި ޒަމާންތަކަކާއި ރައްޔިތުންނަށް ޣައްދާރު ވެރިންތަކެއް ވެސް ފެނިގެން ގޮސްފައި އެބަހުއްޓެވެ.\nނަމަވެސް، މިއިން އެއްވެސް ޒަމާނެއްގައި ދިވެހީންގެ އެންމެ ބޮޑު ރައުސުލްމާލު ކަމަށްވާ ދިވެހިންގެ މި ޖަޒީރާގެ އެއްވެސް ބިމެއް ބޭރުގެ އެއްވެސް ބާރެއްގެ އަތްދަށުވިޔަ ދީފައެއް ނުވެ އެވެ. ދިވެހިންގެ ބިމަށް ވެރިވެގަތް ހަމަ ކޮންމެ ބާރެއް ވެސް ޖެހުނީ، ދިވެހިންގެ އަތްދަށުން ބަލިގަބޫލުކޮށް މި ފަސްގަނޑުން ފައިބައިގެން ދާށެވެ. މިފަދަ ބާރުތަކަކަށް ދިވެހިންގެ ބިމުން ކައިވަތެއް ވިޔަސް ވެދުންކުރާހާ ޣައްދާރު ވެރިޔަކު މިގައުމުގެ ތާރީޚުން މިހާތަނަށް ފެންނަން ނެތެވެ.\nނަމަވެސް، ހިތުހުރި ގޮތަކަށް ހިތު ހުރި ގައުމެއް ހިފި ޒަމާން ފާއިތުވެދިޔަތާ އެތައް ސަތޭކަ އަހަރެއް ފަހުން މިއަދު ދިވެހީންނަށް މިވަނީ ދިވެހިންގެ ބިމުގެ ބައެއް ގެއްލިދާނެ ކަމުގެ ބިރު ހީވެފަ އެވެ. ތަރައްގީ އާއި އިގްތިސާދުގެ މަޅީގައި މެހި، ދިވެހިންގެ ބިމުން ބޮޑު ބައެއް އަރަބި މަހުޖަނުންގެ އަތަށް ދޫކޮށްލަފާނެ ކަމުގެ ނިޝާންތައް ފެންނަން ފަށައިފި އެވެ.\nޖުމްލަ 23 ރަށެއްގެ މައްޗަށް އެކުލެވޭ ފ. އަތޮޅުގެ މިލްކުވެރިކަން ސައުދީ އަރަބިއްޔާގެ ޝާޚީ އާއިލާގެ ތަޚުތައް ދޫކޮށްލަން އުޅޭ ކަމަށް ފެތުރިފައިވާ އަޑުތަކަށް ބާރު ލިބޭ ގޮތަށް، ރައީސް ޔާމީން ވަނީ ވާހަކަފުޅު ދައްކަވާފަ އެވެ. ރައީސް ޔާމީން ވިދާޅުވެފައިވަނީ ފ. އަތޮޅުގައި ހުރީ ކުދިކުދި ރަށްރަށް ކަމަށާއި އެފަދަ ކުދި ރަށްރަށުގައި ކުރިއަށް ދެވޭނެ އެއްވެސް އުންމީދެއް ނެތް ކަމަށެވެ.\nއޭގެ ފަހުން ރައީސް ޔާމީން ވަނީ ސައުދީ އަރަބިއްޔާގެ ޝައުގުވެރިކަން ފ. އަތޮޅަށް އެބައޮތް ކަމަށާއި ބޮޑު މަޝްރޫއެއް އެ އަތޮޅުގައި ހިންގުމަށް ކުރެހުންތަކާއި ހުރިހާ ކަމެއް ނިމިފައިވާ ކަމަށް ވިދާޅުވެފަ އެވެ. ރައީސް ޔާމީން މިފަދައިން ވިދާޅުވިތާ މާގިނަ ދުވަސްތަކެއް ނުވަނީސް ސައުދީ ރަސްގެފާނު ރަސްމީ ދަތުރުފުޅެއް ރާއްޖެއަށް ކުރައްވާނެ ކަމަށް އެގައުމުގެ ދައުލަތުގެ ނޫހުން މިވަނީ ހާމަކޮށްފަ އެވެ.\nފ. އަތޮޅުގެ 4119 ރައްޔިތުން ހުޅުމާލޭ ހިއްކި ބިމަކަށް ބަދަލުކުރުމަށް ސަރުކާރުގެ ވިސްނުން ހުރިކަން ދައްކާ ވާހަކަތަކުން ހާމަވެ އެވެ. އެ ރައްޔިތުންގެ ބައިވެރިވުން ވެސް ހިމެނޭ ގޮތަށް އިންތިޚާބުވެފައިވާ ސަރުކާރުން މިފަދަ ބޮޑު ނިންމުމެއް ނިންމިއިރު، އެ ރައްޔިތުންގެ ބަހެއް ހޯދާފައެއް ނުވެ އެވެ. މިކަމާ ދެކޮޅަށް ބަހެއް ބުނުމުގެ ހައްގު ވެސް އެ ރައްޔިތުންނަށް ނެތެވެ. އެ ރައްޔިތުން ތަމްސީލުކުރުމަށް ރައްޔިތުންގެ މަޖިލީހަށް ފޮނުވާފައި ތިބި މެންބަރުންގެ އަޑެއް އަމުދުން ނެތެވެ.\nފ. އަތޮޅު ސައުދީގެ ޝާޚީ އާއިލާއަށް ވިއްކާލަން އުޅޭ ކަމުގެ އަޑުތައް މިވަރަށް ގަދަވެފައިވާއިރު، މިކަމާ ގުޅޭ ގޮތުން ސަރުކާރު ހަނު އޮތުމުން ސާފު ޖަވާބެއް ލިބެ އެވެ. ރައްޔިތުންނާ ހިސާބަށް މީގެ ވާހަކަތައް ކިޔައިދެއްވާނީ ސައުދީ ރަސްގެފާނުގެ ހާޒިރުގަ އެވެ. އޭރު އޮންނާނީ ވާނެ އެއްޗެއްވެ ނިމި، ދިވެހިންގެ ޗާޓުން ފ. އަތޮޅު ނޮޅާލާފަ އެވެ.\nއަދަށް ވުރެ މާ ތަދު ދުވަސްތަކެއް ދިވެހިން ތަޖުރިބާކުރި ނަމަވެސް، އެއިން އެއްވެސް ޒަމާނެއްގައި މި ބިމުން ވެލިފުކެއްވެސް ދޫކޮށްލާފައެއް ނުވެ އެވެ. މި ބިމުގެ ހައްގުގައި، ކާބަފައިން ވި މަތިވެރި ގުރުބާނީގެ އަގު އަދާކޮށް ނުދެވުނުއިރު، މި ބިން ތެލުގެ މަހުޖަނުންނަށް ދޫކޮށްލަނީ އެވެ.\nމިވަރުގެ ކަމެއްވާއިރު ވެސް، މިއަދަކު އިހުތިޖާޖެއް ކޮށްލަން ދިދަ ދަނޑިއެއް ހިފައިގެން ނިކުންނާނެ މީހަކު ވެސް ނެތެވެ. ދިވެހި ގައުމު ލޭކަރުނަ އަޅަމުންދާއިރު، އެ އަޑު އަހާލާނޭ ކަންފަތެއް ވެސް މި ބިމަކު ނެތެވެ. ގައުމު ރޮމުން އާދޭސްކުރަނީ، މި ބިމަށް ތެދުވެރިވެ އިޚުލާސްތެރިވުމަށެވެ. މާދަމާ ކަންވާނެ ގޮތަކަށް ވިސްނާލުމެއް ނެތި، ވަގުތީ އުފަލަކަށް ގައުމަށް ޣައްދާރު ނުވުމަށެވެ. މައިމީހާގެ ހައްގުގައި މިފަދަ ޚިޔާނާތެއް ނުވުމަށެވެ. އަސް ވިއްކާލިޔަސް ލަގަން ވިއްކާނުލުމަކީ މި ފަސްގަނޑުގެ އާދޭހެވެ.


ރާއްޖެއިސްލާމް | ޞައްޙަ ޢަޤީދާ – 7\nޞައްޙަ ޢަޤީދާ – 7\nތިންވަނައީ: ފޮތްތަކަށް އީމާންވުމެވެ.\nޖުމްލަ ގޮތެއްގައި ފޮތްތަކަށް އީމާންވުމަކީ ހަމަކަށަވަރުން ﷲ ޞުބްހާނަހޫ ވަތަޢާލާ، ޙައްޤު ބަޔާންކުރައްވައި، ޙައްޤަށް ދަޢުވަތު ދިނުމަށްޓަކައި އެކަލާނގެ ނަބީންނާއި ރަސޫލުންގެ މައްޗަށް ފޮތް ބާވައިލެއްވި ކަމުގައި އީމާންވުމެވެ. އެކަލާނގެ ވަޙީކުރެއްވިއެވެ. لَقَدْ أَرْ‌سَلْنَا رُ‌سُلَنَا بِالْبَيِّنَاتِ وَأَنزَلْنَا مَعَهُمُ الْكِتَابَ وَالْمِيزَانَ لِيَقُومَ النَّاسُ بِالْقِسْطِ ۖ (الحديد: 25) މާނައީ: ”ހަމަކަށަވަރުން ތިމަން ރަސްކަލާނގެ، ތިމަންރަސްކަލާނގެ ރަސޫލުން ބަޔާންވެގެން ހުރި (ހެކިތަކާއެކު ފޮނުއްވީމެވެ. އަދި އެބޭކަލުންނާ އެކުގައި ފޮތާއި ޢަދުލު އިންޞާފުގެ) ތިލަފަތް ބާވައިލެއްވީމެވެ. އެއީ އިންޞާފާއި އެކުގައި މީސްތަކުން ޤާއިމުވެ ތިބުމަށްޓަކައެވެ.”\nއަދިވެސް އެކަލާނގެ ވަޙީކުރައްވާފައި ވެއެވެ. كَانَ النَّاسُ أُمَّةً وَاحِدَةً فَبَعَثَ اللَّـهُ النَّبِيِّينَ مُبَشِّرِ‌ينَ وَمُنذِرِ‌ينَ وَأَنزَلَ مَعَهُمُ الْكِتَابَ بِالْحَقِّ لِيَحْكُمَ بَيْنَ النَّاسِ فِيمَا اخْتَلَفُوا فِيهِ ۚ (البقرة: 213) މާނައީ: ”މީސްތަކުން ވީ އެއް އުންމަތެއް ކަމުގައެވެ. ދެންފަހެ އުފާވެރިކަމުގެ ޚަބަރުދޭ ބަައެއް ކަމުގައްޔާއި، އިންޒާާރުދޭ ބައެއްކަމުގައި ﷲ، ނަބީން ފޮނުއްވިއެވެ. އަދި އެބޭކަލުންނާއި އެކުގައި ޙައްޤާއި އެކު ފޮތް ބާވައިލެއްވިއެވެ. އެއީ މީސްތަކުން ދެބަސްވެފައިވާ ކަންތައްތަކުގައި އެއުރެންގެ މެދުގައި ޙުކުމް ކުރުމަށްޓަކައެވެ.”\nތަފްޞިލުގެ މަގުން ފޮތްތަކަށް އީމާންވުމަކީ މާތް ﷲ އެފޮތްތަކުގެ ނަން ކިޔުއްވައި، އަންގަވާފައިވާ ފޮތްތަކަސް އީމާންވުމެވެ. އެފޮތްތަކުގެ ތެރޭގެއި ތައުރާތާއި އިންޖީލާއި ޒަބޫރު އަދި ކީރިތި ޤުރްއާން ހިމެނެއެވެ.\nކީރިތި ޤުރުއާނަކި އޭގެ ތެރެއިން އެންމެ މާތް އަދި ފޮތްތައް ޚަތިމު ކުރެއްވި ފޮތެވެ. އަދި އޭގެ ކުރީގެ ހުރިހައި ފޮތެއްގެ މައްޗަށް ޙުކުމްކުރާ، އަދި އެއީ ޙައްޤު ތެދުކަމުގައި ހެކިދޭ ފޮތެކެވެ. ކީރިތި ޤުރްއާނާއެކު، ރަސޫލާގެ އަރިހުން ޞައްޙަ މަގުން ސާބިތުވެފައިވާ ސުންނަތަށް ތަބާވެ، އޭގައިވާގޮތަށް ޙުކުމް ކުރުމަކީ މުޅި އުންމަތުގެ މައްޗަށް ވާޖިބުވާ ވާޖިބެކެވެ. އެހެނީ ﷲ ޞުބްޙާނަހޫ ވަތަޢާލާ، އެކަލާނގެ ރަސޫލާ މުޙައްމަދު z ރަސޫލެއްކަމުގައި ފޮނުއްވެވީ އެންމެހައި އިންސާނުންނާއި ޖިންނީންގެ ގާތަށެވެ. އަދި އެކަލޭގެފާނުންގެ މައްޗަށް މި ޤުރުއާން ބާވައިލެއްވީ އެބައިމީހުންގެ މެދުގައި އެއާއި އެއްގޮތަށް ޙުކުމް ކުރުމަށްޓަކައެވެ. އަދި އެފޮތް ލައްވާފައިވަނީ ހިތްތަކުގެ ފަރުވާއެއް ކަމުގައްޔާއި، ހުރިހާ ކަމެއް ބަޔާންކޮށްދޭ ފޮތެއް ކަމުގައްޔާއި އަދި މުއުމިނުންނަށް ހުރި ހިދާޔަތަކާއި ރަޙުމަތެއްކަމުގައެވެ. ﷲ ވަޙީކުރައްވާފައިވެއެވެ. وَهَـٰذَا كِتَابٌ أَنزَلْنَاهُ مُبَارَ‌كٌ فَاتَّبِعُوهُ وَاتَّقُوا لَعَلَّكُمْ تُرْ‌حَمُونَ (الأنعام: 155) މާނައީ: ”އަދި މިފޮތަކީ ތިމަން ރަސްކަލާނގެ ބާވައިލެއްވި ބަރަކާތްތެރި ފޮތެކެވެ. ފަހެ ތިޔަބައިމީހުން އެއަށް ތަބާވާށެވެ. އަދި ބިރުވެތިވާށެވެ. ތިޔަބައިމީހުންނަށް ރަޙުމަތް ލެއްވޭތޯއެވެ.”\nއަދިވެސް ވަޙީކުރައްވާފައި ވެއެވެ. وَنَزَّلْنَا عَلَيْكَ الْكِتَابَ تِبْيَانًا لِّكُلِّ شَيْءٍ وَهُدًى وَرَ‌حْمَةً وَبُشْرَ‌ىٰ لِلْمُسْلِمِينَ (النحل: 89) މާނައީ: “ އަދި ތިމަން ރަސްކަލާނގެ ކަލޭގެފާނުންގެ މައްޗަށް ފޮތް ބާވައިލެއްވީމެވެ. ހުރިހައި ކަމެއް ބަޔާންކޮށްދޭ ފޮތެއް ކަމުގައްޔާއި، ހިދާޔަތާއި ރަޙުމަތާއި، މުސްލިމުންނަށް އުފާވެރި ޚަބަރުދޭ ފޮތެއް ކަމުގައެވެ.”\nއަދިވެސް އެކަލާނގެ ވަޙީކުރައްވާފައިވެއެވެ. قُلْ يَا أَيُّهَا النَّاسُ إِنِّي رَ‌سُولُ اللَّـهِ إِلَيْكُمْ جَمِيعًا الَّذِي لَهُ مُلْكُ السَّمَاوَاتِ وَالْأَرْ‌ضِ ۖ لَا إِلَـٰهَ إِلَّا هُوَ يُحْيِي وَيُمِيتُ ۖ فَآمِنُوا بِاللَّـهِ وَرَ‌سُولِهِ النَّبِيِّ الْأُمِّيِّ الَّذِي يُؤْمِنُ بِاللَّـهِ وَكَلِمَاتِهِ وَاتَّبِعُوهُ لَعَلَّكُمْ تَهْتَدُونَ (الأعراف: 158) މާނައީ: ”ކަލޭގެފާނު ވިދާޅުވާށެވެ! އޭ މީސްތަކުންނޭވެ! ހަމަކަށަވަރުން ތިމަންކަލޭގެފާނީ ތިޔަ އެންމެހައި މީހުންގެ ގާތަށް ފޮނުވިގެންވާ ﷲ ގެ ރަސޫލާއެވެ. އެކަލާނގެއީ އުޑުތަކާއި ބިމުގެ މިލްކުވެރިކަން ލިބިގެންވާ ފަރާތެވެ. އެކަލާނގެ ފިޔަވައި ޙައްޤުވެގެން އަޅުކަމެއްވެވޭ އިލާހަކު ނުވެއެވެ. އެއީ ދިރުއްވާ، އަދި މަރުގެންނަވާ ރަސްކަލާނގެއެވެ. ފަހެ ތިޔަބައިމީހުން ﷲ އާއި އެކަލާނގެ ރަސޫލާ، އުއްމިއްޔަ ނަބިއްޔާއަށް އީމާންވާށެވެ. އެކަލޭގެފާނީ ﷲ އާއި އެކަލާނގެ ކަލިމަފުޅުތަކަށް އީމާންވާ ނަބިއްޔާއެވެ. ތިޔަބައިމީހުން ތެދުމަގު ލިބުމަށްޓަކައެވެ.“ މިމާނައިގައި ވާ އާޔަތްތައް ވަރަށް ގިނަގުނައެވެ.“ (ނުނިމޭ)


(10 ޖުލައި 2019 އާ ގުޅޭ)\n"އައިއެމް ރިއަލީ ސަޕްރައިޒްޑް، ހިއެއްނުކުރަން ޒާރާ ތިހާ ކުޅަދާނެވާނެ ކަމަކަށް، އަދިވެސް އޭނައަށް އަންގާލާ ދާއިންއަކީ ޒާރާގެ މީހެއްކަން، ދާއިން އޭނަދެކެ ލޯތްބެއްނުވާކަންވެސް އަންގާލާ، އަދި ދަރިފުޅު ދީފައި ދާންޖެހޭ ދުވަސް ގާތްވެއްޖެކަން އަންގާލާ" ފަލަކް ހިނިއައިސްފައި އިނދެ ބުނެލިއެވެ.\n"ހޫމް....މިރޭވެސް ނުކެރޭނެ އޭނައަކަށް މަންހާ ގާތަށް ދާކަށް، ދޮންތައަށް އެނގޭތަ، އަހަރެން ހައިރާންވޭ މިވަރު ކުރާއިރުވެސް އޭނަ އެއްޗެއް ނުބުނާތީ.......އަހަރެން ބޭނުންވަނީ އޭނަލައްވާ އެއްޗެއް ބުނުވަން" ޒާރާ ސޯފާގެ ކުރިމަތީގައި ހުރި ކުޑަމޭޒުމަތީ އަތުގައި އޮތް ތަށި ބަހައްޓަމުން ބުނެލިއެވެ.\n"އަދި ބުނާނެ، އެވެސް އަންހެނެއް.......މާ ރަނގަޅުކަމަށް ހެދެންވެގެން އެއްޗެކޭ ނުބުނަން އެހުންނަނީ، އަދި ބުނާނެ، ކެތްނުކުރެވޭ ހިސާބަށް ކަންތައްތައް ދިޔައީމަ ނުބުނެއެއް ނުހެރެވޭނެ" ފަލަކް ބުންޏެވެ.\nހަވީރު ފަސްގަޑިބައިކަންހާއިރު ދާއިން އޮފީހުން ނުކުންނަމުން މަންހާއަށް ގުޅާލިއެވެ. އޭނަގެ ހާލު ބަލާލުމަށެވެ. އަދި ދަރިފުޅު ކޮބާތޯ ކީއްތޯ ކުރަނީ ބަލާލުމަށެވެ. މަންހާ އެފަދަ ކުދިކުދި ވާހަކަތަކުން ހިތްހަމަޖައްސާލިއެވެ. ދާއިން އެދެމައިންގެ ހާލު ބަލާލީތީވެސް އޭނަ އުފާވެއެވެ. ދަރިފުޅުދެކެ އިންތިހާއަށް ލޯބިވާކަން އެނގޭކަމީވެސް މަންހާގެ ހިތަށް ފިނިކަން އިޙްސާސްކޮއްދޭ ކަމެކެވެ. ދާއިން މަންހާގެ ގާތަށް ދިއުމަށް ލިފްޓަށް އެރުމައްޓަކައި ފާރުގައިވާ ފިތަށް އޮބާލިއެވެ. ކުޑަހިނދުކޮޅެއްގެ ތެރޭ ލިފްޓުގެ ދޮރުހުޅުވިގެން ދިޔައެވެ.\n"ދާއިން..........." ލިފްޓުގެ ތެރޭގައި ހުރި ވިޝާލްއަށް ދާއިން ފެނުމާއިއެކު ބުނެލެވުނެވެ.\n"ވިޝާލް" ދާއިންވެސް ބުނެލިއެވެ. އިތުރަށް ބުނާނެ އެއްޗެއް އެކަކަށްވެސް ނުވިސްނުނެވެ. ދެމީހުންވެސް އެކުގައި ގޮސްވަނީ މަންހާގެ އެޕާޓްމެންޓަށެވެ. އޭރު ސިޓިންރޫމުގައި ހުރި ކުޑައުނދޯލީގައި ނެހާ ބާއްވާލާފައިއޮތްއިރު އެއްވަރަކަށް ހެލިލަ ހެލިލާ ހުއްޓެވެ. އުނދޯލީގައި އެލުވާފައިވާ ކުޅޭއެއްޗެހީގައި އަތްޖެހޭތޯ ތުއްތު ނެހާ މަސައްކަތްކުރަމުންދިޔައެވެ. މަންހާ ބަދިގެ ފަރާތުގައި އުޅޭތަން ދާއިން އާއި ވިޝާލްއަށްވެސް ފެނުނެވެ. ގޭތެރޭގައިވަނީ ފޮނި ފޮނި މީރުވަހެއް ހަރުލާފައެވެ.\n"މަން........ހާދަ ވަސްރަނގަޅޭ........" ދާއިންގެ އަޑުއިވުމާއިއެކު މަންހާގެ މޫނު އުޖާލާވެގެންދިޔައެވެ. އަވަސް އަވަހަށް ސިޓިންރޫމުގައި ހުރި ދާއިން ދެކިލުމަށް ނުކުމެވުނެވެ.\n"ވިޝާލްވެސް ގޮވައިގެންތަ ތިއައީ" ދާއިންގެ ފަހަތުގައި ކަހަލަ ގޮތަށްހުރި ވިޝާލް ފެނުމުން މަންހާ ބުނެލިއެވެ. ދާއިން އާއި ވިޝާލް އެކުއެކީހެން ހިނިތުންވެލިއެވެ. ދާއިން ކަރުގައި އޮތް ޓައީ ދޫކޮއްލުމާއިއެކު ކަރުން ނައްޓާލައިފިއެވެ. އަދި ނެހާ އުރާލާ ދަރިފުޅަށް ލޯބިކޮއްލިއެވެ. އެހިނދު ނެހާގެ ހުނުމުގެ އަޑުއިވިގެންދިޔައެވެ.\n"ވިޝާލް، ދެން އާވެފަ ނުހުރެބަލަ، ކޮންމެވެސް ތަނެއްގަ އިށީނދެބަލަ؟ ކޮބާ ކިހިނެއްވީ، ކާކަށް ޗާންސް ލިބުނީ؟" މަންހާ ވާހަކަދެއްކިއެވެ.\n"ކޮން ޗާންސްއެއް؟" ދާއިންވެސް މަންހާމެންގެ ވާހަކައިގައި ބައިވެރިވެލުމަށް އަހާލިއެވެ.\n"އެއީ ވިޝާލްމެން އޮފީހުން ކޮންމެވެސް އެއް މުވައްޒަފެއް އޮފީސް ކަމަކު ރާއްޖޭން ބޭރަށް ފޮނުވަން އުޅެތީ، އެޗާންސް ލިބުނީ ކާކަށްތޯ މިއަހާލީ........" މަންހާ ބުނެލިއެވެ. އޭރުވެސް އޭނަގެ އަތުގައި އަވަންގައި ހުރި ޓްރޭނަގަން އަތަށްލެއްވި ފޮތި އަންގި ލައްވާފައި އޮތެވެ.\n"އެހެންތަވަނީ، އެކަމަކުވާ މަން، ހާދަ މީރުވަހެކޭ އެދުވަނީ، އެވަހުގެ ސަބަބުންވެސް ބަނޑުހައިވެއްޖެ، ކޯއްޗެއްތަ ތިތައްޔާރުކޮއްލަނީ" ދާއިން ނެހާ ގޮވައިގެން މަންހާގެ ގާތަށް ހިނގައިގަންނަމުން ބުނެލިއެވެ.\n"މަފިންސް ހަދަނީ، މިހާރުމި ސައިހަދަނީ، ދާއިންއަށް ކޮފީއެއްތަ؟" މިހެން ބުނެ މަންހާ ބަދިގެއާއި ދިމާލަށް އެނބުރިލިއެވެ.\n"ވިޝާލްއަށްވެސް ސައިދޭންވާނެއެއްނު، އޭނަ ކައިރީވެސް އަހާބަލަ ކަމުދަނީ ކޮފީތޯ ނޫނީ ސައިތޯ" ދާއިން ވިޝާލްއަށް ބަލާލަމުން ހިނިއައިސްފައި ބުނެލިއެވެ.\n"ވިޝާލް ކައިރީ އަހާކަށް ނުޖެހޭނެ، ދޯ ވިޝާލް، އޭނަ ބޯނީ އަބަދުވެސް ކޮފީ........." މަންހާ ހިނިތުންވެލާފައި ވިޝާލްއަށް ބަލާލިއެވެ. ދާއިންއަށް މަންހާގެ ވާހަކައިން އެދެމީހުންގެ ގާތްކަން އިޙްސާސްކުރެވުނެވެ. ސައިހެދުމުގައި ހަރަކާތްއަވަސްކޮއްލާފައި މަންހާ އުޅޭއިރު އޭނައަކީ އުފާވެރި ހިތްހަމަޖެހޭ ދިރިއުޅުމެއް އުޅެމުންދާ އަންބެކޭ އެއްވެސް ތަފާތެއް ނެތެވެ. ދާއިންއަށް ކުރިމަތިލާއިރު އަބަދުވެސް ފެންނާނީ ހިތުންވުމަކުން ދިއްލާލެވިފައިވާ ރީތި މޫނެކެވެ.\nކާމޭޒުކައިރީ ދާއިން އާއި ވިޝާލް ސައިބޯންއިނެވެ. އެމީހުންގެ ގާތުގައި ނެހާ އުރާލައިގެން މަންހާ ހުއްޓެވެ. ދޭތެރެއަކުން ނޭގޭކަމަށް ހަދާލާފައި މަންހާ ދާއިންގެ ކޮނޑުގައި އަތްބާއްވާލައެވެ. ނޫނީ ދާއިންގެ ބޮލުގެ އިސްތަށިގަނޑާ ފަހަތުން ކުޅެލައެވެ. ތިންމީހުންވެސް އެކިއެކިވާހަކަތައް ދައްކަމުންދިޔައެވެ. ވިޝާލްގެ އޮފީހުން ފުރުމުގެ ފުރުޞަތު ލިބުނީ އޭނައަށް ކަމުގައިވެސް ބުންޏެވެ. އަދި ކުރިއަށް އޮތް ދެހަފްތާތެރޭ ފުރުން ހަމަޖެހޭނެ ކަމުގައި ބުންޏެވެ. ބައެއް އޮފީސްވާހަކަތައްވެސް ވިޝާލް އާއި ދާއިންގެ މެދުގައި ދެކެވުނެވެ. ސައިބޮއެ ނިމިގެން ވިޝާލް މާގިނައިރު އެގޭގައި މަޑުކުރުމަށް ގަސްދެއްނުކުރިއެވެ. ދާއިންވެސް އޮފީސް ނިންމާފައި އައިވަގުތަށްވެފައި މަންހާ އާއި ދާއިންއަށް ވަގުތުދީފައި އޭނަ ބޭނުންވީ ދާށެވެ. މަންހާ ޖެނީއަށް ގެންގޮސްދިނުމަށް އެދި އޭނަ ހެދިތަނުން މަފިންސް ޕެކުކޮއްލާފައި ވިޝާލް އާއި ހަވާލުކުރިއެވެ. ވިޝާލް ލިފްޓަށް އަރަންދިއުމުގެ ކުރިން ދޮރުމަތީ ހުރި މަންހާއަށް ބަލާލިއެވެ.\n"ތެންކިއު" ވިޝާލް ބުނެލިއެވެ. އަދި ހިނިތުންވެލަމުން މަންހާގެ ކޯތާފަތުގައި ފިރުމާލާފައި ލިފްޓާއި ދިމާލަށް ހިނގައިގަނެއްޖެއެވެ. ނެހާ އުރާލައިގެން މަންހާއަށް ބަލަންހުރި ދާއިންއަށް މިމަންޒަރު ފެނުނެވެ. އެހެންނަމަވެސް އޭނައަށް އެކަން ބޮޑުކަމެއްކަމުގައި ފާހަގައެއްނުކުރެވުނެވެ.\n"ދާއިން ދާންވީނު ފެންވާރާލަން، ގެނޭ ނެހާ ކުޑައެނދުގަ ބާއްވާލާނަން" މަންހާ ދާއިންގެ ގާތަށް އަންނަމުން ބުނެލިއެވެ.\n"އަހަރެން ނެހާ ބާއްވާލަ ފާނަން، ހިނގާ ކޮޓަރިއަށް" ދާއިން ބުނެލިއެވެ. މަންހާއަށް ދާއިން އާއިއެކު އެކަނިވެލަން ފުރުޞަތު ލިބުމުން ކޮންމެވެސް ވަރަކަށް ހިތްއަވަސްވާގޮތްވިއެވެ. ހައިރާންވެސް ވިއެވެ. ދާއިން މިއަދު ދާންނޫޅޭތީއެވެ. ދެންހިތަށްވަނީ ޒާރާގެ ނަމެވެ. އޭނަ އަނެއްކާ ކޮބާބާއެވެ. އޭނައަށް ދާއިން މަންހާގެ ބައިގައި އުޅޭކަން އެނގިއްޖެނަމަ ހުންނާނީ ވަރަށް ހިތްހަމަ ނުޖެހިފައެވެ. ކޮޓަރިއަށްވަތް ދާއިން ނެހާގެ ކުޑައެނދު ހުރި ދިމާލަށް ދިޔައެވެ. އެކޮޓަރީގެ ތެރެއިން ވަދެވެން ހުރި ކުޑަކޮޓަރިވަނީ ނެހާއަށްޓަކައި ތައްޔާރުކުރެވިފައެވެ. ނެހާގެ ހުރިހާ އެއްޗެއްހެން ވަނީ މިހާރު އެތަނަށް ބަދަލުކުރެވިފައެވެ. ދާއިން ކުޑައެނދުގައި ނެހާ ބާއްވާލާފައި މަންހާގެ ގާތަށް އައެވެ. އޭރު މަންހާ އުޅެނީ ފާހާނާގައެވެ. ފާހާނާގެ ދޮރުހުޅުވާފައި ހުރުމުން ދާއިން ފާހާނާއަށް ވަނެވެ. އޭރު މަންހާ ދާއިން ފެންވަރަންވާއިރަށް ތުވާއްޔެއް ތައްޔާރުކޮއްދެނީއެވެ. އަދި ބުރުހުގައި ބޭސްޖަހާދީ ދާއިންއަށް ބޭނުންވާނެ ކަންތައްތައް ތައްޔާރުކޮއްދެމުންދިޔައެވެ.\n"ދާއިން، ގަމީހާ ފަޓުލޫނު ބާސްކެޓަށް ލާ، ކެޝުއަލް ފަޓުލޫނެއްތަ ނޫނީ ޖިންސެއްތަ ތައްޔާރު ކުރަންވީ" މަންހާ އެނބުރިލިއިރު ދާއިންވެސް ހުރީ ފާހާނާގަކަން ފެނުމުން އަހާލިއެވެ. ދާއިން ގޮއްތަށް ނައްޓާލެވިފައިވާ ގަމީސް ބޭލުމަށްފަހު ދާވަށިގަނޑަށް ލިއެވެ. އަދި ފާހާނާއިން ނުކުންނަން ދިޔަ މަންހާގެ އަތުގައި ހިފާލިއެވެ.\n"އަހަންނާއިއެކު ފެންވަރަންވީނު" ދާއިން މަންހާގެ އަތުގައި ހިފާ ދަމާލަމުން ގެނެސް އެއަތުގެ ތެރެއަށް ލާ ހަށިގަނޑާއި ގާތްކޮއްލަމުން ބުނެލިއެވެ.\n"ދާއިން......." މިހެން ބުނެލިއިރު މަންހާގެ މޫނުގައިވާ ހުރިހާ ލެޔެއް އޭނަގެ ކޯތަފާތާ ނޭގަތުގެ ކުރިއަށް ޖަމާވެފައި ވިފަދައެވެ. ދާއިން ލޯތްބާއިއެކު ހިނިތުންވެލާފައި މަންހާގެ ރަތްވެފައިވާ ކޯތާފަތުގައި ބޮސްދިނެވެ. ދާއިން މަޑުމަޑުން މަންހާ ލާފައިހުރި ދިގު ސްކާޓްގައިވާ ޒިބު ތިރިކުރަމުންދިޔައެވެ.\n"މަންހާ........މަންހާ......." އެއަޑުއިވި ކުއްލިއަކަށް މަންހާއަށް ދާއިންގެ މޭގައި އަތްއަޅާ ދުރަށްދެވުނުގޮތްވެސް ނޭގުނެވެ. ދާއިންއަށްވެސް ލިބުނީ ހައިރާންކަމެވެ. ދާއިން ފާހާނާއިން ކޮޓަރިތެރެއަށް ނުކުތެވެ.\n"ޒާރާ، ހާދަ ބާރަކަށް ގޮވަމުން ތިއައީ، ނެހާ ނިދާފަވެސް އޮވެދާނެކަން ނޭގޭތަ........" ދާއިންއަށް ވިސްނުމެއްނެތި ބުނެލެވުނެވެ. ކޮޓަރީގެ ދޮރުމަތީގައި ހުރި ޒާރާ ހީވީ ގަނޑުވިހެންނެވެ. އޭނައަށް ހަމައެކަނި ފާހަގަކުރެވުނީ ގަމީހެއްނެތި ހާމަވެފައިވާ ދާއިންގެ މޭމައްޗެވެ. ދެން އޭނައަށް ހޯދާލެވުނީ މަންހާ ކޮބާތޯއެވެ. ދާއިން ނުކުތީ ފާހާނާއިންކަން ޒާރާއަށް އެނގެއެވެ.\n"ހިނގާބަލަ، ފޯނަށް ކިހިނެއް ހަދައިގެންތަ ތިއުޅެނީ؟ ކޮންއިރެއް ގުޅާތާ" ޒާރާ ބުނެލިއެވެ.\n"ފޯނު ޗާރޖްނެތިގެން ނިވިފަ އޮތީ، އަދި ޗާރޖަށް ނުޖަހަން، ޒާރާ ތިހާ ބާރަށް މަންހާއަށް ގޮވަމުން ތިޔައައީ ކިހިނެއްވީ" ދާއިން އަހާލިއެވެ. އެދެމީހުންގެ ވާހަކަތައް އަޑުއަހަން މަންހާ ފާހާނާގައި ހުރީނުކުންނަންވެސް ބޭނުންނުވެފައެވެ. ލޯމަރާލައިގެން ފާހާނާގެ އެއްފަރާތު ފާރުގެތަށުމުށިތަކުގައި ޖެހިލައިގެން މަންހާ ހުރީއެވެ.\n"ދާއިން، ހިނގާބަލަ ތިރިއަށް" ޒާރާ އެތެރެއަށްވަދެ ދާއިންގެ އަތުގައި ހިފާލަމުން ބުނެލިއެވެ.\n"ކީއްކުރަންތަ؟" ދާއިން ސުވާލުގެ ނަޒަރަކުން ޒާރާއަށް ބަލާލަމުން ބުނެލިއެވެ. ދާއިން ސުވާލުކުރާނެ ކަމަކަށް ޒާރާ ހިއެއްނުކުރެއެވެ. އިރުކޮޅަކު ދާއިންގެ މޫނަށް ބަލަންހުއްޓެވެ.\n"ކުރަތްޕެއް.....ކޮޓަރީގަ.......ޕްލީޒް ހިނގާބަލަ" ޒާރާ ދޮގެއް ހަދާލިއެވެ.\n"އާމޯސް ކޮބާތަ، ސޯފިޔާވެސް އުޅޭނެއެއްނު، އެއީ އެވަރު ކަމެއްނޫނޭ، ކުރަތްޕަކަށް ކޮންކަމެއްތަ ކުރެވޭނީ" ދާއިން ހިނިއައިސްފައި ބުނެލިއެވެ. އެހެންނަމަވެސް އޭނަގެ ވާހަކައިގައި ޒާރާ އާއިއެކު ދާހިޔާލެއް ނުކުރިއެވެ.\n"ހޫމް، ދެން ހެވޭ، ދާއިން އަންނާނެ ކަމެއްނެއް އަހަންނާއިއެކު.......މިތާގަ ހުރެވޭތޯ ބަލާބަލަ" ޒާރާ ރުންކުރުގޮތަކަށް ބުނެލިއެވެ. އަދި ކޮޓަރިން ނުކުންނަން ހިނގައިގަތެވެ. ދާއިން ފާހާނާ އާއި ދިމާލަށް ބަލާލާފަވެސް ޒާރާގެ ފަހަތުން ގޮސް އޭނަގެ އަތުގައި ހިފިއެވެ.\n"ރުޅި އައީތަ؟ ނުދާކަށް ނޫޅެމޭ، މިދަނީ ޒާރާ އާއިއެކު، އަންނާނަން އަލަމާރިން ޓީޝާޓެއް ނަގައިގެން" ދާއިން މިހެން ބުނެ އަވަސް އަވަހަށް އައިސް އަލަމާރިން ޓީޝާޓެއް ނަގައިގެން އެލިޔެވެ. އަދި ޒާރާ އާއިއެކު ނުކުމެގެން ދިޔައެވެ. ފާހާނާގައި ހުރި މަންހާއަށް އޭނަގެ މޭގައި އަތްއަޅާލެވުނެވެ. އަދި އެއްފަރާތުގައި މާބްލްސްއިން މޫނުދޮންނަ ތަށިހަރުކުރުމަށް ހަދާފައިވާ ހިލަ ގާމަތީގައި އެއްއަތް ޖައްސާލެވުނެވެ. ހަށިގަނޑު ގުދުކޮއްލެވުމާއިއެކު އަނގައިން މަޑުއާހެއް ނުކުތެވެ. ކޮންމެ ފަހަރަކު އެހެންވާންވީ ކީއްވެހެއްޔެވެ. މިހާދުވަސްވީއިރުވެސް ދާއިން ހަމަ މަންހާދެކެ ލޯބިނުވަނީބާއޭވެ. ޒާރާގެ ލޯބީގައި އެފަދަ ބާރެއް ހުންނަންވީ ކީއްވެހެއްޔެވެ. ދާއިންގެ ހުވަފެންތައް ހަގީގަތެއްކަމުގައި ހަދާދިން މީހަކީ މަންހާކަންވެސް އޭނަ ހަނދާންނެތީބާއެވެ.\nއިޝާނަމާދުން ފޭބިގޮތަކަށް ރޭގަނޑުގެ ކެއުމުގައި ބައިވެރިވުމަށް މަންހާ ތިރިއަށްދިޔައެވެ. ނެހާއަށް އޮތީ ނިދިފައިކަމަށްވާތީ އެކުއްޖާ އަވަހަކަށް ނުހޭލާނެކަން މަންހާއަށް އެނގެއެވެ. މޫމިނާ ކުޑަކޮށް ބަލިވެއުޅޭތީ މަންހާ އިމީއަށް އެހީވުމުގައި އުޅެއެވެ. އަދި މޫމިނާއަށް މަޑުކާއެއްޗެއް ދިނުމަށް އިމީގާތު މޫމިނާގެ ކެއުން ވަކިން ތައްޔާރު ކުރުމަށް މަންހާވަނީ ބުނެފައެވެ. ގޭގައި ގެންގުޅޭ މީހުންނަށްވެސް ޒާރާއަށްވުރެ މަންހާ ކަމުދެއެވެ. އަދި ޚާއްޞަކޮށް އިމީ މަންހާދެކެ ވަރަށް ލޯބިވެއެވެ. އޭނަގެ ކޮއްކޮއެއް ފަދައެވެ. އެމީހުންނަށްވެސް ޒާރާ ކުޅެމުންއަންނަ ރޯލު ދެނެގަނެވޭއިރު އެންމެދެރައީ އެކަން ދާއިންއަށް ދެނެގަންނަން ނޭގޭތީއެވެ. ގޭގެ ނޯކަރުންނަށްވީތީ ވެރިންގެ ޒާތީކަންތައްތަކާއި އެއްޗެއް ބުނަން ޖެހިލުންވަނީއެވެ.\n"އިމީ، އަންނާނަން މަންމަ ކައިރިއަށް ވަދެލާފަ، ކާއެއްޗެހި ކޮޓަރިއަށް ގެންގޮސްދޭންވީތޯ އަހާލާފަ" މަންހާ މިހެންބުނެ މޫމިނާގެ ކޮޓަރި އަށް ދިޔައެވެ.\n"މަންމާ، ކޮބާ ހާލު ކިހިނެއްތަ މިހާރު" އެނދުގައި އޮށޯވެލަން އުޅުނު މޫމިނާއަށް ބުނެލިއެވެ.\n"ދަރިފުޅުތަ؟ ކޮބާތަ ދާއިން؟" މޫމިނާ ހަމަޖެހިލާފައި ބުނެލިއެވެ.\n"މަންމަގެ ކާއެއްޗެހި ކޮޓަރިއަށް ގެނެސްދެންތޯ، ދާއިން އާއި ޒާރާވީ ކޮޓަރީގަހެން ހީވަނީ" މަންހާ މޫމިނާގެ ގާތުގައި ހުއްޓިލަމުން ބުނެލިއެވެ.\n"ނޫނޭ، އޭރުން އަދި މާބޮޑަށް ބަލިހެން އިޙްސާސްކުރެވޭނެ، ކާމޭޒުދޮށަށް ދާނީ ކާން" މޫމިނާ ބުނެލިއެވެ. މޫމިނާ ތެދުވުމަށް މަންހާ އެހީތެރިވެދިނެވެ. މޫމިނާގެ ވަރަށް ކުރީއްސުރެވެސް ހުޅުހުޅުގައި ރިއްސާބަލި ހުރެއެވެ. ރަނގަޅަށް ހުރެފަ އަނެއްކާވެސް އެކަން އިޙްސާސްކުރަން މޫމިނާއަށްވަނީ ޖެހިފައެވެ.\n"އިމީ، ދޭބަލަ ދާއިން އާއި ޒާރާއަށް ގޮވާލަން" މަންހާ ބުނެލިއެވެ. އަދި މޫމިނާއަށް ބޭނުންވާނެ ހުރިހާ އެއްޗެއް ކައިރިކޮއްލަދިނެވެ.\nރޭގަނޑުގެ ކެއުމަށްފަހު މަންހާ މޫމިނާ އޭނަގެ ކޮޓަރިއަށް ގެންދިޔައެވެ. އަދި ރަޖާގައިގާ އަޅާލަދިނީ މޫމިނާއަށް ދޭންވާ ބޭސްދިނުމަށްފަހުއެވެ.\n"މަންމާ، ދޮންބެމެންގެ ގާތަށް މަންމަ ދާންވީނު، ކުރިންވެސް ބޭސްކުރީ އެކޮޅުންނޭ ބުނީމެއްނު، އަޅުގަނޑަށް އެނގޭ މަންމަ ގަބޫލުވާނަމަ ދާއިންވެސް ބޭނުންވާނީ އެގޮތްކަން" މޫމިނާގެ ހާލު އިތުރަށް ގޯސްވެދާނެތީ މަންހާ ހިޔާލު ފާޅުކުރިއެވެ.\n"މަންމަ ނެތީމަ ދަރިފުޅުމެންނަށް ކިހާ އުނދަގޫވާނެ" މޫމިނާ ބުނެލިއެވެ.\n"ނޫން މަންމާ، މަންމަ އަޅުގަނޑަށް ހުރިހާ ކަމެއް ކުރަން ދަސްކޮއްދެއްވީމު، ދެން މަންމަގެ މިދަރިފުޅަށްވެސް މިގެ ބެލެހެއްޓުމުގެ ޒިންމާ އުފުލިޔަ ދީބަލަ، އަޅުގަނޑު އުފަލާއެކު ހުރިހާ ކަމެއް ކުރާނަން، މަންމަ އެއްވެސް ކަމަކާ ހާސްވާކަށް ނުޖެހޭނެ..........އަޅުގަނޑު ބޭނުންވަނީ މަންމަ ރަނގަޅުވެގެން އަނެއްކާވެސް މިކޮޅަށް އަންނަން، މިހާރު ދޮންބެގެ އާއިލާ އާއިވެސް ދުރުގަ އުޅޭތަ ކިހާދުވަހެއް ވެއްޖެ، ދޮންބެވެސް ހިތްހަމަޖައްސާލަންށާއެކީ މަންމަ އެކޮޅަށް ދާން އަޅުގަނޑަށް ފެންނަނީ" މަންހާ މޫމިނާގެ މަގަތުގައި އިށީނދެ އިނދެ އޭނަގެ އަތުގައި ތެޔޮ ދަމާދެމުން ބުނެލިއެވެ.\n"މަންމައަށް އެނގެޔޭ ދަރިފުޅު ކޮންމެ ކަމެއް ކުރިޔަސް އެކަމެއްގަ ވައްޓަފާޅިއެއް ހުންނާނެކަން، އަނެއްކާ އެކަމާވެގެންކަން ކުރާނީވެސް.......އެއްގޮތަކަށްވެސް ކަންބޮޑެއްނުވޭ ދަރިފުޅުގެ އަތްމައްޗަށް ހުރިހާ ކަމެއް ދޫކޮއްލާފަދާންވެސް، އެކަމަކު ނެހާގެ މަތިން ވަރަށް ހަނދާންވާނެ" މޫމިނާ ލުއިހީލުމަކާއިއެކު ބުނެލިއެވެ. އަދި މަންހާގެ އަތުގައި ފިރުމާލިއެވެ. މޫމިނާގެ ދެއަތުގަ އާއި ދެފައިގައި ތެޔޮދަމާދީ ނިމިގެން މަންހާ ނުކުތީ އޭނަގެ އެޕާޓްމެންޓަށް ދިއުމަށެވެ.\nދާއިން ޒައުލް އާއި ބައްދަލުކޮއްލުމަށް ބޭރަށް ދިޔަވަގުތު ބަލާފައި ޒާރާ މަންހާގެ އެޕާޓްމެންޓަށް ދިޔައެވެ. ޔަގީންކުރަން ބޭނުންވީ ދާއިން އެވަގުތުކޮޅުވެސް މަންހާ އާއި ބައްދަލު ކުރޭތޯއެވެ. ދާއިން ގަރާޖުން ކާރު ނެރުމުގެ ކުރިން ޕޯސްޓު ފޮށީގައި ހުރި އޮރެންޖު ކުލައިގެ ކަޅުފިނިފެންމާޖެހި ސިޓީއުރަތަށް ނެގިއެވެ. އަދި އަވަސް އަވަހަށް އެހިފައިގެން ކާރަށް އެރިއެވެ.\n"ޒާރާ......." ތަޅުދަނޑިން ދޮރުހުޅުވާލި އަޑަށް ދޮރާދިމާލަށް ބަލާލި މަންހާއަށް ޒާރާ ފެނުމުން ބުނެލިއެވެ. އޭނަ އެތެރެއަށް ވަދެ ސޯފާގައި އިށީނީ މަންހާގެ އެއްވެސް ހުއްދައެއްނެތިއެވެ. މަންހާވެސް އިތުރުއެއްޗެއް ނުބުނެ ޒާރާ ކަންތައްކުރާގޮތެއް ބަލަން އިނީއެވެ.\n"ދާއިން މިހާރު މަންހާއަކަށް ބޭނުމެއްނުވޭ" ޒާރާ އެއްވެސް ޖެހިލުމެއްނެތި މަންހާއަށް ބުނެލިއެވެ. ޓީވީއަށް ބަލަހައްޓައިގެން އިން މަންހާގެ ދުލުން އެކައްޗެއްވެސް ނުބުންޏެވެ. އޭނަ ޒާރާ އާއި ދިމާލަށް ބަލާވެސް ނުލިއެވެ. ޒާރާ ރުޅިއައެވެ. މަންހާ ގަދަކޮއްލަން އުޅެނީއޭ ހިތާއެވެ. އަދިވެސް މަންހާ ހީކުރަނީ ހުރިހާ ބާރެއް އޮތީ މަންހާގެ އަތުގައި ކަމަށެވެ. ޒާރާ ބޭނުންވީ ކުޅިފަސް އޮތީ އޭނަގެ އަތުގައިކަން ހާމަކުރާށެވެ.\n"ދާއިން މަންހާދެކެ ލޯތްބެއްނުވޭ، އޭނައެއްވެސް އިރެއްގަ މަންހާދެކެ ލޯތްބެއްނުވޭ.......އަދި ނުވެސް ވާނެ، ވީއަރ މެންޓުބީ ޓުގެދަރ ފޮރެވަރ..........އެކަން ކިހިނެއް މަންހާ ބަދަލު ކުރާނީ، މަންހާ އަމިއްލަ ގެއަށް ދާންވީނު، ދާއިން ދޫކޮއްނުލަނިސް.........ނޫނީ ތިހެން ހުންނާނީތަ" ޒާރާ މަލާމާތުގެ ރާގެއްގައި ބުނެލިއެވެ. މަންހާއަށް ހީވީ މީހަކު އޭނަގެ ހިތުގައި ތޫނުހަންޖަރަކުން ޅިޔައަޅާލިހެނެވެ. އެއްވެސް ރަހުމަތްނެތި އެގޮތްމިގޮތަށް ފޮތިފޮތިކޮއްލަން ބޭނުންވަނީއެވެ. ޓީވީއަށް ހުއްޓިފައިވި ދެލޯ މަރާލެވުމާއިއެކު ނޭވާ ހިފަހައްޓާލެވުނެވެ. ދެލޯ ފުރިގެން އައީ އެކަމަށް އޭނަ ތައްޔާރުވެސް ނުވެހުއްޓައެވެ. އަވަސް އަވަހަށް ނޭފަތްކައިރިން ވެއްޓެން ދިޔަ ކަރުނަތިކި ފޮހެލިއެވެ.\n"ރޮވުނީ ދޯ، އެއީ މައްސަލައެއްނޫނޭ، މަންހާ ލޯބިވިޔަސް ދާއިން ލޯބިނުވަންޏާ ވާނީ އެހެންތާ، ދެންވެސް މިކަމުން ސަލާމަތްވެވެން އޮތްގޮތް މިބުނީ، މަންހާ ދާއިންގެ ކައިރިން ވަރިވާންވީނު........ނެހާ އާއި ދޭތެރޭ މަންހާ އެއްގޮތަކަށްވެސް ވިސްނާނެކަމެއްނެއް، އަހަންނާއި ދާއިން އެކުއްޖާއަށް ބޭނުންވާ ހުރިހާ އުފަލެއް ހޯދަދޭނަން...........ހީކޮއްލާ ދިރިއުޅުމުގެ މިހިސާބުން މަންހާގެ ރޯލު އަދާކުރެއްވިއްޖެ ކަމަށް، އަހަރެން ދާއިން ކައިރީ ބުނާނަމޭ މަންހާއަށް އުޅޭވޭނޭ ވަރަށް ފައިސާވެސް ދޭށޭ، އޭރުން ދަތިކަމެއްނެތި މަންހާއަށް އުޅެވޭނެއެއްނު..............ބަލާކަށް ދަރިއަކުވެސް ނުހުންނާނެއެއްނު، ފުރިހަމަ މިނިވަނެއްހެން އުޅުނީމަ ނިމުނީނު، އޭރުން ވިޝާލް އާއިވެސް މަންހާއަށް ކައިވެނިކުރެވޭނެއެއްނު" މިހެން ބުނެ ޒާރާ އެއްފައި މައްޗަށް އަނެއްފައި އަރުވާލަމުން ވިހަ ހިނިތުންވުމެއް މަންހާއަށް ދިނެވެ.


HA Muraidhoogai Baahvamun ahnna 20 Vana King Cupge Thashi "FC Bark Fox" Hoadhaifi | Thiladhun\nހއ މުރައިދޫގައި ބާއްވަމުން އަންނަ 20 ވަނަ ކިންގް ކަޕްގެ ތަށި “އެފްސީ ބާރކް ފޮކްސް” ހޯދައިފި\nހއ. މުރައިދޫ ޒުވާނުންގެ މެދުގައި އިންތިޒާމްކޮށް ބާއްވަމުން އަންނަ ކިންގް ކަޕް ގެ ތަށި3އަހަރުގެ މެދު ކެނޑުމަކަށްފަހު އެފްސީ ބާރކް ފޮކްސް ހޯދައިފިއެވެ.\nއެފްސީ ބާރކް ފޮކްސް ތަށި ހޯދާފައިވަނީ އެފްސީ ޔޯގެ މައްޗަށް 4-0 ގެ ނަތީޖާއަކުން ކުރި ހޯދައެވެ. އެފްސީ ޔޯ އަކީ ވޭތުވެދިޔަ ދެއަހަރު ޗެމްޕިއަން ޓީމަށް ވާއިރު މި އަހަރު އެޓީމް ނުކުތީ ތަށި މިލްކު ކުރުމަށެވެ.\nމި މުބާރާތުގައި މިއަހަރުވެސް ޖުމްލަ ފަސް ޓީމަކުން ވަނީ ބައިވެރިވެފައެވެ. އެގޮތުން އެފްސީ ބާރކް ފޮކްސް، ޓީމް އޮމެލޭ، އޯލްއެޓޭކް، އެފްސީ ޔޯ ގެ އިތުރުން ޔަންގް ވިކްޓުރީ ވަނީ ބައިވެރިވެފައެވެ.\nމި މުބާރާތުގެ އެންމެ މޮޅު ފޯވާޑަކަށް އެފްސީ ބާރކް ފޮކްސްގެ ސިރާތު އަބުދުލް އަޒީޒް ހޮވިފައިވާއިރު އެންމެ މޮޅު ޑިފެންސްގެ މަގާމްވެސް ލިބިފައިވަނީ އެޓީމްގެ އަސްރާރް އަބްދުﷲ އަށްށެވެ. އެންމެ މޮޅު މިޑްފީލްޑަކަށް އެޓީމްގެ އޮސްކާއަށް ލިބިފައިވާއިރު 19 އަހަރުން ދަށުގެ އެންމެމޮޅު ކުޅުންތެރިއަކަށް ހޮވިފައިވަނީ ހަމަ އެޓީމްގެ އުފާލް އަބުދުﷲ އެވެ. 21 އަހަރުން ދަށުގެ އެންމެމޮޅު ކުޅުންތެރިއަކަށް އެޓީމްގެ ރައިޝާން ސަލީމް ހޮވިފައިވާއިރު ފެއާރ ޕްލޭ ކުޅުންތެރިއަކަށް ވެސް ހޮވިފައިވަނީ ރައިޝާން ސަލީމެވެ.\nއެންމެ މޮޅު ކީފަރަކަށް އެފްސީ ބާރކް ފޮކްސްގެ ކީޕަރު ހޮވިފައިވާއިރު މިމުބާރާތުގެ އެންމެމޮޅު ކުޅުންތެރިއަކީ އެފްސީ ޔޯ ގެ ނޫރުﷲ ތޯހާއެވެ. މި މުބާރާތުގެ އެންމެ ގިނަ ލަނޑު ޖެހި ކުޅުންތެރިއަކަށް އެފްސީ ޔޯގެ ނަދީމް ނަވާޒް ވަނީ ހޮވިފައެވެ. ހުރިހާ ގޮތަކުންވެސް އެފްސީ ބާރކް ފޮކްސް މި ވަނީ ގިނަ ކާމިޔާބީ ތަކެއް ހޯދާފައެވެ.\nމި މުބާރާތުގެ ފެއަރ ޕްލޭ ޓީމަކަށް ޔަންގް ވިކްޓުރީ ހޮވިފައިވާއިރު، މި މުބާރާތުގެ ފައިނަލް މެޗްގެ ޝަރަފްވެރި މެހެމާނަކީ ބާރަށުދާއިރާގެ މެމްބަރ އަހުމަދު އަބުދުﷲއެވެ.\nކިންގް ކަޕް ފުޓްބޯޅަ މުބާރާތަކީ ބޮޑު ތިލަދުންމަތީގައި މެދުކެނޑުމެއްނެތި ހިންގާ އެންމެ ދުވަސްވީ އެއްމުބާރާތައްވާއިރު މި މުބާރާތް މިހާރު ހިންގަމުން އަންނަނީ ހއ.މުރައިދޫ ކައުންސިލުންނެވެ. މިމުބާރާތަކީ ހއ މުރައިދޫގެ ޒުވާނުންގެ މެދުގައި 20 އަހަރު ކުރިން އިންތިޒާމްކޮށް ބާއްވަމުންދާ މުބާރާތެކެވެ. އެގޮތުން މިއަހަރުގެ ޗެމްޕިއަން އެފްސީ ބާރކް ފޮކްސްއިން މިވަނީ ޖުމްލަ7ފަހަރު މި މުބާރާތް ކާމިޔާބްކޮށްފައެވެ. މި މުބާރާތަކީ މެދުނުކެނޑި ރާއްޖޭގެ ރަށެއްގައި ބާއްވާ އެންމެ ގިނަދުވަސްވީ މުބާރާތްކަމަށް މަޢުލޫމާތު ލިބިފައިވެއެވެ.


Mihaaru Print Edition Subscribe Available Outlets E-paper\nކުރީގެ ރައީސް އަބްދުﷲ ޔާމީން މާލެ ގެނެސްފި\nފާތިމަތު މުހުސިން 18 އޭޕްރިލް 2021\nކުރީގެ ރައީސް އަބްދުﷲ ޔާމީން އަބުދުލް ގައްޔޫމް މާލެ ގެނެސްފިއެވެ. މައުލޫމާތު ލިބޭ ގޮތުގައި ރައީސް ޔާމީން މިވަގުތު ހުންނެވީ ޝަހީދު ހުސެއިން އާދަމް ބިލްޑިންގައެވެ. މައުލޫމާތު ލިބިފައިވާ ގޮތުގައި މިއަދު...\nޖޯޑަންގެ ޝާހީ އާއިލާގެ ތެރޭގައި އުފެދުނު ނުތަނަވަސްކަމަށްފަހު ރަސްގެފާނު އަބްދުﷲ އާއި، ގޭގައި ބަންދުކުރި ކޮށްކޯފުޅު އަދި ކުރީގެ ވަލީއަހުދު ޕްރިންސް ހަމްޒާ ބިން އަލްހުސައިން އެކުގައި ފުރަތަމަ ފަހަރަށް...\nއަބްދުﷲ ރަސްގެފާނާއި އަމީރު ހަމްޒާ އެކުގައި، އާއިލާ ވެސް އެކުގައި\nއަހުމަދު ނިޔާޒް 01 މާރޗް 2021\nއުރުދުންގައި ޝާހީ އާއިލާތެރޭގައި ހިނގައިދިޔަ ހަމަނުޖެހުންތަކަށް ފަހު އާއިލާ އެކުވެ ބައްދަލު ކުރައްވައިފި އެވެ. އުރުދުންގައި ވަކި ވެރިކަމެއް އޭޕްރީލް 11، 1921 ގައި ގާއިމުކޮށް ރަސްކަންކުރަން ފެށި ފަހުން...\nލަވަ އާއި މިއުޒިކް ހަރާމް ވަނީ އެކަމުގެ ސަބަބުން ފަރުޟުތަކާއި ވާޖިބުތައް އަދާނުކުރެވުމަށް މަގުފަހިވުމުން ކަމަށް ކުރީގެ އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ ވިދާޅުވެއްޖެއެވެ. މިއުޒިކް އާއި ލަވަ...\nއަދާލަތު ޕާޓީގެ ރައީސްކަމަށް ޝައިޚް އިމްރާން އަބްދުﷲ އިންތިޚާ ބުކޮށްފި\nސައިފް އަޒްހަރު 30 ޖެނުއަރީ 2021\nއަދާލަތު ޕާޓީގެ ރައީސްކަމަށް، ހޯމް މިނިސްޓަރ އައްޝައިޚް އިމްރާން އަބްދުﷲ އިންތިޚާބު ކޮށްފިއެވެ. އަދާލަތު ޕާޓީގެ3ވަނަ ދައުރަށް ޕާޓީގެ ރައީސާއި ނައިބު ރައީސް ހޮވުމަށްޓަކައި އިންތިޚާބު ކުރުމަށް އޮންލައ...\nއަދާލަތު ޕާޓީގެ ރައީސަކަށް ޝައިޚު އިމްރާން އަބްދުﷲ އިންތިޚާބު ކޮށްފި\nޙުސައިން އަމީން 30 ޖެނުއަރީ 2021\nއަދާލަތު ޕާޓީގެ ރިޔާސީ އިންތިޚާބު ކާމިޔާބުކޮށް3ވަނަ ދައުރަކަށް ހޯމް މިނިސްޓަރ އިމްރާން އަބްދުﷲ އިންތިޚާބު ވެއްޖެއެވެ. މިއަދު ބޭއްވި އިންތިޚާބުގެ ވަގުތީ ނަތީޖާ ދައްކާގޮތުން ހޯމް މިނިސްޓަރ އިމްރާން ޢ...\nއަލީ ޔާމިން 20 ޖެނުއަރީ 2021\nވަޒިފާއާ ބެހޭ ޓްރައިބިއުނަލްގެ ރައީސް ކަމަށް އެ ޓްރައިބިއުނަލްގެ ނައިބު ރައީސް ކަމުގައި ހުންނެވި ގދ. ތިނަދޫ، ގެލަ، އާމިނަތު އަބްދުﷲ ޒުހައިރު އައްޔަންކުރައްވައިފިއެވެ. ރައީސް އޮފީހުގެ ތަރުޖަމާނު މުހައް...


VAM ge raees akah Raney, Illa ge hiyhama nujehun thakeh - One Online\nމުހައްމަދު ރަނޭޝް ޔޫތު މިނިސްޓަރަށް (ރަނޭ) ފޭސް ޝީލްޑް ހަދިޔާ ކުރަނީ ---\nވީއޭއެމްގެ ރައީސަކަށް ރަނޭ، އިއްލަގެ ހިތްހަމަނުޖެހުންތަކެއް\nވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) ގެ އިންތިހާބު ކާމިޔާބުކުރައްވައި، މުހައްމަދު ރަނޭޝް (ރަނޭ) އެ އެސޯސިއޭޝަންގެ ރައީސް ކަމަށް އިންތިހާބުވެވަޑައިގެންފިއެވެ.\nމައްސަލަ ގަނޑެއްގެ ތެރޭގައި ގިނަ ދުވަސްތަކެއް ވަންދެން އޮތް ވީއޭއެމުގެ އިންތިހާބު މިއަދު ބޭއްވީ އެޑްހޮކް ކޮމިޝަނެއްގެ ބެލުމުގެ ދަށުންނެވެ. ދުނިޔޭގެ ވޮލީބޯޅައިގެ މައި ޖަމިއްޔާ، އެފްއައިވީބީ އާއި އޭޝިއަން ވޮލީބޯލް ކޮންފެޑެރޭޝަން (އޭވީސީ) އިސްވެ އޮވެ އުފެއްދި "އެޑްހޮކް ކޮމިޝަން" އިން ވަނީ މިއަދުގެ އިންތިހާބު މޮނީޓާކޮށްފައެވެ.\nއިންތިހާބުގައި ނުވަ ކުލަބަކަށް ވަނީ ވޯޓުލުމުގެ ހައްގު ލިބިފައެވެ. އެއީ ދިވެހި ސިފައިންގެ ކުލަބު، ޕޮލިސް ކުލަބު، އައްޑޫ ސްޕޯޓްސް ކުލަބު، ސްޕޯޓްސް ކުލަބު ހޯކްސް، ގުޑީސް ސްޕޯޓްސް ކުލަބު، މޯލްޑިވިއަން ސްޕޯޓްސް އެންޑް ރެކްރިއޭޝަން، ޔޫތު ނިއު ޖެނަރޭޝަން އަދި ކުލަބު ހާފް ލައިން ލިންކޭޖެވެ.\nހަ ކްލަބުގެ ތާއީދާއެކު ރަނޭ ރައީސްކަން ކާމިޔާބު ކުރައްވާފައިވާ އިރު، އޭނާއާއެކު ދެން ވާދަކުރީ ކުރީގެ ނައިބު ރައީސް އިލްޔާސް ވަހީދު (އިއްލަ) އެވެ. މި އިންތިހާބު ފެށި އިރު، އިންތިހާބު ކުރިއަށްދިޔަ ހޯލުގައި އިއްލަ އިންނެވި ނަމަވެސް، ވޯޓުލުން ފެށުމުގެ ކުރިން އިއްލައާއެކު ތިން ކުލަބަކުން ވަނީ ކޮންގްރެސް ދޫކޮށް ނުކުމެފައެވެ. އެ ކުލަބުތަކުން ކޮންގްރެސް ދޫކޮށް ނުކުތީ، ވީއޭއެމުގެ މަގާމުތަކަށް ކުރިމަތިލާން ހުޅުވާލި މުއްދަތު ކަމަށްވާ މިދިޔަ އަންގާރަ ދުވަހުގެ މެންދުރު 12:00 ގެ ފަހުންވެސް މަގާމުތަކަށް ކުރިމަތިލެއްވި ބޭފުޅުންގެ ކެންޑިޑެންސީ ބަލައިގަންނަން އެޑްހޮކް ކޮމިޝަނުން ނިންމުމުމާ ގުޅިގެން އެކަމާ ހިތްހަމަނުޖެހުން ފާޅުކުރުމަށްފައެވެ.\nއިއްލައާއެކު ތިން ކްލަބަކުން ކޮންގްރެސް ދޫކޮށް ދިޔަ ނަމަވެސް އިލެކްޓޯރިއަލް ކޮމިޓީން ވަނީ ވޯޓުލުން ކުރިއަށްގެންގޮސްފައެވެ.\nމަޝްހޫރު ސެޓަރު ރަނޭއަކީ ދޯހާ އޭޝިއަން ގޭމްސްގައި ވާދަކުރި ރާއްޖޭގެ ގައުމީ ވޮލީބޯޅަ ޓީމުގެ ކެޕްޓަނެވެ. އަދި ގައުމީ ވޮލީބޯޅަ މުބާރާތުގެ އެންމެ މޮޅު ސެޓަރުގެ މަގާމު ޖެހިޖެހިގެން ތިން އަހަރު ހޯދާފައިވާ ރަނޭ ވަނީ ހިޒް ކުލަބަށް ގައުމީ ތަށި މިލްކުކޮށްދިނުމުގައި މުހިންމު ދައުރެއް އަދާކުރައްވައިފައެވެ.\nކުރިއަށް އޮތް ހަތަރު އަހަރަށް ވީއޭއެމުގެ ރައީސްގެ މަގާމަށް ރަނޭ އިންތިހާބުވެވަޑައިގެންނެވި އިރު، މީގެ ކުރިން 2016 ވަނަ އަހަރު ބޭއްވި ވީއޭއެމުގެ އިންތިހާބުގައި ރައީސަކަށް އިންތިހާބުވެވަޑައިގަތް މުހައްމަދު ލަތީފުގެ ޓީމުގައިވެސް ރަނޭ ހިމެނުނެވެ. އެގޮތުން އެ ފަހަރު ރަނޭ އެންމެ ފުރަތަމަ މަސައްކަތްކުރެއްވީ ހަޒާންދާރެއްގެ ގޮތުގައެވެ. ފަހުން ސީނިއާ ނައިބު ރައީސަކަށް ރަނޭ ހަމަޖެއްސި ނަމަވެސް، 2018 ވަނަ އަހަރު ރަނޭ ވަނީ އިސްތިއުފާދެއްވައިފައެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން


Mihaaru enme beynumee comdey filmeh kulhen: Saif\nމިހާރު އެންމެ ބޭނުމީ ކޮމެޑީ ފިލްމެއް ކުޅެން: ސައިފް\nސައިފް އަލީ ހާން | ފޮޓޯ: ބޮލީވުޑް ލައިފް\nއެކްޓާ ސައިފް އަލީ ހާންގެ މިފަހުން ނިކުތް ހުރިހާ ފިލްމެއްވެސް ވަނީ ނާކާމިޔާބުފެ އެވެ. ފިލްމު "ފެންޓޮމް"، "ރަންގޫން" އަދި "ކަލާކާންޑީ" އަށްވެސް ބޮކްސް އޮފީހުގައި ރަނގަަޅު އާމްދަނީއެއް ލިބިފައެއް ނުވެ އެވެ. މިއިން ކޮންމެ ފިލްމަކީވެސް ތަފާތު ޖޯންރާއަކަށް ނިކުތް ފިލްމުތަކެވެ.\nއަނެއްކާވެސް ސައިފް މި ވަނީ ތަފާތު ޖޯންރާއެއްގެ ފިލްމެއް ކުޅުމަށް ނިންމާފަ އެވެ. ޑީއެންއޭ އިންޑިއާއަށް ދިން އިންޓަވިއުއެއްގައި ސައިފް ބުނީ، "ވަރަށް ގިނަ ވައްތަރުގެ ފިލްމުތައް ކުޅެއްވިއްޖެ. އެހެންވީމާ މިހާރު އަހަރެން އެންމެ ބޭނުން ކޮމެޑީ ފިލްމެއް ކުޅެން." ކަމަށެވެ. ކުރީގައި ކޮމެޑީ ފިލްމުތައް ކުޅެފައި ހުރި ސައިފް ކޮމެޑީ ފިލްމަކުން ނުފެންނަތާ މިހާރު ގިނަ އަހަރުތަކެއް ވެއްޖެ އެވެ.\nކޮމެޑީ ފިލްމެއްގެ މަސައްކަތް ކުރަމުން އަންނަތޯ ސުވާލުކުރުމުން ސައިފް ބުނީ، މަޝްހޫރު ޑައިރެކްޓަރު ލަވް ރަޖަންއާއެކު ކޮމެޑީ ފިލްމެއް ގެނެސްދިނުމުގެ މަސައްކަތް ކުރަމުން އަންނަ ކަމަށެވެ. ޑައިރެކްޓާ ލަވްގެ އެންމެފަހުން ނިކުތް ކޮމެޑީ ފިލްމު "ސޯނޫ ކޭ ޓިއްޓޫ ކީ ސްވިޓީ" އަށް ވަނީ ބޮކްސް އޮފީހުގައި ބޮޑު ކާމިޔާބީއެއް ލިބިފަ އެވެ.\n"އަދި ވަކި ފިލްމެއް ކަނޑައެއް ނާޅަން. އެކަމަކު ކުޅޭނީ ކޮމެޑީ ފިލްމެއްގައި ބައްޕައެއްގެ ރޯލު. ލަވް ރަޖަން އަންނަނީ އެ ފިލްމުގެ މަސައްކަތްތައް ކުރަމުން. ފިލްމާއި ގުޅޭ ވާހަކަތައް ދައްކަން އަދި މާ އަވަސްހެން ހީވަނީ. އެކަމަކު ޔަގީނުންވެސް ފިލްމު ގެނެސްދޭނަން." ސަައިފް ބުންޏެވެ.\nސައިފް މިހާރު އަންނަނީ ނެޓްފްލިކްސްއާއެކު ކްރައިމް ތްރިލާ ސީރީޒް "ސެކްރެޑް ގޭމްސް" ގެ މަސައްކަތް ކުރަމުންނެވެ. އަންނަ ޖުލައި މަހު ހައެއްގައި މި ސީރީޒް ރިލީޒްކުރަން ނިންމާފައިވާއިރު، މިހާރު ވަނީ ދެ ވަނަ ސީޒަނަކަށް ރިނިއުވެސްކޮށްފަ އެވެ. މީގެ އިތުރުން ސައިފް ކުރިން ކުޅުނު ކޮމެޑީ ފިލްމު "ގޯ ގޯއާ ގޯން"ގެ ދެ ވަނަ ފިލްމެއް ގެނެސްދިނުމުގެ މަސައްކަތްވެސް އަންނަނީ ކުރަމުންނެވެ.\nއާ ސީޒަންގެ އުންމީދު ސެކްރެޑް ގޭމްސްއަށް ގެއްލެނީ


ގިޔާމަތް ދުވަހު އެންމެ ފުރަތަމަ ނަރަކައަށް ވަންނާނީ ކަން ދައްކާ މީހުން: ހުތުބާ - DhiDaily\nދުނިޔެމަތީގައި ކަން ދެއްކުމަކީ ބޮޑުވެގެންވާ ފާފައެއް ކަން ހަނދާންކޮށްދީ، އެކަމުން ދުރުވުމަށް މިއަދުގެ ހުކުރު ހުތުބާގައި ގޮވައިލައިފިއެވެ.\nމިއަދުގެ ހުކުރު ހުތުބާގައި ބުނީ، ދުނިޔެއަށް އިންސާނުން ފޮނުވުނީ އިޚްލާސްތެރިކަންމަތީ އަޅުކަން ކުރަނީ ކޮންބައެއް ކަން އިމްތިހާނު ކުރުމަށް ކަމަށާއި އަޅުތަކުންނަށް އޮތީ ﷲއަށް އެއްކައުވަންތަވެ، އެކަލާނގެއަށް ޝަރީކަ ނުކުރުން ކަމަށެވެ.\nއެކަން ފާހަގަކޮށް އިތުރަށް ހުތުބާގައި ބުނީ އަހަރެމެން ކުރާ ހެޔޮ ކަންކަމުން ލިބޭ ސަވާބު ނެތިކޮށްލާ ކުޑަ ޝިރުކެއް ވާ ކަމަށާއި އޭގެ ތެރޭގައި ކަން ދެއްކުން ހިމެނޭ ކަމަށެވެ.\nއެގޮތުން ކުޑަ ޝިރްކަކީ ކޮބައިތޯ ޞަޙާބީން ސުވާލު ކުރެއްވުމުން އެއީ ކަންދެއްކުންކަމަށް ރަސޫލާ ޙަދީޘް ކުރެއްވި ކަމަށް ހުތުބާގައި ބުނެފައިވެއެވެ. ހަމައެއާއެކު އެއީ މީހަކު ކަމެއް ކޮށް، އެކަން މީސްތަކުންނަށް ދައްކައި، އެކަމަށް ސަނާއާއި ތާރީފު ހޯދުން ކަމަށާއި އެއީ އޭނާ ކުރި ހެޔޮ އަމަލުގެ ޘަވާބު ނެތިކޮށްލާނެ ކަމެއް ކަމަށް ހުތުބާގައި ބުނެފައިވެއެވެ.\nއަމިއްލަ އެދުންތައް ބޮޑުވެ، މަދަހައާއި ތައުރީފަށް ލޯބިކުރާ ކުރުން އިތުރުވާ މިންވަރަކަށް އެމީހެއްގެ އިހުލާސްތެރިކަން ބަލިކަށިވަމުން ދާނެ ކަން ފާހަގަކޮށް ހުތުބާގައި އިތުރަށް ބުނީ، ފަހުރުވެރިވުމަށާއި މަޝްހޫރުވުމަށް ލޯބިކުރާ ވަރަކަށް އިހުލާސްތެރިކަން ފަނޑުވަމުން ދާނެ ކަމަށެވެ.\nމި ޒަމާނުގައި މީހުންގެ އަމަލުތައް ހުންނަ ގޮތަށް ބަލާއިރު، އުމްރާއާއި ރޯދައާއި ސަދަގާތް ފަދަ ހެޔޮ އަމަލުތައް ކުރުމަށްފަހު މީސް މީޑިއާގައި އެ ވާހަކަ ދެއްކުމަކީ ވެސް ކަން ދެއްކުމުގެ ސިފައެއްގެ ގޮތުގައި ހުތުބާގައި ވަނީ ސިފަކޮށްފައެވެ. އަދި މިކަމުން ދުރުވުމަށް ވަނީ ގޮވައިލައިފައެވެ.\nމީގެ އިތުރުން ގިޔާމަތް ދުވަހު އެންމެ ފުރަތަމަ ނަރަކައަށް ވައްދަވާނީ ކަން ދައްކާ މީހުން ކަމަށް ވެސް ހުތުބާގައި ވަނީ ބުނެފައެވެ.\nކަން ދެއްކުމުން ސަލާމަތްވެ، ހެޔޮ އަމަލުތައް ފޮރުވައި، ވަންހަނާ ކުރުމަށް ގަދަ އަޅައި މަސައްކަތް ކުރުމަށް ހުތުބާގައި ވަނީ ގޮވައިލައިފައެވެ


ރައީސުލްޖުމްހޫރިއްޔާ، ނ. މާފަރު ކައުންސިލާ ބައްދަލު ކުރައްވައިފި - The President's Office\nރައީސުލްޖުމްހޫރިއްޔާ، ނ. މާފަރު ކައުންސިލާ ބައްދަލު ކުރައްވައިފި\n10 މާރިޗު 2019، ރިފަރެންސް: 2019-221\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިލަދުންމަޑުލު ދެކުނުބުރީ މާފަރު ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، މާފަރުގެ ތަރައްޤީއަށްޓަކައި ކައުންސިލުން ގެންގުޅޭ ވިސްނުމާއި، ރަށުގެ ހާލަތު ރަނގަޅު ކުރުމަށްޓަކައި އެންމެ ބޮޑަށް ބޭނުންވެފައިވާ ކަންކަމާ ބެހޭ މައުލޫމާތު ރައީސުލްޖުމްހޫރިއްޔާއާ ހިއްސާ ކުރެއްވިއެވެ. މިގޮތުން ރަށުގެ ބައެއް އަސާސީ ޚިދުމަތްތައް އެންމެ ފުރިހަމަވެފައި ނެތުމުން ރައްޔިތުންނަށް ދިމާވަމުންދާ ދަތިތައް ކައުންސިލުން ފާހަގަ ކުރެއްވިއެވެ.\nމީގެ އިތުރުން، ރަށުގެ ސިއްހީ މަރުކަޒުގައި ޖާގައިގެ ދަތިކަމާއި މުވައްޒަފުންގެ ދަތިކަން ކުރިމަތިވުމުގެ ސަބަބުން ބައެއް ޚިދުމަތްތައް ދެވެން ނެތްކަންވެސް މާފަރު ކައުންސިލްގެ ފަރާތުން ފާހަގަ ކުރެއްވިއެވެ. އަދި، ރަށުގެ އިޖުތިމާއީ ހާލަތު ރަނގަޅުކުރަން ޖެހިފައިވާކަން ފާހަގަ ކުރައްވައި، ޒުވާނުންނަށް އާމްދަނީ ލިބޭނެ މަގު ތަނަވަސްކޮށްދިނުމުގެ ގޮތުން ރަށުގައި ވަޒީފާގެ ފުރުސަތުތައް އިތުރުކުރުމުގެ މުހިންމު ކަމާ ބެހޭ ގޮތުން މި ބައްދަލުވުމުގައި ޚިޔާލު ބަދަލުކުރެއްވިއެވެ. މާފަރުގައި ކުށްކުރުން ވަރަށް ބޮޑަށް އިތުރުވެފައިވާ ކަން ފާހަގަ ކުރައްވައި ރަށުގައި ފުލުހުންގެ ޚިދުމަތް ލިބޭނެ ގޮތް ފަހިވުމަކީ ހުރިހާ ރައްޔިތުންގެ ވެސް އެދުމެއް ކަމުގައި ކައުންސިލުން ހާމަކުރެއްވިއެވެ.\nމި ބައްދަލު ކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ތަރައްޤީގެ އެކިއެކި މަޝްރޫޢުތަކަށް މިއަހަރުގެ ބަޖެޓުގައި ކަނޑައަޅުއްވާފައިވާ ކަންކަން ވަރަށް އަވަހަށް ފެށިގެން ކުރިއަށްދާނެކަމުގައި ވިދާޅުވިއެވެ. އަދި، ރައްޔިތުން އެދޭ ކަންކަން ފުރިހަމަ ކޮށްދެއްވުމުގައި، މިހާރުން މިހާރަށް ބޭނުންވެފައިހުރި ކަންކަން ބައްލަވައި، އެ ކަންކަމަށް އިސްކަން ދެއްވައިގެން ކުރިއަށް ގެންދަވާނެ ކަމުގައިވެސް އެމަނިކުފާނު ވިދާޅުވިއެވެ.\nމިނިވަންދުވަހުގެ މުނާސަބަތުގައި ކޮންމެ އަހަރަކު ބާއްވަވަމުން ގެންދަވާ އިޙްތިފާލުތައް މި އަހަރު ނުބާއްވަވާގޮތަށް ސަރުކާރުން ނިންމަވައިފި\n7 ޖުލައި 2020, ޚަބަރު\n ޖިނާއީ އިޖުރާއަތުގެ ޤާނޫނަށް2ވަނަ އިޞްލާޙު ގެނައުމުގެ ބިލު، ރައީސުލްޖުމްހޫރިއްޔާ މިއަދު ތަޞްދީޤު ކުރައްވައިފި\n"ހިޔާ މަޝްރޫޢު" ގެ ދަށުން ދިރިއުޅުމުގެ ޙާލަތު ދެނެގަތުމަށް މިހާތަނަށް ފޯނުން ނުގުޅިހުރި ފަރާތްތަކުގެ ނަންތައް ހާމަކުރައްވައިފި\nހިއުމަން ރައިޓްސް ކޮމިޝަނަށް މެންބަރުން ޢައްޔަނު ކުރެއްވުމަށްޓަކައި މެންބަރުކަމުގެ މަޤާމަށް ކުރިމަތިލުމުގެ ފުރުޞަތު ހުޅުވާލައްވައިފި\n6 ޖުލައި 2020, ޚަބަރު\nމޯލްޑިވްސް އިންލަންޑް ރެވެނިއު އޮތޯރިޓީގެ މެންބަރުކަމަށް ކުރިމަތިލުމަށް ފުރުޞަތު ހުޅުވާލައިފި


ބައްޕަގެ ރަނިކަމަނާ9– Esfiya – Dhivehi Vaahaka Site\n- by Girl - 78- July 30, 2020\nފަތިހު އީޝާއަށް ހޭލެވުނު އިރު މީރާން ފެންނާކަށްނެތެވެ. ސޯފާގައި ރަޖައަކުން ހަށިގަނޑު ފޮރުވާލައިގެން އޮތްއިރު ރޭގައި ހިނގާދިޔަ ކަންތަކާމެދު ވިސްނައި ހިނިތުންވެލާފައި ރަކިގޮތަކަށް ޝަހާދަތް އިނގިލީގައި އޭނާ ދަތް އަޅާލިއެވެ. މިރާންގެ ސިފަތަކާއި ބީހިލުންތައް އޭނާ މުޅީން އެހެން ދުނިޔެއަކަށް ގެންދިޔަފަދައެވެ. ހިތާމަތައް ގެއްލި ދުނިޔެ އުފާވެރިކަމުން ވަށާލައިފިއެވެ. އެއީ އަޖައިބެއް ފަދަ ޖާދޫއެއް ހުންނަ ފިރިހެނެކެވެ. ކެތްތެރި ފިރިހެނެއް ނަމަވެސް ރޭގައި ހިނގާ ދިޔަ ކޮންމެ ސިކުންތަކުން ދޭހަވަނީ މިރާންގެ ކެތްތެރިކަން ކޮޅުންލާފައިވާ މިންވަރެވެ. އެއީ އިންސާނީ ޠަބީޢަތެވެ.\nއީޝާއަށް ފުރިހަމަ ގޮތުގައި މިހާރު އޭނާ މިރާންގެ އަންބެއްގެ މަޤާމުގައި އިންކަމުގެ އިޙްސާސްކުރެވުނެވެ. ” އައި ލަވް ޔޫ މިރާން!..އައި ޖެނުއިންލީ ޑޫ…ނޯ ވަން އެވަރ ރިޗް ދިސް ޑީޕް އޮފް މައި ހަރޓް…” އީޝާ ހިނިތުންވެފައި ދެއަތުން މޫނު ފޮރުވައިލިއެވެ.\nފެންވަރާލައިގެން އަޝްބާއަށް ގޮވާފައި ދެމީހުން އެކުގައި ފަތިސް ނަމާދުކޮށްގެން ޤުރުއާން ކިޔަވާ ނިންމިއިރުވެސް މިރާން ގެއަށް ނައުމުން އީޝާ ހުރީ ކަންތައް ބޮޑުވެފައެވެ. އެހެންނޫނީ ފަތިސް ނަމާދުކޮށްެގެން ލަސްތަކެއް ނުވެ މިރާން ގެއަށް އަންނާނެއެވެ. އީޝާ ފޯނުނަގައި މިރާންގެ ފޯނަށް ގުޅުމުންވެސް ޖަވާބެއް ނުދިނެވެ.\nހެނދުނު އަންނައުނުތައް ދޮވެފައި ހިއްކަން އަޅާ އަވަދިވެގެން އީޝާ ގޭތެރެއަށް އައީ ސައިބޯން ހަދާނެ އެއްޗެއްގެ ޚިޔާލުގައި ހުރެއެވެ. ސޯފާގައި ފޮތެއް ހިފައިގެން އޮތް އަޝްބާއަށް ބަލާލަފައި ހިނިތުންވެލަމުން އޭނާގޮސް އައިސްއަލަމާރި ހުޅުވައި އޭގައި އޮތް ޕާނެއްގިއެވެ. ޕާނުގައި އުނގުޅާލާނޭ އެއްޗެއް ނުފެނިގެން އީޝާ އައިސްއަލަމާރި ހާވަނިކޮށް ކޮތަޅެއްގައި ކުދި ކުދި ބަޓަރު ތަށިތަކެއް ހުއްޓާ ފެނުމުން ހިނިތުންވެވުނެވެ. އެއީވެސް މިރާނަށް ކޮންމެވެސް ރައްޓެއްސަކު ދިން އެއްޗަކަށް ނޫނީ ނުވާނެއެވެ.\nސައިބޮއެ ހަދައިގެން އީޝާއާއި އަޝްބާއާ ދެމީހުން ސުކޫޓަރުގައި މިރާންމެން މަސައްކަތް ކުރާތަނަށް ދިޔައިރު އެތާ މިރާން އުޅޭތަން ފެނުމުން އީޝާގެ ހިތަށް ހަމަޖެހުމެއް ލިބުނެވެ. މިސްކިތުން މަސައްކަތަށް ދިޔައީކަން ޔަޤީނެވެ. އެޔޮއް ބުރަކޮށް އުޅޭއިރު އުނދަގޫކުރަން އެހާވަރަށް ގުޅުނީތީ އަމިއްލަ ނަފްސަށް ކުދިކިޔަމުން މިރާނަށް ނުފެނި އެތަނުން އަވަހަށް އީޝާ ނައްޓައިލިއެވެ.\nމެންދުރު ފަހު އީޝާ ގޯތިތެރެ ކުނިކަހަން ހުއްޓައި ޖެހިގެން ހުރި ގޯތިތެރޭން އަންހެނަކު އޭނާއަށް ގޮވާލައިފިއެވެ. އަޝްބާ އޭރު އިނީ މަގުމައްޗާ ވީފަރާތުގައި ހުރި ކުންނާރުގަސްދޮށުގައި ކުޅޭށެވެ. ” ކަނބުލޯ ފަތިހާ ހިޔާ އޮއްވަ ކުނިކަހާލިނަމަ ފަސޭހަވީހެއްނު…” ހޫނުއަރާ ތަތްތެޅިފައި ހުރި އީޝާއަށް ބަލާލަމުން އެއަންހެންމީހާ ބުންޏެވެ. ” ކީއްކުރާނީ އަހަންނަށްވީވަރު މީ…” އީޝާ ހިނިތުންވިއެވެ.\n” ތިޔައީ މިރާނުގެ އަންހެނުންތަ؟..” ހައުސްކޯޓެއްގައި ވަށް ބުރުގައެއް އަޅާލައިގެން ހުރި އެ އަންހެންމީހާ އެއްސެވެ. އީޝާ ބޮލުން އާންއެކޭ ބުންޏެވެ. ” އަޑުއެހީމޭ މިރާން މީހަކާ އިންވާހަކަ..ނަފީސާއްތަ މިއައީ ވަރަށް ގިނަ ދުވަހު ބޭސްކުރަން މާލޭގެ އުޅެފަ..އިއްޔެ މިއައީ ރަށަށް…މިހާ ކައިރީ އުޅޭއިރު އެކުވެރި ވާންވާނެއްނު..ޔަޝްފީއާވެސް އަހަރެމެން ވަރަށް ގާތް ގުޅުމެއް ބޭއްވިން..އަހަރެންގެ ދަރި އަންޖަލަކީ ޔަޝްފީގެ ވަރަށް ގާތް ރަޙްމަތްތެރިއެއް…އަޑުއެހިން ތިޔައީ ޔަޝްފީގެ ކޮއްކޮއޭ…” ނަފީސާ ބުންޏެވެ. “ހްމްމް… އަހަންނަށް ކިޔަނީ އީޝާ!…އެކަމަކު މިވީ ދުވަސްތަކުގައި ތިގެއިން މީހަކު ނުފެނޭ…” އީޝާ ބުނެލިއެވެ. ” އާން..އަހަރެންގެ އަންޖަލު އުޅެނީ މީހަކާއި އިނދެގެން މިތާކައިރި ގެއެއްގަ…ދެން ތިބި ދެކުދިން ދިރިއުޅެނީ މާލޭގަ..އަހަންނާ ކަރީމު އެކަނި މިގޭގެ އުޅެނީ…” ނަފީސާ ބުންޏެވެ. ” އެހެންތަ؟…ނަފީސާދައްތައަށް އަހަންނަށް ކަމެއް ކަމެއްކޮށްދެވިދާނެތަ…” އީޝާ ހިނިތުންވެ ހުރެ އެެއްސެވެ. ” އަވަހަށް ބުނޭ…ކޮންކަމެއް ކޮށްދޭންވީ؟…” ނަފީސާ އަދިވެސް އިތުރަށް ކައިރިއަށް ޖެހެލިއެވެ. އީޝާ ބަލައިލީ ބަނބުކެޔޮ ގަހަށްށެވެ. ” ބަނބުކެޔޮ ބިންނާށާ އޭގައި ރިހަ ކައްކަން ދަސްކޮށްދެވިދާނެތަ؟..” އީޝާ އަހާލިގޮތުން ނަފީސާއަށް ހެވުނެވެ. ހީވީ ތިޔައީ އެއްވެސް ކަމެއް ނޫނެއް ނޫންހޭ އެ މޫނުގެ ކުލަވަރުން އަންގާލިހެންނެވެ. ” އެކޮއެ..މިރަށު މީހުން ކިޔާ އުޅެނީ ބަނބުކެޔޮ ކެނޑުން…ބިންނަނީއޭ ނުކިޔާނެ…އެބައަންނަން އެފަރާތުން ދަނޑިއެއް ހިފައިގެން….ހަރު ކެޔޮ އެބަހުއްޓޭ ދޯ މިހާރު…އެހެން ނޫނީ މިރާނަށް ބަނބުކެޔޮ ތެލުލަ ދެނީވެސް ދައްތައޭ…” ނަފީސާ ވާހަކަ ދައްކަމުން ދައްކަމުން އެފަރާތަށް ގޮސް އިސާހިތަކު ދިގު ދަނޑިއެއްގައި ވަޅިއެއް ޖަހައިގެން އަތުވެއްޖެއެވެ. ދެން ފެށީ ފިލާވަޅެއް ފަދައިން އީޝާއަށް އެކަންކުރާނެގޮތް ދަސްކޮށްދޭށެވެ.\nނަފީސާގެ އެހީއާއެކު އީޝާ ބަނބުކެޔޮ ރިހައާއި ބަތް ތައްޔާރުކުރިއެވެ. ހަވާދުހަދާށާއި ލޮނުމިރުސް ފުނޑަންވެސް ދަސްވިއެވެ. މިރާން އަންނާނެ އިރެއްގެ އިންތިޒާރުގައި ދެމައިން ތިއްބައި މިރާން ދައްކައިލީ އިރުއޮއްސެނިކޮންނެވެ. ގެއަށް އައިސްވަނުމާއެކު އަޝްބާ ދުވެލާފައިގޮސް ބައްދާލައިފިއެވެ. މިރާން އަޝްބާގެ ކޮލުން ދޮނެއްނަގައި ކޮޓަރިއަށް ހިނގައިގަތީ އީޝާއަށް ބަލާނުލައެވެ. މިރާން ބަލާލާނެ އިރެއްގެ އިންތިޒާރުގައި ހިނިތުންވެލައިގެން ހުރިއިރު މިރާން އެހެން ހެދުމުން އީޝާގެ ހިތުގައި ރިއްސާލިއެވެ. އިރުކޮޅެއްފަހުން ގޮސް ކޮޓަރިއަށް އޭނާވެސް ވަނެވެ. އޭރު އަޝްބާއާ އަތުގެ ހަރަކާތުން ވާހަކަ ތަކެއް ދައްކާލުމަށްފަހު މިރާން ފާޚާނާއަށް ވަންނަނީއެވެ.\nދެނަމާދު ދޭތެރޭ އަޝްބާގެ ނުނިމި ހުރި ފިލާވަޅުތައް ހަދައި ދިނުމަށްފަހު މިރާން އިޝާނަމާދަށް ދިޔަގޮތަށް ގެއަށް ނާދެއެވެ. ވޭތުވެ ދިޔަ އެއްވެސް ވަގުތަކު އެދެމަފިރިންގެ ދެމެދުގައި އެއްވެސް ވާހަކައެއް ނުދެކެވެއެވެ. ދަރިފުޅު ހުރުމުން އީޝާވެސް ކެތްތެރިވެލައިގެން ހިމޭނުން އެހަށް ހުރިއިރު، އިރުއިރު ކޮޅާ މިރާނަަށް ބަލާލައެވެ. މިރާން އޭނާއާ ދިމާއަށް ނުބަލަން މަސައްކަތް ކުރާކަން އީޝާާއަށް ފާހަގަވިއެވެ.\nއެރޭ އަޝްބާ ނިންދަވާފައި ގޭގެ ބޭރު ދޮރުމައްޗަަށް ނުކުންނަމުން މިރާންގެ ފޯނަށް ގުޅުމުން ނަގާފައި ބުނީ މިހުރީ ގޭގައިކަމުގައެވެ. އީޝާ ވަޑާން ގެއާ ދިމާ ބަލާލިއިރު ހޮޅިބުރި ހުރީ ޖައްސާފައެވެ. އަދި ބުރުމާގެ އަޑުވެސް އެތާ ހިފާލާފައި ހުއްޓެވެ. އޭނާ ގޮސް ދޮރުމައްޗަަށް އެރި އިރު މިރާން ހުރީ ފުރަގަސް ދީގެން ފިލައެއް ތޮރުފުމުގައެވެ.\n” މިރާން!..ހިނގާ ކާން!….” އީޝާ މިރާންގެ ފުރަގަހުން ބައްދާލިއެވެ. މިރާން ގަނޑުވެފައި ހުރި މީހަކު ފަދައިން ހަރަކާތްތައް މަޑުކޮށްލައިގެން ހުއްޓެވެ. ” ކީއްވެތަ ތި އިގްނޯ ކުރަނީ؟…” އީޝާގެ ނިތްކުރި މިރާންގެ ބުރަކަށީ ޖައްސާލިއެވެ. މަސައްކަތް ހުއްޓާލައިގެން ހުރި މިރާން މައްޗަށް ބަލައިލާ ފުންނޭވައެއް ދޫކޮށްލުމަށްފަހު އީޝާގެ އަތް ގައިން ނައްޓުވައިލިއެވެ. ” އަހަރެން މަސައްކަތެއް ކުރަން ހުރިތަނެއް ނުފެނޭތަ؟…” މިރާން މަރުތޭލަކުން މޮހޮރެއް ފިލާގަނޑަށް ފަރުވާތެރިކަމާއެކު ޖަހާލިއެވެ. މިރާން ޖަހާލި މޮހޮރު ހީވީ ސީދާ އީޝާގެ ހިތަށް ވައްދައިލިހެންނެވެ. މިރާންގެ އެ އަޅާލުން ކުޑަކަމުގެ ސަބަބުން ހިތް ތޮރުފައިލިފަދައެވެ.\n” ކީއްވެހޭ ތި އިގްނޯ ކުރަނީ؟..ބޭނުންވީމަ ބޭނުންކޮށްފަ އެއްލައިލާން ހުރި މީހެއް ނޫނޭ މީކީ…” އީޝާ ނުރުހުންވެފައި ބުނެލިއިރު ލޮލަށް ހުރީ ކަރުނަ ޖަމާވެފައެވެ. މިރާން ވަގުތުން އީޝާއަށް ނަޒަރެއް ދިނެެވެ. ” ބޭކާރު ވާހަކަ ދައްކާނެ ކަމެއްނެތް…އެހެން ނޫނަސް އެއީ އީޝާގެ ފުރަތަމަ ފަހަރެއް ނޫނެއްނު…ލަދެއް ނުގަތްތަ ޒިނޭ އަށް އަރައިގަތް އިރު…..” މިރާން މަރުތެޔޮ އެތާ ބޭއްވިއަޑު ގުގުމާލިއެވެ.\n” އޯހް..ވާއު!..އެހެންވެދޯ ތި ރުޅިއައިސްގެން އުޅެނީ؟.މިރާން! ކިތައްމެ ބޭނުންވިޔަސް އަހަންނަށް އަހަރެންގެ ޕާސްޓެއް ބަދަލެއް ނުކުރެވޭނެއެއްނު…އަހަރެން މިހިރީ ތަޢުބާވެގެންް…މިރާން ދީނަށް އެހާ ލޯބިކުރާއިރު ކީއްވެ ނުވިސްނެނީ…” އީޝާއަށް ރޮވުނެވެ.\nމިރާނަށް އީޝާގެ މޫނަށް ބަލަން ހުރެވުނެވެ. ” ޔެސް ޕާސްޓް.. އިޒް..ޕާސްޓް…އެކަމަކު އަހަންނަށް އެނގިފައެއް ނެތް އީޝާތީ އެހާ ފިރިހެނުންނާ…” މިރާންގެ ކަންފަތްމަތީ ޖަހަން އީޝާ ނެގި އަތުގައި މިރާން ހިފެހެއްޓިއެވެ. ” އަހަރެން ގަޔަށް އަތްލާން ހިތަށް ނާރުވާތި…” މިރާން އީޝާގެ އަތްތިރިކޮށްލިއެވެ. ” ވެވުނު ކަނު ލޯތްބެއްގެ ބޮޑުކަމުން އެހެންވީ…އަހަންނަށް އިނގޭ އެއީ ފާފައެއްކަން …ތަޢުބާވެގެން މިހުރީ…އެކަމަކު ދުނިޔޭގެ ހުރިހާ ފިރިހެނުންނާ އަޅުވާ ކިޔުމުގެ ހައްޤެއް މިރާނަށް ލިބިގެން ނުވޭ…އަދި ތިބުނީ ތެދެއްވެސް ނޫން…” އީޝާ ބަލަން ހުރީ ކަރުނަފުރި ރަތްވެފައިވާ ދެލޮލުންނެވެ. ” އެކަމުގަ އޮތީ ކޮންތަފާތެެއް؟…ހަޤީޤަތް ބަދަލެއް ނުވާނެދޯ…ހަތްދިހަ މީހުންނާ އެއްކޮށް ކުރިއަސް އަދި އެކަކާ އެކުވިޔަސް!!…އެންމެ ފަހަރަކު ނޫނެއްނު ކުރީ؟…ބުނެބަލަ…” މިރާން ފިލާގަނޑަށް ގޮށްމުށުގެ އެތިފަހަރެއް އެޅުމުން އީޝާ ދިޔައީ ސިހިގެންނެވެ.\n” ތިހާ އަމިއްލަ އެދުން ބޮޑު މީހެއް އަހަންނެއް ނުދެކެން…އެގަޑީގަވެސް އަހަރެން މިރާން ކައިރީ ބުނީމެއްނު!!…އައި ޑިޑް އިޓް ސެވެރަލް ޓައިމްސް ވިތް ޖުނާން އޭ…އެވަގުތު ކީއްވެތަ އަމިއްލަ ނަފްސް ނުހުއްޓުވީ…ކެތްނުވެގެން ކަރުހިއްކުން ފިލުވާލާފަ ޔޫއަރ ޕޮއިންޓިންގް ފިންގަރ އޮން މީ؟؟…އަހަންނެއް ކަމެއް އޮޅުވައެއް ނުލަމެއްނު؟..އަދި އެންމެ މުހިންމު ކަމަކީ އަހަރެން މިހުރީ ތަޢުބާވެގެން….އެހެންވީމަ ތިހެން ހެދުމުގެ އެއްވެސް ހައްޤެއް މިރާންއަށް ލިބިގެން ނުވޭ!…” އީޝާ ގިސްލާރޮމުން ދުއްވައިގަތީ ގެއަށްށެވެ.\nމިރާން މަރުތެޔޮ ހޫރަލާފައި ގޮސް ސޯފާއަށް ވެއްޓިގަތެވެ. ބޮލުގައި ހިފަހައްޓާލަމުން ލޯމަރައިލިއިރު އަމިއްލަ ނަފްސު ކުށްވެރި ކުރެވުނެވެ. އީޝާ އެބުނީ ތެދެވެ. މުޅީންތެދެއެވެ. ނަމަވެސް އީޝާ އެފަދަ ގުޅުމެއް އެހެންމީހަކާ ބޭއްވިޔޭ ހިތަށް އެރިޔަސް މިރާންގެ ހިތް އަނދައިގަނެއެވެ. ބައެއް ފަހަރު އެއީ އިންސާނުންގެ ޠަބީއަތުގައި ހަރުލާފައި ހުންނަ އާދައެކެވެ. މިރާންެއަށްވެސް ވީ އެހެންނެވެ. އީޝާއާ މެދު ހިތް ގޯސްވާކަަށް އޭނާވެސް ނޭދެއެވެ. އީޝާއަކީ ރަނގަޅު ކުއްޖެކެއެވެ. މަގު ގެއްލިފައި ތިބި އެތައް ފިރިހެން އަދި އަންހެން ކުދިން މާބޮޑުކަމަކަށް ނުހަދައި ޒިނޭއަށް އަރައިގަނެއެވެ. ނަމަވެސް ކުށްވެސް ކުރެވޭނީ އިންސާނުންނަށް ނޫންހެއްޔެވެ؟ އެންމެ ބޮޑު ބުއްދިވެރިޔަކީ އަވަހަށް ތަޢުބާވާމީހާއެވެ.\nއީޝާ ސޯފާމަތީ ރޯން އޮއްވައި ނިދުނު އިރެއްވެސް ނޭންގެއެވެ. ހޭލެވުނީ ފަތިހު އަޝްބާ އައިސް އަތުގައި ހިފާ ތަޅުވާލުމުންނެވެ. ގައިމަތީ އޮތް ރަޖާގަނޑު އެވަގުތު އީޝާއަށް ފާހަގަވިއެވެ. ” ދަރިފުޅުތަ އެޅީ މަންމަ ގައިގަ…؟ ” އޭނާ ސުވާލުކޮށްލުމުން އަޝްބާ ބޯހޫރުވައިލިއެވެ. މިރާން ކުރި ކަމެއްކަން އިނގުމުން އީޝާއަށް ހިނިތުންވެވުނެވެ. އެއްލިކަޅިން ސޯފާގެ ލެނގިލާ ބައިގައި ތަތްކޮށްފައި އިން ނޯޓުކޮޅެއްވެސް ފެނުނެވެ. ” ސޮރީ…” އެ ނައްޓުވައިލަމުން އީޝާ ކިޔާލީ ހިނިތުންވެލާފައެވެ.\n02:30 ސައްވީސްވަނަ ބައި\nblack girl 😍 says:\nVvvv salhi mi part vx\nV v varah reethi\nMa sha allah… ma sha allah…. ma sha allah vrh vrh vrh furihama😊♥\nAlley girl please thankolheh dhigu kohladhee. 😉😉😉I think Miraan is falling in love with eEsha. Varah Varah Reethi ingey, love ya. Stay safe sisxsiss😍😍😍😍\nVVVV reethi maasha allah\nGirl alhe kon irakutha up vaneee\nkoba tha next part.. haadha lahey up kohla dheyleh


Game of Thrones fashan hafthaa eh!\nގޭމް އޮފް ތްރޯންސް ފަށަން ހަފްތާއެއް!\nއެޗްބީއޯގެ ޓީވީ ސީރީސް "ގޭމް އޮފް ތްރޯންސް" ގެ އާ ސީޒަން މި އަންނަ ހަފުތާގެ އާދީއްތަ ދުވަހު ޕްރީމިއާ ކުރާނެ އެވެ. މިއީ މި ޝޯ ބަލަން ކެތްމަދުވެފައިވާ ފޭނުންގެ ދިގު އިންތިޒާރެއްގެ ނިމުމެވެ. މުޅިއަކު ހަ އޕިސޯޑް ހިމެނޭއިރު އޭޕްރިލް 14 ގައި ނިކުންނާނީ މި ޝޯގެ އެންމެ ފަހު ސީޒަނެވެ.\nކުރިއަށް އޮތް ސީޒަނުގެ މައިގަނޑު ތިން ޓީޒާ އެއްވެސް އެޗްބީއޯއިން ވަނީ އާއްމު ކޮށްފައެވެ. މިގޮތުން އަންގާރަ ދުވަހު ނެރުނު "އާފްޓާމެތް" ގައި ދައްކަނީ ބެޓަލް އޮފް ވިންޓަފެލް ގައި ވެސްޓެރޯސްގެ ހީރޯސް ކަމުގައިވާ ޓިރިއަން ލެނިސްޓާގެ ހޭންޑް އޮފް ދަ ކިންގް ޕިން އާއި ބްރޭން ސްޓާކްގެ ފުރޮޅުލީގޮނޑި އަދި ޖޯން ސްނޯގެ ވެލޭރިއަން ސްޓީލް ކަނޑި، އާޔާ ސްޓާކް ގެ ކަނޑި ނީޑްލް، ޑެނޭރިސް ޓާގޭރިއަންގެ ޑްރެގަން ޗެއިން ސްނޯގައި ވެއްޓިފައިވާ މަންޒަރެވެ. ދެން ފެންނަނީ ކަޅު ހިޔަންޔެއް އަންނަ ތަނެވެ. ޓީޒާ އިން ފެންނަ ގޮތުގައި ބޮޑަށް ބެލެވެނީ އެއީ ނައިޓް ކިންގް ކަމަށެވެ. އެހެންކަމުން މި ހަނގުރާމައިން ސަލާމަތްވާނީ ކާކު ކަމަކާއި އަޔަން ތްރޯންގައި އިންނާނީ ކާކުކަމެއް ނޭގި މެދު ފޭނުން ތިބީ ނޭވާ ހިފަހައްޓާލައިގެންނެވެ.\nއެޗްބީއޯއިން "އާފްޓާރމެތް" ނަމުގައި ނެރުނު ޓީޒަރ\nމީގެ ކުރިން ނެރުނު ޓީޒާ "ޓުގެދާ" ގައި ދައްކަނީ ޓިރިއަން ލެނިސްޓާ ވަރުގަދަ ސްޕީޗެކެވެ. އަދި މި ސްޕީޗުގައި ބުނަނީ "އަހަރުމެން އެއްމެން އެއްކޮށް ހަނގުރާމަ ކުރަންވީ. އެހެންނޫނީ މަރުވާނެ" މިހެންނެވެ.\nއެޗްބީއޯއިން "ޓްގެދަރ" ގެ ނަމުގައި ނެރުނު ޓީޒަރ\nފުރަތަމަ ނެރުނު ޓީޒާ "ސަވައިވަލް" ގައި ދައްކަނީ ސްޓާކުގެ ބިލްޑިންގ ތަކެވެ. އަދި ޖޮން ސްނޯ އާއި އަޔާ ސްޓާކް އަލުން ވިންޓަފެލް އިން ދިމާވާ މަންޒަރެވެ. ކޮންމެ ޓީޒާއެއްގައި ބައިވަރު ބޮޑެތި ކަންކަން ވާން އުޅޭކަމުގެ އިހުސާސްކުރެވެއެވެ. އަދި ދެންވާނެ ގޮތެއް ނޭގި ގޮތެއް ނޭގި އިންތިޒާރުގައި އަދި ކުޑަދުވަސްކޮޅެއް މަޑުކޮށްލަން އެބަޖެހެއެވެ.\nއެޗްބީއޯއިން ނެރުނު "ސަރވައިވަލް"ނަމުގައި ނެރުނު ޓީޒަރ\nއާ ސީޒަން ރެޑް ކާޕެޓް ޕްރީމިއާއެކު ފުރަތަމަ އެޕިސޯޑް ދައްކާލާ އިވެންޓެއް ވަނީ އޭޕްރީލް ފަހެއްގައި ނިއުޔޯކުގައި ބާއްވާފަ އެވެ. މި އިވެންޓްގައި ހުރިހާ ސީޒަނެއްގައި ޝޯގެ ކާސްޓުންގޮތުގައި މަސައްކަތް ކުރި ސްޓާރުންވަނީ ބައިވެރިވެފަ އެވެ. އަދި ޝޯގެ ފަހު ސީޒަން އާއި މެދު ކާސްޓުން ވަނީ އެމީހުންގެ އެކި ޝުއޫރު ފާޅުކޮށްފައެވެ.\nހަފްތާއެއް ތެރޭ އެންމެ ގިނަ މީހުން ބެލީ "މަނީ ހައިސްޓް"


Galaxy fold ge design kamaku nudhey: Huawei | Mihaaru\nވާވޭ އަށް ސެމްސަންގް ގެލަކްސީ ފޯލްޑްގެ ޑިޒައިން ކަމަކުނުދޭ\nސެމްސަންގް ގެލަކްސީ ފޯލްޑް އަދި ވާވޭ މޭޓް އެކްސް: ވާވޭ ބުނާ ގޮތުގައި ގެލަކްސީ ފޯލްޑް ޑިޒައިންކޮށްފައި ވަނީ ނުބައިކޮށް\n04 މާޗް 2019 - 07:19\nވާވޭ ބުނި ގޮތުގައި، ސެމްސަންގް ގެލަކްސީ ފޯލްޑް ފަތްޖަހާފައި އެ ވަނީ އެންމެ ރަނގަޅު ޑިޒައިނަކަށް ނޫނެވެ. ފަތްޖެހޭ ފޯނެއްގައި، އެތެރޭގައި އަދި ބޭރުގައި ސްކްރީނެއް ހުރުމަކީ ދެމެހެއްޓެނިވި ޑިޒައިނެއް ނޫނެވެ. ސެމްސަންގުން އުފެއްދި ފަތްޖެހޭ ފޯނަށް ކިޔަނީ "ގެލަކްސީ ފޯލްޑް" އެވެ. ވާވޭގެ ފަތްޖެހޭ ފޯނަށް ކިޔަނީ "ވާވޭ މޭޓް އެކްސް" އެވެ. ވާވޭ ބުނި ގޮތުގައި، ސެމްސަންގުން ޑިޒައިންކުރި ގޮތަށް ފޯނެއް ޑިޒައިންކުރަން އެ މީހުން ވިސްނި އެވެ. އެކަމަކު އެ ޑިޒައިން ދޫކޮށްލީ، ދެ ފަރާތުގައި ސްކްރީން ލުމުން، ފޯނުގެ ބަރުދަން އިތުރުވާތީ އެވެ.\nސްމާޓްފޯނު މާކެޓްގައި ފަތްޖެހޭ ފޯނެއް އަދި ގަންނަން ލިބޭކަށް ނެތެވެ. އެހެން ނަމަވެސް ގިނަ ދުވަސްތަކެއް ނުވެ، ފަތްޖެހޭ ފޯނުތައް އާންމުންނަށް ލިބޭނެ ކަމަށް ބެލެވެ އެވެ.\nފަތްޖެހޭ ފޯނުތަކާ ބެހޭ ގޮތުން ވާހަކަދައްކާއިރު، އަޅާކިޔެން ވެސް އޮތީ ދެ ފޯނެކެވެ. އެއީ ސެމްސަން "ގެލަކްސީ ފޯލްޑް" އަދި ވާވޭ "މޭޓް އެކްސް" އެވެ. މިއީ އެއް މިސްރާބެއްގެ ދެ ފޯނު ނަމަވެސް، ވަކި ފޯނަކަށް ވުރެ މޮޅު ފޯނެއް ބުނެދޭން އަދި އެކަކަށް ވެސް ނޭނގެ އެވެ. މިއީ ސްމާޓްފޯން މާކެޓަށް މުޅިން އާ ބާވަތަށް ވާތީ، ބޭނުންކުރި މީހެއްގެ ހައިސިއްޔަތުން އެއްޗެއް ބުނާނެ މީހަކު ވެސް ނެތެވެ. އެހެންކަމުން، މި ދެ މަރުކާގެ ތެރެއިން ދެމެހެއްޓެނިވި ޑިޒައިނަކީ ކޮބައިކަން ބުނެދޭން އަދި ވަރަށް އުނދަގުލެވެ.\nވާވޭ ވަރެނެތް!!! މަވެސް ބޭނުން...\nރޭނާ ޑި ފެއުދޫ ބިން މޫނިމާ\nވާވޭ ގެ ޑިޒައިން މާ ބޮޑައްވެސް ފުރިހަމަ ވެފަ ބަލާލަން ރީތި. ވަރައް ނެޓުރަލް ޑިޒައިނެއް. ސެމްސުންގ އުޅެނީ އަދި މާ ފަހަތުގަ.\nފަހަތުގައި އަބަދުވެސް އުޅެނީ އައިފޯން


ސްވިޒަލެންޑާއި ރާއްޖެއާ ދެމެދު ސީދާ ދަތުރުތައް ފަށަނީ – Haftha\nTue, 27 October, 2020, 8:07 am\nއެޑެލްވައިސްގެ ފްލައިޓެއް ---\nސުވިޒަލެންޑުގެ އެޑެލްވައިސް އެއާލައިނުން ރާއްޖެއަށް ސީދާ ދަތުރު ފަށަން ނިންމައިފި އެވެ.\nސްވިޒަލެންޑުގެ އެންމެ ބޮޑު ސިޓީ، ޒިއުރިކާއި ވެލާނާ އިންޓަނޭޝަނަލް އެއާޕޯޓް (ވީއައިއޭ) އާ ދެމެދު އެޑެލްވައިސް އެއާލައިނުން ދަތުރުތައް ފަށަން ނިންމާފައިވަނީ މި މަހުގެ 26 ވަނަ ދުވަހު އެވެ. އެ އެއާލައިނުން ރާއްޖެ އަށް ހަފުތާއަކު ދެ ފްލައިޓް ބާއްވާނެ އެވެ.\nއެޑެލްވައިސް އިން ރާއްޖެއަށް ދަތުރު ފަށަން ނިންމާފައިވާއިރު އެ އެއާލައިނުގެ ޗީފް ކޮމާޝަލް އޮފިސަރު ޕެޓޭމަން ވިދާޅުވީ ރާއްޖެއަކީ ފަތުރުވެރިންނަށް އެންމެ ހިތްގައިމު މަންޒިލް ކަމަށާއި ޕްރައިވަސީ އާއެކު ހިތްހަމަޖެހިގެން ޗުއްޓީ ހޭދަކުރެވޭނެ ކަމަށެވެ.\nއެޑެލްވައިސް އެއާ އަކީ ސުވިޒަލެންޑުގެ ގައުމީ އެއާލައިން ސްވިސް އިންޓަނޭޝަނަލް އެއާ ލައިންސްގެ ދަށުން ހިންގަމުން އަންނަ ސްވިސް ލެއިޝާ އެއާލައިނެކެވެ. މި އެއާލައިނުން ދަނީ 2018 ވަނަ އަހަރުން ފެށިގެން ރާއްޖެއަށް ދަތުރުތައް ކުރަމުންނެވެ.\nސްވިޒަލޭންޑަކީ ރާއްޖޭގެ ޓޮޕް މާކެޓުގެ ތެރޭގައި ހިމެނޭ ގައުމެކެވެ. އެގޮތުން މިއަހަރުގެ އޮގަސްޓުމަހުގެ ނިޔަލަށް ސްވިޒަލޭންޑުން 9،291 ފަތުުރުވެރިން އައިސްފައިވެ އެވެ. މިއީ ނުވަ ވަނަ އަށް އެންމެ ގިނަ ފަތުރުވެރިން އައި ގައުމެވެ.\nރާއްޖޭގެ ބޯޑަރު ޖުލައި 15 ގައި ހުޅުވާލި ފަހުން ދެ މަސް ވެގެން ގޮސްފައިވާއިރު ގިނަ އެއާލައިން ތަކަކުން އަންނަނީ އަލުން ދަތުރުތައް ފަށަމުންނެވެ. އެގޮތުން ރަޝިއާގެ އޭރޯފްލޯޓުން މިދިޔަ ހަފްތާގެ ތެރޭގައި ވަނީ ރާއްޖެއަށް ދަތުރުތައް ފަށައިފަ އެވެ.


ދިވެހި ބަސް ކުރިއަރުވަންވީ އައި.ޓީ ގެ އެހީތެރިކަމާއި އެކުMikal News\nދިވެހި ބަސް ކުރިއެރުވުމަަށް ފަހުގެ ޓެކްނޮލޮޖީ ބޭނުންވޭ\nދިވެހި ބަސް ކުރިއަރުވަންވީ އައި.ޓީ ގެ އެހީތެރިކަމާއި އެކު\n29 ސެޕްޓެމްބަރ 2014, 11:19 |\nއަޅުގަޑުމެން ދިރިއުޅެމުންމިދާ ދުނިޔޭގައި، ބަދަލުވަމުން ނުދާ ހަމަ އެއްމެ ކަމެއްވެސް ނެތެވެ. ނިއުޅެމުންދާ ޒަމާނާ އެކު އިންސާނުންގެ ފިކުރާއި އުޅުން ދަނީ އެއްދުވަހުން އަނެއްދުވަހަށް ބަދަލުވަމުން ތަރައްގީ ވަމުންނެވެ. ހަމަ އެއާއިއެކު، އަންނަމުންމިދާ ކުރިއެރުމުގެ އެންމެ ބޮޑު ރޯލެއް ކުޅެމުންދާ މޭސްތިރިއަކީ އިންފޮމޭޝަން ޓެކްނޮލޮޖީ ނުވަތަ އައިޓީ ކަމާމެދު ދެބަސްވެވޭނެ އެއްވެސް ޖާގައެއް ނެތެވެ. ސަބަބަކީ އައިޓީގެ ލުއިފަސޭހަކަމާއި އެހީތެރިކަން އަޅުގަޑުމެންގެ ތަރައްގީގެ ކޮންމެކަމަކާވެސް ގުޅި ލާމެހިފައި ވުމެވެ. އެއީ އަޅުގަޑުމެން ވިޔަފާރީގެ ސިނާއަތު ކަމުގައިވިޔަސް، ތައުލީމީ ދާއިރާ ކަމުގައިވިޔަސް އަދި ވަކީން ޚާއްސަކޮށް އަޅުގަޑުމެން މުއާމަލާތު ކުރުމަށް ބޭނުންކުރާ، އަދި އެބަހަކަށްޓަކައި އަޅުގަޑުމެން ފަޚްރުވެރިވާ ރީތި ދިވެހި ބަސްކަމުގައި ވިޔަސް މެއެވެ. މި ދެންނެވި ދާއިރާތަކުގެ ތެރެއިން، ދިވެހި ބަސް ކުރިއެރުވުމުގައި އައިޓީގެ އެހީތެރިކަމުގެ ބޭނުން ހިފަންޖެހޭ ކިތަންމެ ސަބަބުތަކެއް އެބަހުއްޓެވެ.\nއެންމެ ފުރަތަމަ ކަމެއްގެ ގޮތުން، ދިވެހި ބަހަށް މިއަދާއި ހަމައަށް ލިބިފައިވާ ކުރިއެރުމުގެ އަސްލަކީ އައިޓީ ކަމުގައި ދެންނެވުމަކީ ދޮގަކަށް ނުވާނެއެވެ. އެގޮތުން، “ދިވެހި” ކޮމްޕިއުޓަރ ތަކަށް ތަޢާރަފް ވުމަކީ ބަލައިނުލައި ދޫކޮއްލެވޭނެ ކަމެއްނޫނެވެ. އެގޮތުން ދިވެހި ފޮންޓްތަކެއް ތަޢާރަފްވެ، ދިވެހި ބަހުން ލިޔަން ޖެހެ ލިޔުންތަށް ފަސޭހަކަމާއި އެކު ޓައިޕް ކުރެވެން ހުރުމަކީ ބަސް ކުރިއެރުވުމަށް އައިޓިގެ އެހީގައި އެޅިގެން ދިޔަ އެންމެ މުހިއްމު ބިންގަލެވެ. މި މުހިއްމު ފިޔަވަޅާއި އެކު ދިވެހި ލިޔުންތެރިކަން އެކި ގޮތްގޮތުން ފަސޭހަކަމާއި އެކު އެކި މައުޞޫލަތަކަށް ފުރާނައެޅި އުފަންވަމުން ދިޔައެވެ. ނަތީޖާ އަކަށްވީ އަޅުގަޑުމެންގެ ތެރޭގައި ދިވެހި ބަހުން ލިޔެވިފައި ހުންނަ ލިޔުންތަކަށް ޚާއްސަ އަހައްމިއްޔަތުކަމެއް ދެވެނެ ފެށުމެވެ. އަދި އިސާހިތަކު ދިވެހި ބަސް އޭގެ ޒާތުގައި ދިވެހިންގެ މެދުގައި އިހުނަށްވުރެ މަޤްބޫލްވެ ކުރިއަރައިގެން ދިއުމެވެ.\nމި ދެންނެވި މަޤްބޫލްކަމުގެ ތެރެއަށް، އެންމެ ބޮޑަށް ވަދެގެންދިޔަ ބަޔަކީ ދިވެހި ނޫސްވެރިކަމެވެ. އެ ގޮތުން ކުރީގައި ޗާޕް ކޮށްގެން ނެރެމުން ދިޔަ ނޫސްތަކާއި ތަފާތު މަޖައްލާތަށް އޮންލައިން ނޫސްތަކަށް ބަދަލުވެގެން ދިޔައެވެ. އައިޓީގެ ސަބަބުން މި ލިބުނު ކުރިއެރުމާއިއެކު ތަފާތު އެތަށް ފައިދާތަކެއް ވެގެން ދިޔައެވެ. އެގޮތުން ޚަބަރުތަށް ފަސޭހަކަމާއި އެކު އަވަހަށް ކިޔުންތެރީންނާއި ހަމައަށް ގެނެސް ދިނުމާއި އަދި ޚަރަދުގެ ގޮތުން ލުއި ފަސޭހަތަކެއް ލިބިގެންދިޔައެވެ. އަދި މިއަށްވުރެ ބޮޑަށް ދިވެހި ބަސް ކުރިއެރުވަމަށް އައިޓީގެ ދައުރު ނޫސްވެރިކަމުގެ ތެރެއިން ލިބިގެންދިޔައެވެ. އެ ގޮތުން އޮންލައިން ނޫސްވެރިކަމުގެ ތެރެއިން ޚަބަރު ފިޔަވައި އެނޫނަސް ތަފާތު އިޖްތިމާއީ، ޢިލްމީ އަދި ފަންނީ ލިޔުންތަށް ފެންނަމުން ދެއެވެ. އަދި މިފަދަ ލިޔުންތައް، ދަރިވަރުން ކިޔެވުމާއި ގުޅުން ހުންނަ ތަފާތު ކަންމުގައި ހޯދާ ބޭނުންކުރެއެވެ. އެ ގޮތުން ޚާއްސަކޮށް ތަފާތު ދާއިރާތަކުން ދިރާސާ ކުރުމަށް ދިވެހި އޮންލައިން ނޫސް މަޖައްލާތަށް މި ފަހަކަށް އައިސް ބޭނުން ކުރުމަކީ ނުހަނު ޢާއްމު ކަމެކެވެ. އައިޓީގެ މި ފުރިހަމަ އެހީތެރިކަމުގެ ތެރެއިން ދިވެހި އޮންލައިން ނޫސް މަޖައްލާތަކުން ނުހަނު ފަސޭހަކަމާއިއެކު ދަރިވަރުން ބޭނުންވާ މަޢުލޫމާތުތަށް ހޯދައި ގަނެވެއެވެ. އަދި ހަމަ އެއާއިއެކު، ތަފާތު އެހެނިހެން އޮންލައިން ވެބްސައިޓް ތަށް ދިވެހި ފަޒާގެ ތެރެއަށް އުފަންވާން ފެށިއެވެ.\nދިވެހި އޮންލައިން ވެބްސައިޓްތަށް އުފަންވުން، ވެގެންދިޔައީ ދިވެހި ބަހަށް ލޯބިކުރާ އަދި ދިވެހި ބަސް ކުރިއަރުއަރުވަން ބޭނުންވާ އެތަށް ލިޔުންތެރިންތަކަކަށް ނުހަނު އުފާވެރިކަން ގެނެސްދިން ކަމަކަށެވެ. ސަބަބަކަށްވީ ޒަމާނާ އެއްގޮތަށް ޚަރަދަ ކުޑަކޮށް ބޭނުންވާ މައުލޫމާތު ވަގުތުން ފެންނާނޭހެން ޝާއިޢު ކުރުމުގެ މަގު ތަނަވަސްވުމެވެ. އެގޮތުން، ތަފާތު ދާއިރާތަކަށް ޚާއްސަ ކުރެވިގެން އަދި ތަފާތު އުމުރުގެ މީހުނަނަށް ބޭނުންހިފޭ ގޮތަށް ދިވެހި ވެބްސައިޓްތަށް ފަރުމާކުރެވި ކިޔުންތެރީންނާއި ހަމައަށް ގެނެސްދެމުން ދެވެއެވެ. މިސާލެއްގެ ގޮތުން، ދީނީ މަޢުލޫމާތު ފޯރުކޮށްދިނުމަށް ޚާއްސަ ދީނީ ވެބްސައިޓްތަށް އަދި ވާހަކަ ވިދާޅުވާން ބޭނުންފުޅު ފަރާތްތަކަށް، ވާހަކަ ވެބްސައިޓްތަށް އަދި މިނޫންވެސް އެތަށް ދާއިރާތަކަކުން ދިވެހި ވެބްސައިޓްތަށް ކާމިޔާބު ކަމާއިއެކު ނެރެވެމުންދާކަމީ، ދިވެހި ބަސް ކުރިއަރާ ދިއުމަށް މެދުވެރިވި ސަބަބެއް ކަމުގައެވެ. އަދި ހަމަ އެއާއެކު، ތަފާތު ދާއިރާތަކުން ލިޔެވިފައިހުރި، އެތަށް ސަފްޙާއެއްގެ ބިޔަ ދިވެހި ފޮތްތަށް މި ދެންނެވި ވެބްސައިޓް ތަކުގެ އެހީގައި ފަސޭހަ ކަމާއި އެކު ބަލައިލެވެން ހުރުމަކީ އައިޓީގެ ސަބަބުން ދިވެހި ބަހަށް ލިބިގެން ދިޔަ އާރޯކަމަކަށް ނޫނީ ނުވެ ނުދާނެކަން ކަށަވަރެވެ.


Kaiveni dhamahattan loaiybakun nufudhey, Faisaa ves beynun | Mihaaru\nޒުވާން ދެމަފިރިއަކު: ކައިވެންޏެއް ދަމަހައްޓަން ލޯބި އެކަނި ނުފުދޭ.\nކައިވެނި ދަމަހައްޓަން ލޯތްބަކުން ނުފުދޭ، ފައިސާ ވެސް ބޭނުން\n16 އެޕްރީލް 2018 - 06:324comments\nކޮންމެ ހާލެއްގައި އުޅެން ޖެހުނަސް ލޯބިވަންޏާ ކައިވެނި ދެމެހެއްޓޭނެ ކަމަށް ބުނާތީ އިވެ އެވެ. އެކަމަކު ކިތަންމެ ލޯތްބެއް ވިޔަސް އަތްމަތި ދަތިވުމަކީ ކައިވެނި ރޫޅުމުގެ ފުރުސަތު ބޮޑުވާ ސަބަބެއް ކަމަށް ދިރާސާއެއްގައި ބުނެ އެވެ.\nމީހުން ކޮންމެ ވާހަކައެއް ދެއްކި ނަމަވެސް، ދެމަފިރިން ވަޒީފާ އަދާކޮށްގެން އާމްދަނީ ހޯދާ ނަމަ، ކައިވެނި ދެމެހެއްޓުމުގެ ފުރުސަތު ބޮޑު ކަމަށް ހޯދުމެއްގައި ބުނެ އެވެ. އެކަމަކު ހަމައެކަނި ފިރިމީހާ ވަޒީފާ އަދާކޮށްގެން ލިބޭ އެއްޗަކުން ދެކޮޅު ޖައްސަންވެއްޖެ ނަމަ، މައްސަލަތައް ކުރިމަތިވާކަން ފާހަގަވެފައިވެ އެވެ. އެއީ ޝަކުވާތަކާއި އުދާސްތައް އިތުރުވެ، މައްސަލަތައް ޖެހެން މެދުވެރިވާތީ އެވެ.\nމީގެ ކުރިން ހަދާފައިވާ ދިރާސާއެއްގައި ބުނެފައިވާ ގޮތުގައި، ފިރިމީހާ އަށް ވުރެ ބޮޑު އާމްދަނީއެއް، އަނބިމީހާ ލިބުމަކީ ވެސް މައްސަލައެކެވެ. މީގެ ސަބަބުން ގުޅުމުގައި މައްސަލަތައް ޖެހެން މެދުވެރި ކުރުވަ އެވެ. އެކަމަކު ދެމަފިރިންނަކީ އެއްވަރުގެ އާމްދަނީއެއް ލިބޭ ދެ މީހުން ކަމަށްވާ ނަމަ އެ މީހުންގެ ހަޔާތް އުފާވެރިވެފައި ބާއްޖަވެރިވާ ކަމަށް އިނގިރޭސިވިލާތުގެ ދި އިންޑިޕެންޑެންޓްގައި ޝާއިއުކޮށްފައިވާ ރިޕޯޓެއްގައި ބުންޏެވެ.\nދެމަފިރިއަކު ކައްކަނީ: ކައިވެންޏަށް ދަމަހައްޓަން ފައިސާގެ މުހިއްމުކަން ވެސް ބޮޑު.\nމިއީ ފިރިހެނުންނާ އެއް ސަފެއްގައި އަންހެނުން ވެސް ހަރަކާތްތެރިވާން ބާރުއަޅާ އަދި ހަމަހަމަ ކަމަށް ދައުވާކުރާ ޒަމާނަކަށް ވާއިރު ދެމަފިރިން ވަޒީފާ އަދާކޮށްގެން އާމްދަނީ ހޯދުމަކީ ހަޔާތެއް އުފާވެރިވުމަށް އޮތް ވަރަށް ބޮޑު ފުރުސަތެއް ކަމަށާއި ގުޅުން ވަރުގަދަކޮށްދޭ ކަމަށް އިންޑެޕެންޑެންޓުން ބުންޏެވެ.\n"ދިރިއުޅުމުގައި ދެ މީހުންގެ ހިއްސާ އެއްވަރަކަށް އޮތުމަކީ ވަރަށް މުހިއްމު ކަމެއް. ހާއްސަކޮށް މާލީ ގޮތުން ހަމަޖެހުން ލިބުމަކީ ކައިވެންޏެއް ދަމަހައްޓަން މިހާރު ވަރަށް ވެސް މުހިއްމު ބޭނުންތެރި ކަމެއް،" ރިޕޯޓްގައި ބުންޏެވެ.\nއިތުރު ލިޔުންތައް ކައިވެނި\nCorporate Training Executive, HR Executive / Executive Secretary


Sports Counselor ge magaamah meehaku hoadhan Fainu councilun iulaan koffi | Fainu Online\n29 ޑިސެމްބަރު 2021, ބުދަ, 22:55\nސްޕޯޓްސް ކައުންސެލަރުގެ މަގާމަށް މީހަކު ހޯދަން ފައިނު ކައުންސިލުން އިއުލާން ކޮށްފިއެވެ.\nސްޕޯޓްސް ކައުންސިލަރުގެ މަގާމުގައި ހުރި މުވައްޒަފު ވަޒީފާއިން ވަކިވުމާއި ގުޅިގެން، އެ މަގާމަށް މުވައްޒަފަކު ހޯދަން ފައިނު ކައުންސިލުން ކުރި އިއުލާނުގައި ވާގޮތުން، އެ މަގާމަކީ ސިވިލްސަރވިސްގެ ޖީއެސް3ލެވެލްގެ މަގާމެކެވެ.\nދާއިމީ މި ވަޒީފާގެ އަސާސީ މުސާރައަކީ 4465 އެވެ. އޭގެ އިތުރުން ސަރވިސް އެލަވަންސްގެ ގޮތުގައި 1500 އަދި ޓެކްނިކަލް ކޯ އެލަވަންސްގެ ގޮތުގައި 700 ރުފިޔާ ލިބޭނެއެވެ.\nމި މަގާމަށް އެދި ހުށަހަޅަން ބޭނުންވާ ފަރާތްތަކުން4ޖަނަވަރީ 2022 ވަނަ ދުވަހުގެ 14:00 ގެ ކުރިން ފޯމް ފުރަން ޖެހެއެވެ.


ރައްޔިތުންގެ މަޖިލީހުގެ މެމްބަރެއްގެ ގޮތުގައި މަސައްކަތްޕުޅު ކުރެއްވުން ފިޔަވައި ސިޔާސީ ގޮތުން އިތުރަށް ކުރިއަށް ވަޑައިގަތުމުގެ މާ ބޮޑު އުންމީދެއް ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) ގެ ނެތެވެ. ރައްޔިތުންގެ މަޖިލީހަށް އިންތިޚާބު ވެވަޑައިގަތުމުގެ ކުރިން ވެސް މައިގަނޑު ގޮތެއްގައި ޅ. އަތޮޅު ގޮނޑި [މީގެ...\nރިޔާސީ އިންތިޚާބުގައި އިދިކޮޅު ކޯލިޝަނަށް ލިބުނު ކާމިޔާބަށް ފަހު ވަރަށް ގިނަ ކަންކަން ދަނީ ބަދަލުވަމުންނެވެ. ކުރިން ވާހަކަ ދެއްކި ރާގާއި ބަސްމަގު ވެސް ބަދަލުވެއްޖެ އެވެ. ޚާއްސަކޮށް ރައްޔިތުންގެ މަޖިލީހުގެ މެމްބަރުންނެވެ.\nއަނެއްކާވެސް ގޮތްދޫނުކުރައްވާ މަސީހާ ދެކޮޅަށް!\nރައްޔިތުންގެ މަޖިލިހުގެ ރައީސް އަބްދުﷲ މަސީހު ކަހަލަ ގޮތްދޫނުކުރައްވާ، ފިލައިގެން އުޅުއްވާ، މީޑިއާއާ ބީރައްޓެހި، ރައްޔިތުންގެ މަޖިލިހުގެ މިނިވަންކަން ގެއްލުވާލި މެމްބަރަކު އެ ގޮނޑީގައި އިންނަވަނިކޮށް ދިވެހި ތާރީޚު ދެކިފައެއް ނުވެ އެވެ. މިއީ ރާއްޖޭގެ ތިން ބާރުގެ ތެރެއިން، ގާނޫނުއަސާސީއަށް ބަލާއިރު، އެންމެ ބޮޑު...\nގައުމުގެ އެންމެ މަތީ ވެރިޔާ ކަނޑައަޅަން ލިބޭ ފުރުސަތުގައި ވޯޓްލުމުގެ ހައްގުން ރާއްޖޭގެ އެންމެ ބޮޑު އިންޑަސްޓްރީގެ މުވައްޒަފުން މަހުރޫމް ވެދާނެކަމުގެ ބިރު މިހާރު މިވަނީ ހީވެފަ އެވެ. ޓޫރިސްޓް ރިސޯޓުތަކުގައި އެތައް ހާސް ދިވެހިން ވަޒީފާ އަދާކުރާއިރު މީގެ ކުރީގެ ރިޔާސީ އިންތިހާބުތަކުގައި، އިލެކްޝަންސް ކޮމިޝަނުން ހަމަޖައްސާފައި...


އޭޑީކޭ ހޮސްޕިޓަލްގައި ކޮވިޑް-19 އަށް ޓެސްޓު ކުރުމުގެ މަސައްކަތް މިއަދު ފަށަން ތައްޔާރުވަމުން އަންނައިރު ،އެކަން ކުރިއަށް ގެންދާނީ ސަރުކާރުން ކަނޑައަޅާފައިވާ އުސޫލުގެ ތެރެއިން ކަމަށް އެ ހޮސްޕިޓަލުން ބުނެފި އެވެ.\nއޭޑީކޭގައި ކޮވިޑް-19 އަށް ޓެސްޓުކުރަން ތައްޔާރުވެއްޖެ\nރާއްޖޭގެ އަމިއްލަ ފުރަތަމަ ހޮސްޕިޓަލް، އޭޑީކޭގައި ކޮވިޑް-19 އަށް ޓެސްޓުކުރުމަށް ތައްޔާރުވެއްޖެ އެވެ.\nބައްޕައަށްޓަކައިވާ ގުރުބާނީ، ބޭނުންވަނީ ކުޑަ އެހީއެއް\nލ. އަތޮޅު މީހަކާ އިނދެގެން އެ އަތޮޅު ފޮނަދޫގައި ދިރިއުޅެމުން އަންނަ ނަސްވާ އަބްދުއްމަޖީދުގެ ހަތް ކުދިން އެބަތިއްބެވެ. އަދި އުމުރުން 18 އަހަރު ނުފުރޭ އޭނާގެ އެއްބަނޑު އެއްބަފާ ކޮއްކޮއެއް ވެސް ނަސްވާ އަންނަނީ ބަލަމުންނެވެ. ފިރިމީހާ އަށް ލިބޭ ކުޑަ މުސާރަ އިން ދިރިއުޅުމުގެ ހަރަދުތައް ކިރިޔާ ހަމަޖައްސަމުން އަންނަނިކޮށް އޭނާގެ ބައްޕަ...\nރާއްޖޭގައި ހަލުވިކަމާ އެކު މިހާރު ފެތުރެމުންދާ ސްވައިން ފްލޫ ނުވަތަ އެޗް1އެން1 އަށް ޝައްކު ކުރެވިގެން ފްލޫ ކްލިނިކްތަކަށް ދާ ގިނަ މީހުންގެ ފަރާތުން އެ ބަލީގެ އަލާމާތްތައް ނުފެންނަ ކަމަށް ކުޑަކުދިންގެ ހާއްސަ ޑޮކްޓަރު ޑރ. އަބްދުﷲ ނިޔާފް އިއްޔެ ވިދާޅުވެއްޖެ އެވެ.\nރާއްޖޭގައި ހަލުވިކަމާ އެކު ފެތުރެމުންދާ ހުމާއި ރޯގާގައި، މިދިޔަ ހޮނިހިރު ދުވަހުން ފެށިގެން އިއްޔެގެ ނިޔަލަށް 1،000 އަށް ވުރެ ގިނަ މީހުން ޑޮކްޓަރަށް ދައްކައި ފަރުވާ ހޯދާފައިވާ ކަމަށް އައިޖީއެމްއެޗުން މިއަދު ބުނެފި އެވެ.


Deepika ge mamma Covid-19 ah positive vumun ehee ah edhi aadheys kuranee! - AO News\nއިންޑިއާގެ ޓީވީ އެކްޓްރެސް އަދި “ދިޔާ އޯރ ބާތީ ހަމް” އިން މަޝްހޫރުކަން ހޯދި ދީޕިކާ ސިންގގެ މަންމަ ކޮވިޑް19 އަށް ޕޮޒިޓިވް ވުމާއެކު އެހީއަށް އެދި އިންސްޓަގްރާމް މެދުވެރިކޮށް އިންޑިއާގެ ރައީސަށް އަދި ޗީފް މިނިސްޓަރަށް އާދޭސްކޮށްފިއެވެ.\nދީޕިކާގެ އަސަރުގަދަ އާދޭހުގައި ބުނެފައިވަނީ، މަންމަ އާއި ބައްޕަ ދިރިއުޅެނީ ދިއްލީގައި ކަމަށެވެ. އަދި މަންމަ ދިރިއުޅޭ ގޭގައި ބޮޑު އާއިލާއެއް އުޅޭ ކަމަށާއި އެ އާއިލާގައި 45 ވަރަކަށް މީހުން ދިރިއުޅޭ ކަމަށެވެ.\n“މަންމަ ކޮވިޑް19 އަށް ޕޮޒިޓިވް ވެފައިވާކަން އެނގުނީ ލޭޑީ ހާޑިންގް ހޮސްޕިޓަލުން ހެދި ޓެސްޓަކުން. މަންމަގެ ރިޕޯޓް ދޭން ބައްޕަ އެދުމުން ހޮސްޕިޓަލުން ބުނެފައިވަނީ ލިބޭނީ ހަމަ އެކަނި ރިޕޯޓްގެ ފޮޓޯއެއް ކަމަށް. ސަރުކާރު ހޮސްޕިޓަލަކުން މަންމަގެ ޓެސްޓް ހަދާފައި ވަނީ. ރިޕޯރޓްގެ އަސްލު ލިބުމުން ނޫނީ މަންމަ އެޑްމިޓް ކުރެވޭނެ ގޮތެއް ނެތް. އަހަރެން ދިއްލީގެ ހުރިހާ ހޮސްޕިޓަލްތަކަށް މަންމަ އެޑްމިޓް ކުރުވަން ގުޅައިފިން. ހުރިހާ ހޮސްޕިޓަލަކުން ބުނީ އެނދުތައް ހުރީ ފުލްވެފައި ކަމަށް. އަދި އެމީހުން ބުނީ މަންމަ ގޭގައި ބަހައްޓައިގެން ފަރުވާ ދިނުމަށް. ދޭންވީ ކޮން ފަރުވާއެއް ކަމެއް ނޭނގޭ. އަދި މަންމަ ވަރަށް ގަދައަށް ހުން އާދޭ އެބަ. އަހަރެންގެ މާމައަށްވެސް މިހާރު ނޭވާލާން އުނދަގޫތަކެއް އެބަވޭ. އެގޭގައި ތިބި ހުރިހާ މީހުން ޓެސްޓުކުރަންވެސް ޖެހޭ. މަންމަ އަކީ ގެއިން ނިކުމެގެން ތަންތަނަށް ދާ މީހެއް ނޫން. މަންމަ އަށް ކޮވިޑް ޖެހުނު ގޮތެއްވެސް ނޭނގޭ. މަންމަ އަށް އެއްވެސް އެއްޗެއް ނުކެވޭ ވަރަށް ހާލުދެރަ. އަހަރެން އާދޭސްކުރަން ސަރުކާރުން މަންމަ އާއި މުޅި އެއާއިލާ އަށް އެހީތެރިވުމަށް. އަހަރެންގެ ތުއްތު ކުއްޖަކު އޮތުމާއި އެކު ދަތުރު ކުރެވޭކަށް ނެތް. ދައްތަ ވީ މިވަގުތު މަންމަ ކައިރިއަށް ގޮސް. އޭނާ ދިޔައިރު އޭނާ އަކަށްވެސް ނޭންގޭ މަންމަ ޕޮޒިޓިވް ވެފައިވާކަން. މުޅި އާއިލާ އޮތީ ނުރައްކަލުގައި. އަހަރެންގެ ފިރިމީހާގެ ނަންބަރު ތިރީގައި އެވަނީ އާދޭސްކުރަން. އާދޭސް ކުރަން އަހަރެންގެ މަންމަ އާއި އާއިލާ އާށް އެހީވެދީ!،” ދީޕިކާގެ އާދެހުގެ މެސެޖްގައި ބުނެފައި ވެއެވެ.\nދީޕިކާގެ މެސެޖާއެކު އޭނަގެ ފޭނުންގެ އިތުރުން ފިލްމީ ދާއިރާގެ އެތައް ބަޔަކު ދަނީ އޭނާގެ މަންމައަށް އަވަސް ޝިފާ އެއް ލިބުން އެދި ދުއާކޮށް އޭނައަށް ހިތްވަރު ދިނުމުގެ ގޮތުން މެސެޖް ކުރަމުންނެވެ.\nމުނިފޫހިފިލުވުމުގެ ދާއިރާގެ ބައެއް ތަރިން ކޮވިޑް19 އަށް ޕޮޒިޓިވްވެ އެބަލިން ރަނގަޅުވެފައިވާ އިރު ދާދި ފަހުން މި ބަލީގައި ބޮލީވުޑްގެ މަޝްހޫރު މިއުޒީޝަން އަދި ލަވަކިޔުންތެރިޔާ، ވާޖިދް ޚާން އަދި ޕްރޮޑިއުސަރ އަނިލް ސުރީ ވެސް ވަނީ މަރުވެފައެވެ.\nއިންޑިއާގައި 297،237 މީހުންނަށް ކޮވިޑް19 ޖެހިފައިވާ އިރު މިހާތަނަށް އެބަލީގައި މަރުވި މީހުންގެ އަދަދަކީ 8،498 އެވެ.\nކޮވިޑް-19ދީޕިކާ ސިންގޓީވީ އެކްޓްރެސް\nކޮވިޑް-19: އިތުރު 23 މީހަކު ބަލިން ރަނގަޅުވެއްޖެ\nކޮވިޑް-19: މިއަދުވެސް 153 މީހަކު ޕޮޒިޓިވްވެއްޖެ\nކޮވިޑް19 އަށް ޕޮޒިޓިވްވި އެއް މަހުގެ ތުއްތު ކުއްޖަކު އެޑްމިޓްކޮށްފި